
Capitolul | 


Ne aflăm în primii ani ai domniei lui Dom Pedro al Il-lea!. 

În fertila şi luxurianta regiune Campos de Goitacases, pe 
malul râului Paraiba, aproape de orăşelul Campos, se află 
o frumoasă şi întinsă moşie. 

O clădire vastă şi luxoasă, bine proporţionată, se înalţă 
o splendidă câmpie, la poalele colinelor înalte acoperite de 
păduri, în parte distruse de lama plugului. În împrejurimi, 
natura era încă sălbatică şi aspră, dar, în apropierea 
minunatei case, mâna omului transformase pădurea 
virgină, care acoperea pământul, în grădini şi livezi 
încântătoare, în pajişti şi păşuni grase, umbrite ici-colo de 
duzi gigantici, stejari, cedri şi pini, mărturie a vigorii 
străvechii păduri. Aproape, că nu se distingeau răzoare, 
îngrădituri sau şanţuri. Grădinile de flori sau de zarzavat, 
livezile, păşunile sau plantațiile vecine erau despărțite de 
garduri verzi şi puternice de bambus, tresti arbuşti 


ornamentali şi ananas care, la un loc, dădeau aspectul 


1 Dom Pedro al Il-lea, împărat brazilian, a domnit între 1831- 
1889. 


celui mai încântător şi plăcut parc. 

Conacul era aşezat în faţa dealurilor. 

Se intra printr-un portic acoperit în întregime cu zorele, 
la care se ajungea pe o scară de piatră cu şase-şapte 
trepte. În spatele conacului se aflau alte construcţii 
auxiliare; colibele sclavilor, curţile interioare, ţarcurile de 
viie şi hambarele, dincolo de care se întindeau grădinile 
de flori şi de zarzavat şi o imensă livadă delimitată de 
malul marelui râu. 

Era într-o frumoasă şi liniştită după-amiază de 
octombrie. Soarele nu a pusese încă şi părea că pluteşte la 
orizont suspendat pe vălătuci de spumă de culori 
schimbătoare, brodaţi cu fir de aur. Briza, saturată de 
balsamice efluvii, se răspândea de-a lungul malurilor, 
trezind doar uşoare foşnete prin frunzişul pădurii şi 
ciocnind uşor nucile falnicilor cocotieri care se oglindeau în 
limpezile şi liniştitele ape ale râului. 

Era o vreme frumoasă, plantele trezite de ploi blânde îşi 
etalau prospeţimea viguroasă şi luxuriantă; apa râului încă 
netulburată de afluenţi, rostogolindu-se fcu măiestuoasa 
lentoare, reflecta în toată puritatea splendidul colorit al 
orizontului şi verdele strălucitor al plantelor de pe margini. 


Păsările îşi pregăteau trilurile nocturne, odihnindu-şi 


aripile, obosite după zborul neîntrerupt prin livezile, 
pajiştile şi grădinile din împrejurimi. 

Strălucirea soarelui la apus îmbrăţişa în aşa fel 
ferestrele clădirii încât, acestea păreau devorate de 
flăcările unui incendiu interior. Afară, boi vânjoşi şi viței 
graşi culcaţi în iarbă rumegau liniştit la umbra copacilor 
înalţi. Găinile stăteau în jurul casei, iar oile şi câteva vaci 
se plimbau de colo-colo prin ţarc. Nu se zărea însă niciun 
chip omenesc. Parcă acolo n-ar fi locuit nimeni. Doar 
obloanele şi uşa salonului larg deschise dovedeau că nu 
toţi locuitorii acelei impunătoare case erau absenţi. 

În această atmosferă, în care domnea armonia, se 
auzeau cu claritate acordurile unui pian însoţite de o voce 
feminină, melodioasă şi suavă, cu un timbru plăcut, fără 
egal. 

Cântecul avea o profundă vibraţie sonoră care dezvăluia 
calităţi vocale deosebite. Tonul stăpânit şi melancolic 
părea geamătul sufocat al unui suflet singuratic şi 
suferind. 

Aceasta era singura voce care destrăma tăcerea 
vastului şi liniştitului conac. Fiinţele de afară păreau că o 
ascultă într-o mistică şi profundă reculegere. 

Cântecul suna astfel. 


Născută-n mlaştina robiei 

Respir miasmele sclaviei 
Sămânță crudă aruncată 

În glia dură, blestemată 

Deplâng visând la libertate 

A vieții cruntă nedreptate. 

De brațe, doamne, sunt legată, 
N-am drept la dragostea visată. 
Zadarnic inima şi gura 
Frumoase-mi sunt de-ntrec măsura. 
De dor n-au voie să se-aprindă 

Și duc o viață suferindă. 

Sub cerul liber al câmpiei 
Se-nalță floarea bucuriei 

Și bolta pasărea brăzdează 
Slăveşte-a libertății rază 

Doar sclava zace-n închisoare 
Căci pentru ea nu-i loc sub soare. 
Să taci de-acum, sărmană sclavă. 
Jelirile îti sunt otravă 

lar cântecul de tânguire 


Aduce altora jignire. 


Căci viața nu îți aparține, 


Și nici a inimii pornire. 


Notele triste şi suave ale cântecului, ce se răspândea 
prin împrejurimi, îţi stârneau dorinţa de a o cunoaşte pe 
sirena care cânta atât de frumos. Dacă nu era sirenă, doar 
un înger mai putea cânta astfel. 

să urcăm treptele care ne conduc la porticul ce serveşte 
ca vestibul casei, împodobit cu minunate ghirlande de 
flori, şi să pătrundem în casă fără a ne formaliza. Imediat 
la dreapta coridorului găsim deschisă o impunătoare uşă 
prin care se intră în salonul mare de primire, mobilat 
luxos. Aici stă la pian, singură, o frumoasă şi graţioasă 
tânără. Părul lung şi mătăsos, negru strălucitor, şi profilul 
ei se conturează clar pe fundalul capacului de abanos al 
pianului. Trăsăturile chipului sunt atât de pure şi gingaşe, 
încât încântă privirea şi fascinează pe oricine o vede. 
Pielea ei de culoarea fildeşului, ca o lumină blândă, e 
umbrită doar de o paloare delicată care, uneori se 
transformă într-o uşoară îmbujorare. Gâtul fin şi delicat 
completează graţia inefabilă a bustului bine făcut. Părul 
despletit şi foarte ondulat năvăleşte, încolăcindu-se pe 
umeri, în dese şi strălucitoare bucle, ascunzând în 


întregime spătarul scaunului pe care se află aşezată. Pe 
fruntea-i liniştită şi netedă ca marmura şlefuită, lumina 
apusului aruncă un suav reflex trandafiriu, ca o 
misterioasă lampă de alabastru, aprinsă de focul sacru al 
inspiraţiei. Tânăra stătea cu faţa spre fereastră şi privirea-i 
pierdută plutea în depărtări. 

Farmecul îi era scos şi mai mult în evidenţă de 
simplitatea ei şi, am putea spune, chiar de modesta 
îmbrăcăminte pe care o purta. O rochie de stambă de un 
albastru deschis îi desena perfect, cu o încântătoare 
candoare statura zveltă şi talia fină, şi volanele bogate ce 
se desfăceau de jur-împrejur păreau o boare din mijlocul 
căreia tânăra se înălța ca Venus din spuma mării sau ca un 
înger din norii, vaporoşi. O cruciuliţă de jais, prinsă la gât 
cu o panglică neagră, era singura ei podoabă. 

După ce termină melodia, rămase un moment 
gânditoare, cu degetele pe clape, ca şi când ar fi ascultat 
ultimele ecouri ale cântecului său. 

În acest timp, draperia de muselină a uneia dintre uşile 
interioare fu trasă şi un nou personaj pătrunse în salon. 
Era, de asemenea, o femeie frumoasă, încă în plenitudinea 
tinereţii, atrăgătoare, bine făcută şi elegantă... Bogăția şi 
perfecțiunea veşmintelor sale, statura înaltă şi distinsă, o 


anumită legănare afectată şi languroasă a mişcărilor îi 
dădea un aer vanitos care, de obicei, însoţeşte pe orice 
fată frumoasă şi bogată chiar şi atunci când e singură. În 
pofida eleganţei sale de mare doamnă, frumuseţea ei 
părea oarecum eclipsată de prezenţa tinerei cu forme pure 
şi perfecte, de o nobilă simplitate şi cu gesturi naturale şi 
modeste. Malvina era încă frumoasă, chiar încântătoare şi, 
deşi orgolioasă de frumuseţea şi înalta sa poziţie, ochii, ei 
albaştri, mari şi mângâietori îi trădau bunătatea inimii. 

Malvina se apropie încetişor şi, fără a fi simțită, se opri 
lângă cealaltă tânără aşezându-se în spatele ei aşteptând 
să se termine cântecul: 

— Isaura!... spuse Malvina, punându-şi mâna delicată pe 
umărul fetei. 

— Ah! Dumneavoastră eraţi?! răspun se  isaura 
întorcându-se surprinsă. N-am ştiut că sunteţi aici şi mă 
ascultați. 

— Cântă în continuare... Ai o voce atât de frumoasă!... 
eu aş fi vrut, însă să cânţi altceva! De ce îţi place atât de 
mult melodia asta aşa de tristă pe care nu ştiu de unde ai 
învăţat-o...? 

— îmi place pentru că e frumoasă şi pentru că... Ah, mai 


bine nu vă mai spun! 


— Vorbeşte, Isaura. Nu ţi-am mai zis că nu trebuie să-mi 
ascunzi nimic şi că nu trebuie să-ţi fie frică de mine? 

— îmi aminteşte de mama mea pe care n-am cunoscut- 
o, sărmana!... Dar dacă nu vă place, n-am s-o mai cânt. 

— Nu, nu-mi place s-o cânţi, Isaura. Mulţi pot crede că 
aici eşti maltratată, că eşti o biată sclavă, victima 
unor stăpâni barbari şi cruzi. În timp ce tu duci o viaţă ce 
ar stârni invidia multor oameni liberi. Tu te bucuri de stima 
stăpânilor tăi şi ai căpătat o educaţie pe care n-au avut-o 
multe femei bogate pe care le cunosc. Eşti frumoasă şi ai o 
culoare după care nimeni n-ar spune că în venele tale 
curge vreo picătură de sânge african. Ştii bine cât a 
insistat buna mea soacră, înainte de a muri, ca eu şi soţul 
meu să avem grijă de tine. Trebuie să respectăm 
întotdeauna sfaturile acelei sfinte femei şi, după cum vezi, 
îţi sunt mai mult prietenă decât stăpână. Oh! Nu, pe 
buzele tale nu au ce căuta versurile acestea jalnice. Nu 
vreau, continuă pe un ton de uşor reproş: nu vreau să le 
mai cânţi, ai auzit, Isaura?... Dacă nu, îţi închid pianul! 


— Doamnă, cu toate acestea, ce sunt eu, de fapt, decât 
o sclavă? Educaţia pe care mi-aţi dat-o şi frumuseţea pe 


care mi-o ridicaţi în slăvi la ce-mi ajută? Sunt ca mobila 


luxoasă din coliba africanului. lar coliba nu rămâne decât 
tot ceea ce e: o modestă colibă. 


— Te plângi de soarta ta, Isaura? 

— Nu, doamnă, n-am motiv... Ceea ce vreau să vă spun 
este că în ciuda tuturor însuşirilor şi, avantajelor care-mi 
sunt atribuite îmi dau seama de situaţia mea. 

— Ştiu eu ce te necăjeşte, o spune foarte bine cântecul 
tău. Frumoasă cum eşti, nu se poate să nu ai vreun iubit. 

— Eu, doamnă?... Nici să nu vă gândiţi la aşa ceva! 

— Chiar tu! Nu te ruşina, nu e nimic nefiresc. Haide, 
spune-mi tot. Ai un iubit şi îţi pare rău că nu te-ai născut 
liberă ca să-l poţi iubi pe cel care ţi-a plăcut şi căruia ai 
dori să-i dăruieşti totul, nu-i aşa?... 

— lertaţi-mă, doamnă Malvina, replică sclava cu un 
surâs inocent. Vă înşelaţi, nici pe departe nu mă gândesc 
la asta! 

— Nu mă păcăli, fetiţa mea!... lubeşti, şi eşti prea 
frumoasă şi prea înzestrată ca să te cobori la un sclav... 
numai dacă ar fi un sclav ca tine, ceea ce mă îndoiesc că 
există pe lume. O fată aşa cum eşti tu poate foarte bine să 
cucerească dragostea oricărui flăcău arătos şi, iată, asta e 


cauza văicărelilor din cântecul tău. Dar nu te necăji, 


scumpa mea Isaura, îţi promit că vei avea libertatea chiar 
mâine. Stai să vină Leoncio. E, o ruşine ca o fată ca tine să 
fie sclavă. 

— Lăsaţi, doamnă, eu nu mă gândesc la dragoste şi cu 
atât mai puţin la libertate. Câteodată mă întristez aşa, fără 
niciun motiv. 

— Nu contează. Eu sunt cea care vreau să fii liberă. Și 
vei fi. 

În acest punct conversaţia fu întreruptă de un tropot de 
cai care seopriră în poarta conacului. 

Malvina şi Isaura alergară la fereastră să vadă cine era. 


Capitolul Il 


Călăreţii care tocmai descălecaseră erau doi frumoşi şi 
eleganţi tineri ce veneau din orăşelul Campos. Din felul 
familiar în care intrară în curte, se vedea imediat că erau 
de-ai casei. 

Într-adevăr, unul era Leoncio, soţul Malvinei, iar celălalt 
Henrique, fratele ei. 

Înainte de a continua, trebuie să facem cunoştinţă mai 


îndeaproape cu cei doi tineri călăreţi. 


Leoncio era singurul fiu al bogatului comandor Almeida, 
stăpânul frumoasei şi impunătoarei moşii pe care ne 
aflăm. Comandorul, destul de bătrân şi plin de boli, după 
căsătoria fiului său, care avusese loc cu un an înainte de 
începutul acestei poveşti, îl lăsase să administreze moşia 
şi dreptul de uzufruct al acesteia şi trăia la Curte unde 
căuta alinarea sau uitarea bolilor care nu-i dădeau pace. 

Leoncio îşi găsise din copilărie, din cauza bunăvoinţei 
deosebite a părinţilor săi, destule mijloace de corupere a 
inimii şi pervertire a inteligenţei. Elev slab şi copil 
nestăpânit, turbulent şi neascultător, el schimbă colegiu 
după colegiu şi trecu precum câinele prin apă clasele de 
liceu, luându-şi examenele doar pentru a salva renumele 
tatălui. Profesorii nu îndrăzneau să-i provoace nobilului şi 
generosului comandor durerea şi ruşinea de a-l vedea pe 
fiul său respins. Înscris la facultatea de medicină, încă din 
primul an i se făcu lehamite de a ceastă disciplină şi, cum 
părinţii săi nu ştiau să se impună, plecă la Olinda cu scopul 
de a frecventa un curs juridic. Acolo, după ce risipi o bună 
parte din averea tatălui, spre satisfacerea tuturor viciilor şi 
nebunelor sale fantezii, se plictisi şi de ştiinţele juridice şi 
hotărî definitiv că numai în Europa ar putea să-şi dezvolte 
cu demnitate inteligenţa, să-şi sature setea de cunoaştere 


la sursele pure şi abundente. Aşa că îi scrise tatălui său 
care îl crezu şi îl trimise la Paris, de unde spera să se 
întoarcă transformat într-un nou Humboldt. Instalat în acel 
vast infern de lux şi plăceri, Leoncio se ducea foarte rar şi 
numai când avea chef să asculte prelegerile eminenţilor 
profesori ai vremii; niciodată nu era văzut prin muzee, 
societăţi savante, literare, ori biblioteci. În schimb 
frecventa asiduu Grădina Mabile, toate cafenelele şi 
teatrele la modă, devenind în scurt timp unul dintre cei 
mai faimoşi şi eleganţi dandy ai bulevardelor. După câţiva 
ani, trăiţi la Paris sau prin importantele capitale europene, 
uşurase fără milă punga grea a tatălui său, încât acesta, în 
ciuda înţelegerii şi dragostei arătate unicului şi iubitului 
său fiu, se văzu nevoit să-l cheme în sânul familiei pentru 
a evita ruina totală. Dar chiar şi aşa, pentru a nu-l supăra 
înfrânându-i brusc şi cu asprime drumul nebuniilor şi 
risipei, se gândi să-l atragă încântându-l cu perspectiva 
unei căsătorii bogate şi foarte avantajoase. 

Leoncio muşcă momeala şi se întoarse în patrie. Era un 
dandy desăvârşit, plăcut şi elegant ca nimeni altul, 
aducând din călătoriile sale o enormă doză de vanitate şi 
neruşinare în loc de cunoştinţe şi de experienţă ştiinţifică. 
Adoptase o comportare tipică pentru înalta societate încât 


putea fi luat drept prinţ. Cel mai rău era însă că se 
întorcea cu creierul gol, cu sufletul corupt şi cu inima 
stricată de obişnuinţa desfrâului. Calitățile cu care natura îl 
înzestrase dispăruseră, lăsând loc celor mai josnice 
obiceiuri. 

La întoarcerea din Europa, Leoncio avea douăzeci şi 
cinci de ani. Tatăl său îl preveni cu vorbe insinuante şi 
abile că era vremea să facă ceva şi că trebuia în cel mai 
scurt timp să îmbrăţişeze o carieră. Îi mai aminti că 
profitase mai mult decât fusese nevoie de punga lui pentru 
studiile sale şi că era necesar să înveţe măcar să păstreze 
averea al cărei stăpân avea să fie mai devreme sau mai 
târziu, dacă nu era în stare să o mărească. După mai 
multe ezitări, Leoncio se hotărî, în sfârşit, să opteze pentru 
comerţ, care i se părea a fi cariera cea mai independentă 
şi sigură dintre toate. Dar ideile măreţe şi curajoase, pe 
care voia să le pună în aplicare în legătură cu aceasta, îl 
înspăimântau pe bunul său tată. Importul şi exportul de 
mărfuri, chiar pe scară largă, şi traficul de sclavi din Africa 
i se păreau speculaţii degradante şi nepotrivite înaltei sale 
poziţii şi distinsei sale educaţii. Comerţul la tejghea şi cu 
bucata îi inspira milă. Era adeptul înaltelor speculaţii 


monetare, operaţiilor bancare şi tranzacţiilor în care să 


investească capitaluri din ce în ce mai mari. Numai aşa 
putea dubla, în scurt timp averea părintească. Cu ceea ce 
observase la Bursa din Paris şi pe alte pieţe europene, se 
credea destul de abil pentru a conduce operaţiunile 
financiare ale celei mai importante instituţii bancare sau 
celor mai mari întreprinderi industriale. 

Cu toate acestea, tatăl său nu era entuziasmat să-şi 
încredinţeze averea îndrăzneţului om de afaceri în 
devenire, care până atunci dovedise doar un mare talent 
în a investi şi pierde, în scurt timp, sume considerabile. 
Hotări, aşadar, să nu mai aducă vorba despre asta, 
aşteptând ca tânărului să-i vină mintea la cap. 

Văzând că tatăl său uitase complet promisiunea de a-i 
asigura o rentă proprie, Leoncio începu să se gândească la 
căsătorie cala un mijloc subtil şi firesc de a dobândi o 
avere, ca pe singura carieră care i se oferea pentru a avea 
bani de risipit după voia inimii. 

Malvina, frumoasa fată a unui foarte bogat comerciant 
de la Curte, prieten cu comandorul, era destinată lui 
Leoncio cu asentimentul celor doi taţi. Familia 
comandorului s-a dus la Curte, tinerii s-au văzut, s-au 
plăcut şi s-au căsătorit., Totul s-a petrecut în câteva zile. 
La scurt timp după cununie, Leoncio primi o lovitură 


neaşteptată a sorții, pierzând-o pe mama sa. Buna şi 
respectabila doamnă nu fusese foarte fericită în relaţiile 
intime cu soţul ei care, ca un bărbat cu inimă de gheaţă, 
ignora sfintele şi purele plăceri ale afecțiunii conjugale, 
sfâşiind zi cu zi cu desfrâurile sale inima soţiei. Ca o 
încununare a nenorocirilor, aceasta îşi pierduse din 
tinereţe toţi copiii, rămânându-i doar Leoncio. Se plângea 
mai ales că nu-i dăduse Dumnezeu cel puţin o fată care 
să-i ţină companie şi să-i fie consolare în trista sa 
bătrâneţe. Bucuria a vrut, totuşi, să-i lumineze casa, 
apărând brusc, ca o compensație a suferințelor sale. O 
fetiţă a venit să-i umple golul pe care-l simţea în inima sa 
plină de bunătate şi tandreţe şi să facă mai puţin trist şi 
singuratic căminul în care îşi petrecea zilele atât de 
monotone şi amare. 

În casă se născuse o sclavă care atrăgea încă din 
leagăn, prin drăgălăşenia şi voioşia ei, toată atenţia şi grija 
bunei bătrâne. 

Isaura era fiica unei mulatre frumoase care fusese mult 
timp camerista favorită şi servitoarea credincioasă a soţiei 
comandorului. Acesta, fiind un bărbat fără scrupule şi robit 
simţurilor, privea sclavele ca pe un harem aflat la 


dispoziţia sa şi arunca priviri lacome şi pline de patimă 


tinerei sclave. Ea rezistă mult timp brutalelor lui imbolduri, 
iar până la sfârşit trebui să cedeze sub ameninţări 
violente. Un atât de grosolan şi barbar procedeu nu putu 
rămâne ascuns timp îndelungat ochilor virtuoasei soţii 
care căpătă faţă de soţul ei o aversiune fără margini. 
Comandorul, chinuit de cele mai violente şi amare acuzaţii 
din partea nevestei sale, nu îndrăzni să maifolosească 
forţa împotriva sărmanei sclave şi nici nu mai reuşi 
niciodată, prin niciun mijloc, să-i înfrângă repulsia pe care 
i-o inspirase. Se înfurie de rezistenţa ei şi hotărî, în sufletul 
său nemilos, să se răzbune în modul cel mai sălbatic şi 
josnic, torturând-o pe tânăra sclavă cu munci grele şi 
pedepse aspre. O dădu afară din sufragerie, unde făcea 
doar servicii uşoare şi delicate, şi o trimise în colibă şi la 
obositoarele munci ale timpului, punându-i în vedere 
administratorului său să nu o scutească nici de corvezi, 
nici de pedepse. Cu toate acestea, administratorul, care 
era un portughez cumsecade, încă în puterea vârstei, şi 
care nu avea sufletul atât de împietrit ca al stăpânului, 
sedusde farmecele mulatrei, în loc de munci îi oferi doar 
mângâ.ieri şi cadouri, astfel încât peste câtva timp mulatra 
o născu pe fetiţa frumoasă şi delicată despre care am 


vorbit. Această întâmplare a stârnit şi mai mult furia, 


comandorului împotriva amărâtei sclave. 

Îl aruncă afară de pe moşie pe bunul şi credinciosul 
administrator cu înjurături şi ameninţări şi o sili cu cruzime 
pe mulatră la munci atât de grele încât în foarte scurt timp 
o împinse în mormânt, înainte de a-şi fi crescut sensibila şi 
fragila sa fetiţă. 

lată deci în ce împrejurări triste s-a născut frumoasa şi 
nefericita Isaura. Totuşi, ca pentru a compensa această 
nenorocire, o femeie sfântă, înger de bunătate, se aplecă 
asupra leagănului sărmanului copil şi-l luă să-l ocrotească 
la umbra aripilor sale pline de caritate. Soţia comandorului 
o considera pe gingaşa şi frumoasa copiliţă ca pe un dar 
pe care i-l trimitea cerul spre consolare pentru neliniştile şi 
dezgustul pe care i le inspirau sălbaticul dezmăţ al 
neruşinatului ei soţ. Ridică spre cer ochii scăldaţi în lacrimi 
şi jură pe sufletul nefericitei mulatre să se ocupe de 
viitorul Isaurei, s-o crească, s-o educe ca şi cum i-ar fi fost 
fiică. 

Şi îşi îndeplini jurământul cu religiozitate. Pe măsură ce 
fata creştea, ajungând la vârsta de şcoală, chiar ea o 
învăţă să citească şi să scrie, să coasă şi să se roage. Mai 
târziu îi găsi profesori de muzică, de pian, de italiană, de 
franceză, de desen, îi cumpără cărţi şi se strădui, în sfârşit, 


să-i dea cea mai distinsă şi mai aleasă educaţie, ca şi cum 
ar fi făcut-o pentru propriul ei copil. Isaura, pe de altă 
parte, nu numai prin graţia şi farmecele ei, ci şi prin 
progresele rapide pe care inteligenţa sa vioaie şi robustă 
le făcuse, depăşise cu mult cele mai îndrăzneţe speranţe 
ale unei bătrâne, care, văzând rezultatele atât de 
strălucite, bucuroasă cioplea şi şlefuia acea bijuterie pe 
care o numea perla ce împodobea părul ei alb. 

— Dumnezeu n-a vrut să-mi dea o fiică din măruntaiele 
mele, obişnuia să spună, dar mi-a dat în schimb o fiică din 
sufletul meu. 

De admirat la această deosebită făptură era că atenţia 
şi grija cu care o înconjura bătrâna doamnă nu o făcuseră 
obraznică, orgolioasă sau arogantă, nici măcar faţă de 
tovarăşii ei de sclavie. Afecţiunea cu care era tratată nu-i 
alterase cu nimic bunătatea şi candoarea. Era mereu 
veselă şi mărinimoasă cu sclavii, docilă şi supusă cu 
stăpânii. 

Comandorului nu-i plăcea deloc capriciul neobişnuit al 
soţiei sale cu micuța mulatră, capriciu pe care îl califica 
drept o prostie. 

— Curată nebunie į obişnuia el să exclame pe un ton 


compătimitor. Uite-o cum se chinuie să crească o fiinţă 


care, cu timpul o să-i dea cu tifla! Unele babe o dau pe 
rugăciuni, altele pe certuri de dimineaţă până seara, altele 
pe spălat, căţeluşi sau pe crescut puişori. Pe asta a 
apucat-o transformarea mulatrelor în prințese! într-adevăr, 
e o distracţie cam costisitoare, dar treacă de la mine. Cel 
puţin cât se ocupă de slugi mă scuteşte pe mine deo 
mulţime de observaţii plictisitoare... Zău că da! 

La câteva zile după căsătoria lui Leoncio, comandorul cu 
întreaga sa familie, inclusiv cu cei doi tineri căsătoriţi, se 
înapoiară la moşia din Campos. Aici Leoncio primi de la 
tatăl său toată administraţia proprietăţii şi dreptul de 
uzufruct al acesteia, cu toţi sclavii şi celelalte accesorii 
existente. Îi mai mărturisi că se simte deja destul de 
bătrân, bolnav şi obosit şi că ar vrea să-şi petreacă liniştit 
restul zilelor, eliberat de orice preocupare, renta pe care 
şi-a rezervat-o ajungându-i cu prisosinţă. Punând în 
practică hotărârea luată, se retrase la Curte. Cu toate 
acestea, soţia sa, preferă să rămână alături de fiul ei, spre 
bucuria şi asentimentul soţului. 

Malvina, deşi provenea dintr-o familie aristocratică, ca 
urmare a sufletului ei curat şi bun a arătat încă de la 
început un viu interes şi o duioasă afecţiune pentru Isaura. 
Acesta era efectul caracterului ei blând, docil, modest şi 


supus. Datorită încântătoarei frumuseți şi incontestabilelor 
însuşiri spirituale, cucerea de prima dată bunăvoința 
tuturor. 

Isaura deveni numaidecât, nu voi spune camerista 
favorită, ci credincioasa tovarăşă, prietenă a Malvinei care, 
fiind obişnuită cu plăcerile şi distracţiile de la Curte, a 
aşteptat mult timp până să găsească o companie atât de 
agreabilă în singurătatea în care trăia. 

— De ce nu o eliberaţi? îi zise ea într-o zi soacrei sale. O 
fiinţă atât de bună şi deosebită nu s-a născut pentru a fi 
sclavă. 

— Ai dreptate, draga mea, îi răspunse cu bunătate 
bătrâna, dar, ce vrei?... N-am curaj să dau drumul acestei 
privighetori pe care mi-a trimis-o cerul ca să-mi fie 
mângâiere şi să-mi facă mai suportabile zilele lungi şi 
apăsătoare ale bătrâneţii. Şi de ce să-i dau drumul? Aici, 
ea e liberă, mai liberă decât săraca de mine, care nu mai 
am nicio bucurie de la viaţă şi nici putere să mă mai bucur 
de libertate. Vrei să dau drumul privighetorii mele? Şi dacă 
se rătăceşte şi nu mai nimereşte colivia? Nu, nu, fata mea; 
cât mai sunt încă în viaţă vreau s-o am mereu aproape de 
mine, vreau să fie a mea şi numai a mea. Probabil că spui 


în sinea ta că sunt o egoistă, dar eu n-o să mai am mult de 


trăit. Sacrificiul ei nu va fi prea mare. După moartea mea 
va fi liberă şi o să am grijă să-i las destulă avere. 

În realitate, buna bătrână încercase de multe ori să-şi 
scrie testamentul cu scopul de a asigura viitorul sclavei 
sale, iubitei sale protejate, dar comandorul, ajutat de fiul 
său, sub diferite pretexte, reuşise mereu să amâne 
îndeplinirea lăudabilei şi sfintei dorinţe a soţiei sale -, până 
în ziua în care, fulgerată de un atac de paralizie generală, 
muri la câteva ore, fără să fi-avut un singur moment de 
luciditate pentru a-şi exprima ultima dorinţă. 

Malvina jură la căpătâiul soacrei sale să continue cu 
aceeaşi bunăvoință de care defuncta făcuse risipă, s-o 
protejeze pe nefericita sclavă. Isaura plânse mult moartea, 
celei care fusese pentru ea mamă devotată şi duioasă, şi 
rămase sclava, nu a unei stăpâne bune şi virtuoase, ci a 


unor stăpâni capricioşi, desfrânaţi şi cruzi. 


Capitolul Ill 


Trebuie să-l cunoaştem mai îndeaproape şi pe Henrique, 
cumnatul lui Leoncio. Era un băiat de vreo douăzeci de ani, 


elegant şi atrăgător, uşuratic, zăpăcit şi orgolios, cum sunt 


aproape toţi tinerii mai ales dacă au avut norocul să aibă 
şi un tată bogat. În ciuda acestor mici defecte, avea o 
inimă bună şi dădea dovadă de demnitate şi nobleţe 
sufletească. Era student la medicină şi, fiind în vacanţă, 
Leoncio îl invitase să vină să-şi vadă sora şi să petreacă la 
moşie câteva zile. 

Cei doi tineri veneau din Campos unde Leoncio, se 
dusese din ajun ca să-şi întâmpine cumnatul. 

Numai după căsătorie, Leoncio, care înainte stătuse în 
casa părintească foarte puțin, începu să remarce 
frumuseţea deosebită şi farmecele de netăgăduit ale 
Isaurei. Cu toate că destinul îi hărăzise o femeie 
minunată, el nu se căsătorise din dragoste. Sentimentul 
acesta îi rămăsese străin inimii sale. Se căsătorise din 
interes şi, cum soţia lui era tânără şi frumoasă, simţea 
pentru ea doar atracţia trupului care se consumă în 
bucuria plăcerilor senzuale şi se stinge odată cu ele. 
Nefericitei Isaura îi era hărăzit să-l facă să simtă adânc şi 
violent dragostea care pentru prima dată îi încătuşase 
inima ce nu fusese încă măcinată de rutina destrăbălării. 
Astfel, îl cuprinse pentru Isaura cea mai oarbă şi mai 
violentă iubire care creştea pe zi ce trece devenind tot mai 


puternică odată cu piedicile pe care le întâmpina, piedici 


cu care nu era obişnuit şi pe care în zadar se lupta să le 
învingă. Cu toate acestea, nu voia să renunţe la 
nebuneasca lui hotărâre pentru că, la urma urmelor - 
gândea el - Isaura era proprietatea sa şi, dacă nu i-ar mai 
fi rămas niciun alt mijloc, ar fi făcut uz de violenţă. Leoncio 
era un urmaş demn al tatălui său. Îi moştenise instinctele 
brutale şi plăcerea pentru desfrâu. 

Pe drum, fiind obsedat întruna de imaginea lIsaurei, 
Leoncio discută mult cu Henrique despre ea, proslăvindu-i 
frumuseţea şi lăsând să se înţeleagă, cu un cinism 
revoltător, intenţiile pe care le avea. Această conversaţie 
nu-i prea plăcea lui Henrique care, câteodată, se înroşea 
de ruşine şi revoltă, gândindu-se la sora lui. Cele auzite îi 
stârniră totuşi o vie curiozitate pentru a cunoaşte o sclavă 
de o frumuseţe atât de rară. 

A doua zi după sosirea tinerilor, la ora opt dimineaţa, 
Isaura, care terminase de şters praful, de pe mobilă şi de 
aranjat salonul, stătea Lângă o fereastră şi broda 
aşteptând ca stăpânii ei să se scoale şi să le servească 
micul dejun. Leoncio şi Henrique nu întârziară să apară şi, 
oprindu-se în uşa salonului, începură s-o contemple pe 
Isaura care, fără să le fi simţit prezenţa, continua să 


lucreze distrată. 


— Ei, cum ţi se pare? îl întrebă încet Leoncio pe 
cumnatul său. O astfel de sclavă nu e o adevărată 
comoară nepreţuită? Cine n-ar spune că nu e o andaluză 
din Cadiz sau o napolitană?... 

— Nici vorbă de aşa ceva, e cu mult mai mult, răspunse 
Henrique extaziat. E o braziliană perfectă! 

— Ce braziliană! E superioară tuturor. Dacă o fată liberă 
ar fi avut farmecul ei la vârsta de şaptesprezece ani ar fi 
sucit capetele multor bărbaţi din înalta societate. Sora ta 
susţine cu înverşunare s-o eliberez, spunând că aceasta a 
fost dorinţa mamei mele, dar eu nu sunt prost să mă 
lipsesc de o bijuterie atât de prețioasă. Dacă maică-mea a 
avut  capriciul s-o crească înconjurând-o cu toată 
afecțiunea şi să-i dea o excelentă educaţie, nu-i normal s-o 
abandonez acum în lume, nu crezi?... lar tatăl meu se pare 
că a cedat insistențelor tatălui ei, un amărât, care vine pe 
aici pretinzând s-o eliberăm; dar comandorul cere pe ea o 
sumă fabuloasă, aşa că n-am de ce să mă tem. Spune şi 
tu, Henrique, dacă există vreun preţ pentru o asemenea 
sclavă?... 

— E, într-adevăr, încântătoare, răspunse băiatul. Dacă 
era în haremul sultanului ar fi fost odalisca lui favorită. Dar 


trebuie să-ţi spun, Leoncio, continuă, aruncându-i o privire 


maliţioasă şi pătrunzătoare, ca amic şi ca frate al nevestei 
tale, că a avea în casă, alături de sora mea, o sclavă atât 
de frumoasă şi atât de bine tratată nu poate să nu 
stingherească şi să nu fie chiar un pericol pentru liniştea 
căminului. 

— Bravo!!! îl întrerupse râzând Leoncio. Pentru vârsta ta 
eşti un moralist de valoare! Dar nu te îngriji, de asta, sora 
ta nu are astfel de temeri, ba chiar îi place ca Isaura să fie 
văzută şi admirată de toţi. Şi are dreptate. Isaura e ca o 
mobilă de preţ care trebuie să stea mereu expusă în salon. 
Vrei să-mi trimit la bucătărie-oglinzile mele veneţiene?... 

Malvina, care venea din casă râzând, proaspătă şi 
veselă ca o dimineaţă de aprilie, le întrerupse conversaţia. 

— Bună ziua, domnilor leneşi! spuse ea cu o voce 
sonoră şi sărbătorească, precum ciripitul vrăbiuţelor. Până 
la urmă v-aţi sculat! 

— Eşti foarte veselă azi, draga mea, îi replică surâzând 
soţul. Ai auzit cucul cântând? 

— Nu l-am auzit, dar o să-l aud. Sunt cu adevărat veselă 
şi vreau ca azi, aici în casă, să fie sărbătoare pentru toţi. 
Totul depinde de tine, Leoncio, eram nerăbdătoare să te 
trezeşti. Vreau să-ţi spun ceva, trebuia să-ţi spun de ieri, 
dar plăcerea de a-l vedea pe ingratul ăsta de frate, pe care 


nu l-am văzut de atâta timp, m-a făcut să uit... 

— Dar despre ce e vorba?... Spune, Malvina. 

— Nu-ţi aduci aminte de o promisiune mai veche, o 
promisiune sfântă, care de mult trebuia să fie îndeplinită? 
Azi vreau cu orice preţ să se îndeplinească. 

— Adevărat?... Ce promisiune?... Nu-mi aduc aminte... 

— Ah! Cum faci pe uitucul Nu-ţi aduci aminte că mi-ai 
promis s-o eliberezi pe... 

— Ah! Ştiu, ştia, o întrerupse brusc Leoncio. Dar să 
vorbim de asta acum, aici, în prezenţa ei?... Ar fi mai bine 
să nu ne audă. 

— Şi ce e rău în asta? Dar fie cum vrei, răspunse ea, 
luându-l de mână şi conducându-l în altă cameră. Să 
mergem înăuntru... Henrique, stai aici un moment până 
mă duc să spun să ne pregătească micul dejun. 

Numai după sosirea Malvinei, Isaura îşi dădu seama de 
prezenţa celor doi tineri, care o priveau de la o anumită 
distanţă şi şuşoteau despre ea. De asemenea, auzi o parte 
din discuţie, dar nu înţelese nimic din dialogul rapid care 
avusese loc între Malvina şi soţul ei. De îndată ce ieşiră din 
încăpere, Isaura se şi ridică să plece, dar Henrique, care 
rămăsese singur, o opri cu un gest. — Ce doriţi, domnule? 


întrebă ea, coborându-şi privirea cu umilinţă. 


— Stai puţin, vreau să-ţi spun ceva, şi fără să mai 
rostească alte cuvinte, băiatul se aşeză în faţa ei privind-o 
extaziat şi uimit de frumuseţea ei. Henrique se simţea 
intimidat în faţa acelei nobile fiinţe care radia o seninătate 
angelică. În acelaşi timp, Isaura îl privea şi ea pe tânăr 
atentă, aşteptând în zadar să-i spună ce dorea. După 
câteva clipe, Henrique, venindu-şi în fire, îşi aminti că 
Isaura. În ciuda frumuseţii sale, nu era decât o sclavă şi Îşi 
dădu seama de situaţia ridicolă în care se afla. Cu toate 
acestea, fiind în continuare atât de emoţionat de farmecul 
tinerei sclave, îndrăzni să-i ia mâna şi să-i spună: 

— Micuţă mulatră, nu-ţi dai seama ce vrăjitoare eşti! 
Sora mea are dreptate, e păcat ca o fată frumoasă ca tine 
să fie sclavă. Dacă te-ai fi născut liberă, ai fi fost, fără doar 
şi poate, regina saloanelor. 

— Da, bine, domnule! răspunse Isaura scăpând din 
mâna lui Henrique. Dacă numai asta aţi avut de spus, 
lăsaţi-mă să plec. 

— Mai stai puţin, nu vreau să-ţi fac niciun rău. Ah! Ce nu 
aş da ca să-ţi obţin libertatea, dacă odată cu ea aş putea 
să-ţi câştig şi dragostea!... Eşti prea gingaşă şi prea 
frumoasă ca să rămâi toată viaţa în sclavie. Cineva o să te 


smulgă din ea şi, decât să cazi în mâinile vreunui bărbat 


care să nu ştie să te preţuiască, mai bine să fiu eu, Isaura 
mea, fratele stăpânei tale, cel care să te transforme din 
sclavă în prinţesă... 

— Ah, domnule Henrique, îi răspunse fata supărată, nu 
vă  ruşinaţi să faceți complimente  sclavei surorii 
dumneavoastră? Nu vă stă bine, sunt pe lume atâtea fete 
frumoase cărora aţi putea să le faceţi curte... 

— Nu, încă n-am văzut niciuna ca tine, Isaura, ţi-o jur. 
Nimeni altul nu poate să-ţi obţină mai uşor libertatea, iar 
eu sunt în stare să-l oblig pe Leoncio să te elibereze, căci 
dacă nu mă înşel, i-am ghicit deja intenţiile şi-ţi promit c-o 
să-l împiedic să le pună în aplicare. Vrea să facă o 
mârşăvie cu care eu nu pot fi de acord. Pe lângă libertate 
vei avea tot ce-ţi doreşti: mătăsuri, bijuterii, trăsuri, sclavi 
care să te servească... iar în mine vei avea un sprijin de 
nădejde şi un bărbat care te va iubi veşnic. Niciodată nu te 
voi schimba pentru nicio fată din lume, oricât de frumoasă 
şi de bogată ar fi, pentru că tu singură preţuieşti mai mult 
decât toate la un loc. 

— Doamne Dumnezeule! exclamă Isaura ironic. Atâta 
bogăţie mă înspăimântă, mi-aş putea pierde-minţile! Nu, 
domnule, păstraţi-vă avuţiile pentru cine le merită. Eu, 


deocamdată, sunt mulţumită cu soarta mea... 


— Isaura!... Cum poţi fi atât de nemiloasă? Ascultă, 
spuse tânărul vrând s-o îmbrăţişeze. 

— Domnule Henrique! strigă ea, evitând îmbrăţişarea, 
oricine aţi fi, lăsaţi-mă în pace! 

— Fie-ţi milă, Isaura! insistă, băiatul, încercând din nou 
s-o îmbrăţişeze. Oh! Nu vorbi aşa tare!... Un sărut... numai 
unul şi, te las... 

— Dacă mai continuaţi, ţip. Nu pot să lucrez nici măcar o 
clipă aici că sunt imediat asaltată cu declaraţii pe care eu 
nu trebuie să le ascult... 

— Ah! Ce trufaşă eşti! exclamă Henrique, supărat că 
tânăra sclavă i se opunea. Nu-ţi lipseşte nimic! Ai până şi 
aerul dispreţuitor al unei mari doamne! Nu te înfuria, 
prinţesa mea... 

— Domnule! ţipă sclava la capătul răbdării. Nu era de 
ajuns domnul Leoncio!... Acum şi dumneavoastră... 

— Cum?... Ce spui?... Şi Leoncio Oh!... îmi spunea mie 
inima ceva! Ce mârşăvie!... Dar sigur că pe el îl asculţi cu 
mai multă răbdare, nu-i aşa? 

— La fel cum vă ascult şi pe dumneavoastră. 

— Nu mă îndoiesc, Isaura; credinţa pe care i-o datorezi 
stăpânei tale, care te stimează atât, nu-ţi permite să-ţi 
apleci, urechea la vorbele lui deşarte. Dar cu mine e 


altceva; ce motiv ai să fii atât de aspră? 

— Eu, aspră cu stăpânii mei!!! Vai, domnule, pentru 
numele lui Dumnezeu!... Nu vă bateţi joc de o biată 
sclavă! 

— Nu, nu-mi bat joc... lIsaura!... Ascultă... exclamă 
Henrique, încercând să-i fure un sărut cu forţa. 

— Bravo!... Bravo!... se auzi în salon o voce însoţită de 
un sardonic şi zgomotos hohot de râs. 

Henrique se întoarse surprins. Întreaga sa exaltare 
amoroasă îngheţă brusc. 

Leoncio era în picioare în pragul uşii, cu braţele 
încrucişate, privind zeflemitor spre el şi zâmbindu-i 
maliţios. 

— Bravo! Foarte bine, cumnate! continuă Leoncio pe 
acelaşi ton batjocoritor. Îţi pui în aplicare în mod strălucit 
lecţiile de  morală!... Vrei să-mi seduci sclavele!... 
Frumos!... Ştii să respecţi de minune casa surorii tale! 

— Ah! Intrus blestemat! murmură Henrique scrâşnind 
din dinţi de furie. Primul său impuls fu să-i tragă un pumn, 
răspunzând astfel sarcasticelor ironii ale cumnatului său. 
Reflectând, totuşi, simţi că-i era mai de folos să-şi îndrepte 
împotriva agresorului aceeaşi armă cu care fusese şi el 


atacat. Împrejurările îi permiteau să triumfe definitiv, 


devenind la rândul lui sarcastic şi dispreţuitor. Se calmă, 
deci, şi arboră un surâs ironic. 

— Oh! lartă-mă cumnate! spuse el. Nu ştiam că bijuteria 
rară din salonul tău merită atâta osteneală încât să ajungi 
să o şi spionezi. Cred că ea te interesează mai mult decât 
respectul pe care îl datorezi casei şi soţiei tale. Biata mea 
soră!... Totul e foarte simplu şi mă mir că nu şi-a dat 
seama mai de mult ce fel de bărbat are!... 

— Ce spui, băiete!? ţipă Leoncio cu un gest ameninţător. 
Repetă ce ai spus! 

— Exact ce ai auzit, susţinu Henrique cu tărie. Fii sigur 
că purtarea ta josnică n-o să rămână necunoscută mult 
timp surorii mele: 

— Ce purtare!? Vorbeşti fără noimă, Henrique! 

— Te faci că nu înţelegi!... Crezi că nu ştiu tot!... în 
sfârşit, la revedere, domnule Leoncio, plec pentru că ar fi 
nedemn şi ridicol din partea mea să-mi disput cu 
dumneata dragostea unei sclave. 

— Stai, Henrique... ascultă... 

— Nu, nu mai doresc să aflu nimic, spuse el, şi plecă în 
grabă. 

Leoncio se simţi jignit şi regretă că îl provocase în mod 


imprudent pe uşuraticul şi zăpăcitul lui cumnat. Nu ştia că 


Henrique era la curent cu pasiunea pe care o simţea 
pentru Isaura şi cu eforturile pe care le făcea pentru a-i 
învinge acesteia nepăsarea şi a-i intra în graţii. E adevărat 
că îi vorbise fără să ascundă prea mult lucrul acesta, dar 
cele câteva cuvinte schimbate între tineri, mai mult în 
glumă, nu constituiau un temei suficient pentru care 
Henrique i-ar fi putut aduce vreo acuzaţie în faţa soţiei 
sale. Era convins că Isaura îi dezvăluise ceva şi asta îl 
făcea să spumege de mânie. Prea puţin îl interesa 
tulburarea liniştii căminului. Ceea ce îl înfuria mai tare era 
pericolul de a-şi vedea zădărnicite planurile în ceea ce o 
privea pe atrăgătoarea sa sclavă. 

— Fir-ar să fie! urlă el. Nebunul e în stare să-mi strice 
toate socotelile! Dacă ştie ceva, cum se pare, nu încape 
îndoială că-i va spune totul Malvinei. 

Leoncio rămase câteva clipe în picioare, nemişcat, 
sumbru, turbat, cu mintea tulburată de neliniştea 
obsedantă care îl cuprinsese. Apoi, uitându-se în jurul lui, 
dădu cu ochii de Isaura care, de când intrase el se 
ascunsese ruşinată, tremurând într-un colţ al camerei. De 
acolo privise răvăşită, dar tăcută Cearta celor doi tineri, 
ca o căprioară rănită de moarte care ascultă răgetele a doi 
tigri ce îşi dispută dreptul de a o devora. Pe de altă parte, 


avea remuşcări, se căia în adâncul sufletului şi era furioasă 
pe ea pentru că, în culmea tulburării, lăsase să-i scape de 
pe buze indiscreta şi nebuneasca dezvăluire în legătură cu 
Leoncio. Imprudenţa sa avea să provoace în sânul acelei 
familii, o mare discordie căreia, la urma urmei, ea avea să- 
i fie principala victimă. Neînţelegerea dintre cei doi tineri 
era ca o ciocnire între doi nori, care continuă să plutească 
liniştiţi pe cer. Dar fulgerul descătuşat avea să se abată cu 


siguranţă asupra nefericitei sclave. 


Capitolul IV 


— A! mai eşti încă aici?... rosti Leoncio de cum o zări pe 
Isaura care, tremurând zăpăcită, nu îndrăznea să iasă din 
colţişorul unde se ascunsese şi se ruga fierbinte să n-o 
vadă stăpânul şi nici să-şi aducă aminte de ea în clipa 
aceea. Isaura, continuă el, după cum văd ai mulţi 
admiratori! Ascultai complimentele acelui tânăr... 

— La fel cum le ascult şi pe ale dumneavoastră, 
domnule, atunci când sunt silită. O sclavă care îndrăzneşte 
să se îndrăgostească de stăpânii ei merită să fie aspru 
pedepsită. 


— l-ai spus ceva zăpăcitului ăluia, Isaura? 

— Eu!? întrebă speriată sclava. Nu am spus nimic care 
ar fi putut să vă jignească pe dumneavoastră sau pe el... 

— Cântăreşte-ţi bine cuvintele, Isaura, fii atentă, nu 
încerca să mă minţi. Nu i-ai zis nimic despre mine? 

— Nimic. 

— Juri? 

— Jur, murmură Isaura. 

— Ah! Isaura, Isaura!... Ai grijă! Dacă până acum am 
răbdat să-mi arăţi sentimentele de repulsie şi de dispreţ 
pe care le ai faţă de mine, nu sunt dispus să suport ca în 
casa mea şi aproape în faţa mea să asculţi complimentele 
cuiva, oricine ar fi el, şi cu atât mai puţin să dezvălui ce se 
petrece între noi! Dacă nu îmi accepţi dragostea, fereşte- 
te cel puţin să-ţi atragi ura mea! 

— lertaţi-mă, domnule, dar cu ce sunt eu vinovată? 

— Ai şi tu dreptate. Cred că o să fiu nevoit să te scot din 
casă şi să te ascund în vreun ungher unde să nu fii atât de 
râvnită... 

— De ce, domnule?... 

— Gata! Nu e bine să fim găsiţi aici, singuri. O să vorbim 
altă dată. Trebuia să-l împiedic pe prostul ăla să discute cu 


Malvina; murmură Leoncio, îndreptându-se spre uşă. Ah, 


câine! Blestemată fie clipa în care te-am adus în casa 
mea! 

— Doamne, ajută-mă să nu mai fiu pusă într-o 
asemenea situaţie! exclamă trist, în sinea ei, fata, 
văzându-l pe Leoâncio plecând. Era mâhnită din cauza 
insistențelor continue şi din ce în ce mai asidue ale 
stăpânului său şi nu găsea niciun mijloc prin care să le 
pună stavilă. Hotărâtă să reziste până la moarte, îşi aminti 
de destinul nefericitei sale mame, a cărei tristă istorie o 
cunoştea foarte bine, căci o auzise, în secret, din gurile 
mai multor sclavi bătrâni ai casei. Îşi dădea seama că 
viitorul nu avea să-i aducă prea multe bucurii. 

Singurul mijloc care îi venea în minte, pentru a pune 
capăt stăruinţelor josnice ale stăpânului ei şi pentru a 
preîntâmpina nenorocirile ce puteau să urmeze, era să 
spună totul Malvinei. Dar Isaura o iubea prea mult pe 
tânăra sa stăpână pentru a îndrăzni să facă pasul acesta 
care i-ar fi pricinuit numai supărări şi amărăciuni, 
spulberându-i pentru totdeauna vesela şi dulcea himeră în 
care trăia. 

Prefera să moară ca mama ei, căzând victimă torturilor 
celor mai cumplite, decât să distrugă viaţa armonioasă, 


senină şi liniştită a iubitei sale stăpâne. 


Tatăl lIsaurei, Un sărman zilier, singura fiinţă de pe 
pământ care, în afara Malvinei, avea grijă de ea, nu putea 
s-o apere de amenințările stăpânului ei. Aflându-se într-o 
situaţie atât de tristă, Isaurei nu-i mai rămânea decât săşii 
plângă pe ascuns soarta şi să ceară ajutor cerului, singurul 
de la care mai putea aştepta schimbareadestinului său 

Acum  înţelegeţi mai bine tulburătoarea tristeţe din 
cântecul ei. Malvina se înşelase punând melancolia ei pe 
seama vreunei pasiuni amoroase. Isaura încă nu-şi dăruise 
inima nimănui. Buna şi sensibila stăpână ar fi compătimit-o 
din tot sufletul dacă ar fi putut să ghicească adevărata 


cauză a frământărilor ce o chinuiau. 


Capitolul V 


Isaura, vrând să uite dureroasele şi amarele sale 
gânduri, îşi luă coşuleţul de lucru şi părăsi salonul, 
hotărâtă să se ascundă în cel mai întunecat colţişor al 
casei, sau să se tupileze în vreo ascunzătoare a livezii. 
Spera ca în acest fel să evite repetarea scenelor jignitoare 
ca acelea la care asistase. Făcuse doar câţiva paşi când o 
apariţie grotescă pătrunse în salon, oprindu-se în faţa 


ochilor ei. 

Era un om cu aspect de monstru; un pitic cu un cap 
uriaş pe un trup rahitic, cu picioare scurte şi arcuite în 
afară, păros ca un urs şi urât ca o maimuţă. Era ca unul 
dintre acei bufon, diformi, element indispensabil din suita 
unui rege faimos din Evul Mediu, pentru amuzamentul său 
şi al curtenilor. Natura uitase să-i facă gât, iar capul 
gigantic se ivea dintr-o cocoaşă enormă care îl apăra ca o 
glugă. Privit cu atenţie chipul lui nu era hidos şi exprima 
mult bun simţ, supunere şi veselie. 

Isaurei i-ar fi scăpat un strigăt de groază dacă n-ar fi fost 
familiarizată cu figura aceea bizară, căci era, nici mai mult, 
nici mai puţin, decât domnul Belchior, un foarte jun-şi 
credincios băştinaş, care de mulţi ani era grădinar pe acea 
moşie, făcându-şi datoria cu demnitate şi conştiinciozitate, 
în ciuda diformităţii şi idiotismului său. Poate că florile, 
care sunt simbolul natural a tot ce este frumos, pur şi 
delicat, ar fi trebuit să aibă un îngrijitor mai puţin 
respingător, dar soarta, sau capriciul stăpânului a vrut să 
stabilească acel contrast, poate pentru a scoate în 
evidenţă frumuseţea unora faţă de urâţenia celuilalt. 

Belchior avea într-o mână o pălărie imensă de pai pe 


care o târa după el, iar în cealaltă nu un buchet, ci un braţ 


de flori de toate felurile, la umbra cărora căuta să-şi 
ascundă dizgraţioasa şi neobişnuita figură. Părea una 
dintre acele vaze de porțelan cu forme ireale şi groteşti 
care se umplu cu flori pentru a împodobi servante şi 
comode. 

„Doamne fereşte!” gândi Isaura când dădu cu ochii de 
grădinar. „Ce noroc am şi eu! Măcar omul acesta este cel 
mai suportabil dintre toţi. Ceilalţi mă supără şi mă jignesc, 
pe când acesta, câteodată, mă face să râd”. 

— Ai picat la ţanc, domnule Belchior! Ce doreşti? 

— Doamnă Isaura, eu... eu... am venit... bolborosi 
încurcat grădinarul. 

— Doamnă!... Eu doamnă! 

— Şi dumneata vrei să râzi de mine, domnule Belchior? 

— Eu să râd de dumneavoastră? Nu sunt capabil... Să-mi 
mănânce viermii limba, dacă nu vă respect cum se 
cuvine... Am venit să vă aduc aceste „froli”, cu toate că 
dumneavoastră sunteţi o „froale”. 

— Vai, domnule Belchior! Mereu îmi spui doamnă!... 
Dacă vei continua să-mi vorbeşti aşa, ne vom supăra şi nu- 
ţi voi mai primi „frolile”. Eu sunt Isaura, sclava doamnei 
Malvina! Ai auzit, domnule Belchior? 


— Nu contează! Sunteţi stăpâna inimii mele şi eu, 


domnişoară, aş fi fericit dacă aş putea să vă sărut 
picioarele. Uite, Isaura... 

— Da, aşa să-mi spui. 

— Uite, Isaura, sunt un sărman grădinar, e adevărat, dar 
ştiu să muncesc şi nu am punga goală. Am economisit mai 
mult de cinci sute de cruzados?. Dacă mă iubeşti aşa cum 
te iubesc eu, îţi obţin libertatea şi mă însor cu tine, că nu 
se face să trăieşti ca sclavă. 

— Foarte mulțumesc pentru intențiile dumitale 
frumoase, dar îţi pierzi timpul, domnule Belchior. Stăpânii 
mei nu-mi dau drumul cu niciun preţ. 

— Ah! într-adevăr!... Ce „blăstămaţi”!... Să ţină aşa, în 
„cabtivitate”, „prizonieră” pe regina „fromoseţii”!... Dar nu 
contează, Isaura, Voi fi mai bucuros sclavul unei sclave ca 
tine decât stăpânul stăpânilor a o sută de sclavi. Isaura Nu 
ştii cât te iubesc! Când ud „frolile” îmi amintesc de tine cu 
dor... 

— Ce ciudată dragoste!... 

— Isaura! continuă Belchior căzând în genunchi, fie-ţi 
milă de „nefericitul” tău „prizonier”. 

— Ridică-te, ridică-te, îl întrerupse Isaura cu nerăbdare. 
Ce ar zice stăpânii mei dacă te-ar vedea aşa?! Dar ce 


2 Cruzado, veche monedă portugheză de patru sute de reali. 


spun?... lată-i!... Ah! Domnule Belchior! 

Într-adevăr, de o parte Leoncio şi de cealaltă Henrique şi 
Malvina îi priveau. 

Henrique, plecând din salon, dezgustat şi înfuriat pe 
cumnatul său, nervos şi uşuratic cum era, se dusese drept 
la sora lui, care se afla în sufragerie şi prepara cafeaua, iar 
acolo, în prezenţa ei, nu ezită să-şi descarce mânia, 
scăpând cuvinte imprudente care aruncară în sufletul fetei 
germenele neîncrederii şi al neliniştii. 

— Bărbatul ăsta al tău, Malvina, e un mizerabil, un 
neisprăvit! zise gâfâind de furie. 

— Ce spui, Henrique?!... Ce ţi-a făcut?... întrebă fata 
înspăimântată de izbucnirea lui. 

— Mi-e milă de tine, surioară... dacă-ai şti cât e de 
Infam!... 

— Eşti nebun, Henrique!... Ce s-a întâmplat?... 

— Să dea Dumnezeu să nu afli niciodată!... Cemârşăvie! 

— Henrique, vorbeşte,  explică-te odată! exclamă 
Malvina palidă şi gâfâind, în culmea enervării. 

— Oh!... Nu te mai necăji aşa, surioară, zise Henrique, 
regretând vorbele nesăbuite pe care le scăpase. Înţelese 
cu întârziere că jucase un rol trist şi deplorabil, servind ca 


mesager al vrajbei şi neîncrederii între cei doi soţi, care 


până atunci trăiseră în cea mai perfectă linişte şi armonie. 
Prea târziu şi zadarnic încerca acum să atenueze efectul 
groaznic al indiscreţiei sale. 

— Nu te alarma, Malvina, continuă el, încercând să 
zâmbească, soţul tău e un mare încăpățânat, asta e tot. N- 
o să crezi acum că ne vom bate în duel!?! 

— Nu, dar ai venit spumegând de furie, cu ochii în flăcări 
şi cu un aer... 

— Ce aer?... Păi nu mă cunoşti?... Mereu am fost aşa. Mă 
aprind uşor, dar supărarea îmi trece repede. 

— Am tras o spaimă!... 

— Sărăcuţa!... Bea asta, îi spuse Henrique întinzându-i o 
ceaşcă de cafea, e cel mai bun lucru pentru a înfrânge 
teama şi enervarea. 

Malvina încercă să se calmeze, dar cuvintele fratelui ei îi 
pătrunseră în adâncul inimii ca muşcătura de şarpe, 
lăsând acolo veninul neîncrederii. 

Apariţia lui Leoncio, care venea din salon, puse capăt 
incidentului. Toţi trei băură cafeaua repede şi fără o vorbă; 
erau foarte nervoşi şi se priveau cu suspiciune. Discordia 
pătrunsese în sânul acelei mici familii până nu de mult atât 
de fericită, unită şi liniştită. După ce băură cafeaua se 


retraseră, dar toţi, printr-un impuls instinctiv, îşi îndreptară 


paşii spre salon, Henrique şi Malvina, la braţ pe marele 
coridor de la intrare şi Leoncio singur prin camerele 
celelalte, care comunicau cu salonul. Într-adevăr, acolo se 
afla mărul discordiei, fiinţa inocentă care trebuia să 
servească drept instrument al dezbinării şi nefericirii 
tinerei familii... 

Ajunseră la timp pentru a asista la scena ridicolă pe care 
Belchior o reprezenta la picioarele Isaurei. Leoncio, care îi 
spiona, de după draperiile unui dormitor, nu-i zărise pe 
Henrique şi Malvina care se opriseră pe coridor, lângă uşă. 

— Oh! Oh! exclamă - el în momentul în care Belchior se 
prosterna la picioarele Isaurei. Văd că am în casă un idol în 
faţa căruia toţi trebuie să îngenunchem plini de 
veneraţie!... Până şi grădinarul meu!... Bună ziua, domnule 
Belchior, frumos îţi stă!... Continuă farsa că nu e rea, dar 
să ştii că pentru a îngriji această floare nu avem nevoie de 
ajutorul dumitale. Ai înţeles, domnule Belchior? 

— lartă-mă, stăpâne! bolborosi grădinarul ridicându-se 
şi tremurând zăpăcit, am venit să aduc „frolile” astea 
pentru vasele din salon. 

— Şi i le dai în genunchi!... E foarte cavaleresc!... 

— Da că o să continui în rolul ăsta de june prim, 


îţipromit că o să te dau afară pe uşă cu două picioare în 


cocoaşă. 

Ruşinat, confuz şi tulburat, Belchior clătinându-se şi 
împiedicându-se de scaune, ieşi din salon de-a îndărătelea. 

— Isaura! Isaura mea! exclamă Leoncio înaintând cu 
braţele întinse spre ea şi imprimând vocii, până atunci 
aspră şi grosolană, cea mai delicată şi mai duioasă 
inflexiune. 

O exclamaţie ascuţită şi dureroasă ce răsună în salon, îl 
făcu să se oprească mut, îngheţat şi nemişcat. O zări în 
cadrul uşii pe Malvina care, palidă şi fără vlagă, îşi 
ascundea faţa la pieptul fratelui său. 

— Ah, frate! exclamă ea, revenindu-şi. Acum înţeleg tot 
ce ai încercat să-mi spui înainte. 

Cu o mână apăsându-şi inima care părea că se va 
sparge de durere, iar cu cealaltă ascunzându-şi în baţistă 
lacrimile care izvorau din ochii ei frumoşi, alergă şi se 
încuie în canera sa. 

Leoncio, derutat de teribilul incident căruia îi fusese 
victimă, rămase mult timp să se plimbe nerăbdător şi 
agitat dintr-o parte în alta a salonului, furios pe cumnatul 
său şi pe nesăbuinţa acestuia. Pe el îl învinuia de 
întâmplările fatale din dimineaţa aceea, care amenințau 


să-i strice toate planurile cu privire la Isaura. Se văzu 


nevoit să se gândească la diverse mijloace pentru a scăpa 
din încurcătura în care se afla. 

Isaura, care rezistase în mai puţin de o oră la trei 
asalturi consecutive îndreptate împotriva decenţei şi 
libertăţii sale, tulburată, plină de groază, confuzie şi 
ruşine, fugi să se ascundă printre portocali, ca un iepure 
fricos care aude lătrat de ogari pe câmp, încăpăţânaţi să-i 
calce pe urme. 

Henrique, indignat de purtarea cumnatului său, nu voia 
să-l mai vadă; îşi luă puşca şi ieşi dispus să-şi petreacă 
toată ziua vânând păsărele pe câmp şi să plece neapărat 
la Curte în zorii zilei următoare. 

Sclavii rămaseră uluiţi, la ora prânzului, când îl văzură 
pe Leoncio singur, la masă. Trimisese s-o cheme pe 
Malvina, dar aceasta, pretextând o indispoziţie, nu vru să 
iasă din camera sa. Răspunsul îl înfurie cumplit; era pe 
punctul de a smulge faţa de masă cu farfurii, tacâmuri şi 
tot ce se mai afla pe ea şi de a se duce să-l bată pe 
obraznicul său cumnat, pe care ceasul rău i-l adusese în 
casă să-i strice liniştea vieţii sale de familie. Dar, 
calmându-se la timp, înţelese că era mai bine să nu se dea 
învins, ci să privească indiferent şi chiar dispreţuitor 


îmbufnarea soţiei sale şi proasta dispoziţie a cumnatului. 


Era convins că-i va fi greu, dacă nu imposibil, să mai 
ascundă faţă de Malvina purtarea sa grosolană; incapabil 
însă de a recunoaşte şi de a-şi cere iertare, hotărî să se 
apere de furtuna care i se va dezlănţui asupra-i sub scutul 
celei mai cinice indiferenţe. Acest procedeu îi era inspirat 
de orgoliul şi de ideile sale preconcepute, pe care le avea 
despre femei, pe care le credea lipsite de amor propriu şi 
demnitate. 

După-masă, Leoncio încălecă pe cal şi străbătu 
câmpurile şi plantațiile de cafea, lucru pe care îl făcea 
foarte rar, iar la apusul soarelui se întoarse acasă, cină în 
linişte şi cu poftă, după care se duse în salon unde, 
tolănindu-se pe sofaua mare şi primitoare, începu să-şi 
fumeze, tacticos, havana. 

În acele momente, Henrique se întorcea din escapadele 
sale vânătoreşti şi după ce o căută zadarnic pe sora sa 
prin toate colţurile casei, o găsi, în sfârşit, închisă în 
dormitorul ei, desfigurată, palidă şi cu ochii roşii şi umflaţi 
de atâta plâns. 

— Pe unde ai umblat, Henrique?... Eram nerăbdătoare 
să te văd! exclamă, tânăra văzându-şi fratele. Ce obicei 
mai e şi ăsta să laşi lumea singură?!!... 

— Singură?... Păi până acum n-ai trăit fără mine în 


compania frumosului tău soţ?... 

— Nu-mi vorbi despre el... mi-am făcut iluzii... Acum văd 
că trăiam cu adevărat singură lângă un prefăcut. 

— Bine că ai văzut cu propriii tăi ochi ce ea ce eu n-am 
îndrăznit să-ţi spun. Ce ai de gând să faci? 

— Ce am de gând?... Ai să vezi chiar acum... Unde e?... 
L-ai văzut pe-aici?... X 

— Dacă nu mă înşel, l-am văzut în salon, pe sofa. 

— Foarte bine. Henrique, du-mă acolo. 

— De ce nu te duci singură? Scuteşte-mă de neplăcerea 
de a da ochii cu el... 

— Nu, nu, trebuie să mergi cu mine; te aşteptam tocmai 
pentru asta. Am nevoie de cineva care să mă susţină şi să 
mă încurajeze. Acum mi-e frică de el. 

— Aha, înţeleg! Vrei să fiu apărătorul tău ca să-l poţi 
desfiinţa după plac pe infamul ăsta! Bine, merg de 
bunăvoie şi să vedem dacă mizerabilul va avea 


îndrăzneala să te înfrunte. Hai! 


Capitolul VI 


— Domnule Leoncio, spuse Malvina, cu vocea 


schimbată, apropiindu-se de sofaua pe care se afla soţul 
ei, vreau să vă spun două vorbe, dacă asta nu vă 
deranjează. 

— Sunt mereu la ordinele tale, dragă Malvina, răspunse 
ridicându-se degajat şi surâzător, ca şi cum n-ar fi 
remarcat tonul ceremonios al Malvinei. Ce doreşti? 

— Vreau să vă spun, exclamă fata pe un ton sever şi 
făcând eforturi zadarnice pentru a da frumosului şi dulcelui 
său chip un aer feroce, vreau să vă spun că 
dumneavoastră mă  jigniţi şi mă  înşelaţi în casa 
dumneavoastră într-o manieră nedemnă şi necinstită. 

— Doamne sfinte Ce spui, draga mea?... Explică-te, eu 
nu înţeleg nimic... 

— Degeaba faceţi pe surprinsul, ştiţi foarte bine cauzele 
nemulțumirii mele. Trebuia să-mi fi dat seama mai de mult 
de comportarea dumneavoastră ruşinoasă; de mult timp 
nu mai sunteţi acelaşi şi mă trataţi cu atâta răceală şi 
indiferenţă... 

— Oh! Sufleţel, voiai să dureze o veşnicie luna de miere? 
Ar fi fost groaznic de monoton şi de prozaic. 

— Îţi mai baţi şi joc, infamule! ţipă ea şi de data 
asta obrajii i se înflăcărară, iar din ochi îi scăpărau 


scânteile unei mânii cumplite. 


— Nu te enerva aşa, Malvina, glumesc, spuse Leoncio 
încercând s-o ia de mână. 

— Bun prilej de glumă ţi-ai găsit, domnule! Ce 
neobrăzare! Ce ruşine pentru amândoi!... 

— Dar, tot nu-mi explici ce se întâmplă? 

— N-am ce să explic; mă înţelegi foarte bine. Vreau să-ţi 
cer doar... 

— Atunci cere, Malvina. 

— Dă-i un destin oarecare sclavei acesteia la ale cărei 
picioare obişnuieşti în mod ruşinos să te prosternezi. 
Elibereaz-o, vinde-o, fă ce vrei! Una din noi două trebuie 
să părăsească chiar azi pentru totdeauna această casă. 
Alege. 

— Azi? 

— Imediat! 

— Eşti foarte exagerată şi nedreaptă cu mine, Malvina, 
spuse Leoncio după un moment de uluială şi ezitare. Ştii 
bine că dorinţa mea e s-o eliberez pe Isaura, dar, oare asta 
depinde numai de mine? Tatăl meu trebuie să hotărască 
ceea ce-mi ceri. 

— Ce scuză mizerabilă, domnule! Tatăl tău ţi-a dat 
sclavii şi moşia; tot ce vei face va fi bun făcut. Dar dacă, 


din întâmplare o preferi mie... 


— Malvina! Nu vorbi prostii!... 

— Prostii!... Cine ştie!... Dar, în sfârşit, dă un destin 
oarecare acestei tinere, dacă nu vrei să mă izgoneşti 
definitiv din casa ta. În ceea ce mă priveşte, n-o mai vreau 
nicio clipă în serviciul meu, e prea frumoasă pentru o 
cameristă. 

— Ce-ţi spuneam eu, domnule Leoncio? se repezi 
Henrique care, obosit şi ruşinat de rolul de paznic tăcut, 
înţelese că trebuia să intervină în ceartă. Vezi?... lată unde 
te-au adus mobilele de lux pe care vrei cu tot dinadinsul să 
le ai în salonul tău... 

— Mobilele astea n-ar fi atât de periculoase, dacă n-ar 
exista intriganţi, care nu se dau în lături în a tulbura 
liniştea altora pentru a-şi atinge scopurile lor perverse... 

— Ajunge, domnule!... Ca să te împiedice pe dumneata 
să nu-ți duci mobila de lux din salon în dormitor, 
înţelegi?... Mai devreme sau mai târziu, scandalul tot ar fi 
izbucnit şi eu nu pot sta cu braţele încrucişate văzând-o pe 
sora mea jignită cu atâta neruşinare. 

— Domnule Henrique! ţipă Leoncio înaintând spre el, 
crispat de mânie, cu un gest ameninţător. 

— Ajunge, domnilor! strigă Malvina, intervenind între cei 


doi tineri. Cearta asta este ruşinoasă pentru noi toţi. l-am 


spus lui Leoncio ce am avut de spus. Să se decidă, să facă 
ce va crede de cuviinţă. Dacă vrea să fie om de onoare, 
încă mai e timp. Dacă nu, îl voi trata cu disprețul pe care îl 
merită. 

— Oh! Malvina! Sunt gata să fac orice ca să te liniştesc 
şi să fii mulţumită, dar trebuie să ştii că nu pot să-ți 
împlinesc dorinţa, înainte de a vorbi cu tatăl meu care e la 
Curte. Trebuie să mai ştii că el nici nu vrea s-o elibereze 
pe Isaura. Ca să scape de insistenţele tatălui ei, care vrea 
cu orice preţ s-o elibereze, a cerut o sumă atât de mare 
încât e aproape imposibil ca sărmanul om să facă rost de 
ea. 

— îmi permiteţi? strigă în acest moment cu o voce 
puternică o persoană care urca scara. 

— Intră, răsună glasul lui Leoncio, care mulțumea 
cerului că îi trimitea la ţanc o vizită ca să întrerupă 
neplăcuta discuţie şi să-l scape de situaţia în care se afla. 

Cu toate acestea, cum se va vedea, nu avea de ce să se 
bucure. Musafirul era Miguel, vechiul administrator, tatăl 
Isaurei, care fusese altă dată concediat fără milă de tatăl 
lui Leoncio. Acesta, care încă nu-l cunoscuse, îl primi 
politicos. 


— la loc, te rog, şi spune-ne motivul pentru care ne-ai 


făcut onoarea să ne vizitezi. 

— Mulţumesc! spuse noul venit, după ce îi salută, 
respectuos pe Henrique şi Malvina. Domnia Voastră, fără 
îndoială, sunteţi domnul Leoncio? 

— Vă stau la dispoziţie. 

— Foarte dine. Chiar cu Domnia Voastră trebuie să 
vorbesc în lipsa tatălui dumneavoastră. Problema mea e 
simplă şi cred că pot vorbi în prezenţa doamnei şi a 
domnului care mi se par de-ai casei. 

— Desigur! între noi nu există secrete. 

— lată de ce am venit, domnule, spuse Miguel, scoțând 
din buzunarul hainei sale lungi un portofel pe care i-l dădu 
lui Leoncio; vă rog să deschideţi portofelul acesta; veţi 
găsi în el suma cerută de tatăl dumneavoastră pentru 
eliberarea unei sclave din această casă, pe nume lIsaura. 

Leoncio, cuprins de ameţeală şi luând automat 
portofelul, rămase câteva momente cu ochii lipiţi de tavan. 

— După cum văd, spuse în sfârşit, dumneata, trebuie să 
fii tatăl... vreau să spun că tatăl acelei sclave... sunteţi 
domnul... nu-mi aduc aminte numele... 

— Miguel, servitor umil al Domniei Voastre. 

— Domnule Miguel, sunt cu adevărat fericit că ai reuşit 


să faci rost de bani ca s-o eliberezi, merită cu prisosinţă 


acest sacrificiu. 

În timp ce Leoncio deschide portofelul şi numără banii - 
foarte încet, bancnotă cu bancnotă, mai mult pentru a 
câştiga timp de gândire, neştiind ce ar trebui să facă în 
această situaţie, decât pentru a verifica dacă suma era 
exactă - să profităm de ocazie şi să privim cu atenţie 
figura bunului şi cinstitului portughez, tatăl eroinei 
noastre, de care încă nu ne-am ocupat decât în trecere. 

Era un bărbat de peste cincizeci de ani distins şi plin de 
vioiciune ; pe faţa lui se citea sinceritate, optimism şi 
loialitate. Îmbrăcat sărăcăcios, dar foarte curat şi îngrijit, 
prin purtarea şi prin vorba sa se cunoştea că omul acesta 
nu venise în Brazilia stăpânit de dorinţa de înavuţire, ca 
aproape toţi compatrioţii săi. Se comporta ca un bărbat 
stilat, cu o educaţie aleasă. În realitate, Miguel era fiul 
unei familii onorabile şi cinstite de miguelişti” care 
emigrase în Brazilia. Părinţii săi, victime ale persecuțiilor 
politice, muriseră fără să aibă ce să lase moştenire fiului 
lor, când acesta avea optsprezece-douăzeci de ani. Singur, 
lipsit de mijloace de trai şi obligat să-şi folosească forţa 
braţelor, se angajă grădinar, slujbă pe care, ca fiu de 
agricultor, puternic, harnic şi inteligent, o desfăşura cu cea 

mai mare pricepere. 

Tatăl lui Leoncio, având ocazia să-l cunoască şi 
apreciindu-i meritele, îl luă administrator la ferma sa în 
condiţii avantajoase. Aici sluji mulţi ani respectat şi iubit 
de toţi până când avu nefericita, dar foarte scuzabila 
slăbiciune, de care ştim, şi în urma căreia a fost concediat 
numaidecât de stăpânul său. Miguel simţise o durere 
profundă, nu atât pentru el, cât pentru cele două nefericite 
fiinţe pe care nu le putea apăra de furia unui stăpân 
mizerabil şi brutal. Dar nu avea decât să se resemneze. 
Slujbe şi adăpost i se mai oferiseră pe la fermele din ţinut. 
Cunoscându-i priceperea, agricultorii din împrejurimi îl 
primiseră cu braţele deschise; îi fusese greu să aleagă. 
Optase pentru o moşie vecină cu cea a comandorului, 
pentru a fi cât mai aproape de iubita sa fiică. 

Cum Almeida se afla mai mult la Curte sau în Campos lui 
Miguel îi era foarte uşor să vină s-o vadă pe copila faţă de 
care nutrea o afecţiune din ce în ce mai mare. Soţia 
comandorului, în absenţa acestuia, îl lăsa pe portughez să 
intre în casă şi-l ajuta s-o vadă şi s-o mângâie pe fetiţă, 
fapt datorită căruia el trăia împăcat şi mulţumit. Într- 
adevăr, cerul îi dăduse fetei sale, în persoana stăpânei, o a 
doua mamă, atât de bună şi devotată cum ar fi putut să fie 


prima şi care, mai mult decât aceea, putea să-i fie sprijin şi 
apărare. Moartea neaşteptată a virtuoasei doamne îi 
frânsese inima, distrugându-i toate speranţele. 

Multe face dragostea părintească dintr-un suflet nobil şi 
sensibil!... Miguel, învingându-şi ura şi repulsia pe care i le 
inspirau persoana comandorului, nu ezită să se umilească 
în faţa lui, deranjându-l cu insistenţele sale, rugându-l cu 
lacrimi în ochi să-i fixeze preţul libertăţii sau urei. 

— Nu are preţ, trebuie să fie a mea pe vecie, răspundea 
insensibilul domn cu orgolios cinism tatălui nefericit. 

Într-o zi, în sfârşit, pentru a scăpa de stăruinţele lui 
Miguel, îi spuse cu grosolănie: 

— Omul lui Dumnezeu, adu-mi până-ntr-un an zece 
milioane de reali şi ţi-o eliberez, să mă laşi în pace! Dacă 
nu vii până atunci, ia-ţi orice speranţă. 

— Zece milioane de reali! E o sumă mult prea mare 
pentru mine... Dar n-are importanţă!... Ea preţuieşte mult 
mai mult decât atât. Domnule comandor, o să fac tot 
posibilul ca să vă aduc această sumă la termenul fixat. 
Dumnezeu trebuie să mă ajute. 

Sărmanul om, prin muncă şi economii, impunându-şi 
privaţiuni, vânzând tot ce-i era de prisos şi limitându-se la 


strictul necesar, la sfârşitul anului strânsese doar jumătate 


din suma cerută. A fost nevoie să recurgă la generozitatea 
noului său stăpân care, cunoscând sfântul şi nobilul scop 
pe care şi-l propusese administratorul său şi ruşinea şi 
tâlhăria a căror victimă era, nu ezită să-i ofere suma 
necesară cu titlul de împrumut sau avans la salariu. 

Leoncio, care, ca şi tatăl său, credea în imposibilitatea 
lui Miguel de a face rost de o sumă atât de impresionantă 
într-un singur an, rămase uluit şi foarte contrariat când 
acesta veni să-i dea banii. 

— Zece milioane, spuse, în sfârşit, Leoncio, terminând 
de numărat banii. E tocmai suma cerută de tatăl meu. 
Prost şi nepriceput tată mai am! murmură pentru sine. Eu 
nici pentru un miliard n-aş fi dat-o. Domnule Miguel, 
continuă cu voce tare, dându-i portofelul, deocamdată 
păstrează-ţi banii, Isaura încă nu-mi aparţine; numai tata 
poate dispune de ea. El se află la Curte şi nu m-a autorizat 
pentru o astfel de afacere. Aranjează cu el. 

— Dar Domnia Voastră sunteţi fiul şi moştenitorul unic şi 
puteţi singur foarte bine... 

— Ajunge, domnule Miguel, tatăl meu, din fericire, e încă 
viu şi nu-mi este permis să dispun de pe acum de bunurile 
lui ca de moştenirea mea. 


— Nu contează, domnule, fiţi bun şi păstraţi aceşti bani 


şi trimiteţi-i tatălui dumneavoastră cu rugămintea de a-şi 
ţine promisiunea pe care mi-a făcut-o de a o elibera pe 
Isaura în schimbul acestei sume. 

— Mai stai la îndoială, Leoncio?! exclamă Malvina, 
nerăbdătoare şi indignată de tergiversările soţului. Scrie.-i 
cât mai curând tatălui tău; nu te poţi eschiva fără ruşine 
de la ajutorul pe care îl poţi da la eliberarea acestei sclave. 

Leoncio, subjugat de privirea pătrunzătoare a femeii şi 
datorită împrejurărilor care erau împotriva lui, nu mai putu 
da înapoi. Palid şi gânditor se aşeză la o masă, unde se 
afla hârtie şi cerneală, şi cu pana în mână începu să se 
gândească în poziţia obişnuită celui care are de gând să 
scrie. Malvina şi Henrique, aplecaţi peste o fereastră, 
vorbeau între ei cu voce scăzută. Miguel, aşezat într-un 
colţ, în celălalt capăt al salonului, aştepta răbdător când 
Isaura, care îl văzuse venind încă din curte, unde se afla 
ascunsă, intră fără a fi simțită şi îi apăru înaintea ochilor. 
Între tată şi fiică se înfiripă în taină următorul dialog: 

— Tată, ce te-a adus aici?... După cum văd, ai un aer 
mai vesel ca de obicei. 

— Stt! murmură Miguel, ducându-şi degetul la buze şi 
arătându-l pe Leoncio. E vorba de libertatea ta. 

— Adevărat, tată?... Dar cum poţi rezolva asta? 


— Ei, cum! Cu preţul aurului. Te-am cumpărat, fetiţo, şi 
în curând vei fi a mea. 

— Ah, dragul meu tată!... Ce bun eşti cu mine. Dacă ai 
şti câţi mi-au oferit azi libertatea!... Dar cu ce preţ! 
Doamne  Dumnezeule!... Nici nu îndrăznesc să-ți 
povestesc, îmi spunea mie inima ceva... continuă fata 
sărutându-i mâinile lui Miguel. Nu trebuia să primesc 
eliberarea decât din mâinile celui care mi-a dat viaţă!... 

— Da, dragă Isaura! şopti bătrânul strângând-o la piept. 
Cerul ne-a ajutat şi în curând o să fii a mea, numai a mea, 
a mea pentru totdeauna!... 

— Dar el e de acord?... întrebă Isaura arătându-l pe 
Leoncio. 

— Afacerea n-am încheiat-o cu el, ci cu tatăl lui, căruia îi 
scrie acum. 

— Aşa mai am speranţe, dar dacă soarta mea depinde 
numai de acest om, voi fi sclavă pe vecie. 

— Vai! Mii de draci!... mormăi pentru el Leoncio, 
ridicându-se şi lovind cu pumnul în masă. Nu ştiu cum să 
fac să îndrept nebunia tatălui meu! 

— Ai şi scris, Leoncio? întrebă Malvina, întorcându-se 
spre el. 

Înainte ca Leoncio să poată răspunde la această 


întrebare, un servitor intră grăbit în salon şi-i dădu o 
scrisoare în chenar negru. 

— De doliu! Doamne fereşte!... Ce-o fi! exclamă Leoncio 
palid, deschizând scrisoarea. După ce o parcurse în grabă, 
se aruncă pe un scaun hohotind, cu batista la ochi. 

— Leoncio! Leoncio!... Ce ai?... întrebă Malvina îngrozită 
şi, luând scrisoarea pe care Leoncio o azvârlise pe masă, 
începu s-o citească cu voce întretăiată: 

„Leoncio, trebuie să-ţi dau o veste dureroasă, pentru 
care inima ta nu e pregătită. E o lovitură pe care toţi o 
primim inevitabil şi pe care trebuie s-o suportăm cu 
resemnare. Tatăl tău nu mai e. A murit alaltăieri, subit, 
victimă unei congestii cerebrale...” 

Malvina nu mai putu continua şi atunci, uitând de jigniri 
şi de tot ce i se întâmplase în ziua aceea blestemată se 
repezi spre soţul ei şi, îmbrăţişându-l cu putere, începu să 
plângă şi ea. 

— Ah, tată! Tată! Totul e pierdut! exclamă Isaura, 
sprijinindu-şi frumoasa şi neteda frunte de pieptul lui 
Miguel. Nu ne mai rămâne nicio speranţă!... 

— Cine ştie, fetiţo! răspunse grav tatăl. Să nu dăm 


înapoi, mare e puterea lui Dumnezeu! 


Capitolul VII 


Pe moşia lui Leoncio se afla o sală imensă, rudimentar 
construită, fără tapet şi duşumea, destinată muncii 
sclavelor, care se ocupau de torsul şi țesutul lânii şi 
bumbacului. 

Mobilele de aici constau în scăunele cu trei picioare, 
taburete, bănci, roţi de tors, depănătoare şi un război 
imens aşezat într-un colţ. 

De-a lungul sălii, în faţa ferestrelor largi împodobite cu 
coloane, care dădeau spre o vastă curte interioară, stătea 
un şir de torcătoare. Erau în jur de douăzeci sau treizeci de 
negrese, creole şi mulatre, cu plozi firavi în braţe sau 
jucându-se în jurul lor. Unele vorbeau, altele fredonau 
pentru a scurta orele lungi de muncă obositoare. Se 
vedeau aici chipuri de toate vârstele, culorile şi formele, 
de la bătrâna africană, botoasă şi slabă, până la rotunjoara 
şi strălucitoarea creolă, de la negresa lăcuită ca jaisul 
până la mulatra aproape albă. 

Printre acestea din urmă se remarca o fetişcană gingaşă 
şi graţioasă, cum nu se poate imagina alta: Zveltă şi 


unduioasă, avea o feţişoară delicată, cu buzele nu prea 


groase şi foarte fin modelate, voluptuoase, umede şi roşii 
ca părăluţele care tocmai au înflorit într-o dimineaţă de 
aprilie. Ochii negri nu erau foarte mari, dar aveau o 
vioiciune şi o îndrăzneală încântătoare. Părul negru şi 
ondulat putea foarte bine să stea pe capul celei mai albe 
nobile de dincolo de ocean. Totuşi, ea îl purta scurt şi 
foarte creţ, ca bărbaţii. Asta, departe de ai răpi din farmec, 
da figurii sale batjocoritoare şi afectate o notă de 
originalitate captivantă. Dacă n-ar fi fost cerceluşii de aur, 
care tremurau în delicatele ei urechiuşe, sânii ei plini şi 
săltăreţi ca doi iezi zburdalnici, care tresăreau pe sub 
bluza transparentă, ai fi luat-o drept un flăcăiandru 
obraznic şi libertin. Vom vedea în curând de ce e în stare 
copila aceasta, care poartă frumosul nume de Rosa. 

În mijlocul susurului de roţi care se învârteau, al 
monotonului fredonat al torcătoarelor, al zgomotului 
regulat al războiului care ţesea întruna, al ţipetelor şi 
plânsetelor copiilor, cine ar fi fost foarte atent ar fi auzit 
următoarea conversaţie dusă timid şi în şoaptă într-un 
grup de femei, printre care se afla şi Rosa. 

— Fetelor, zicea vecinelor sale, o creolă în vârstă, 
înţeleaptă şi cunoscătoare a tuturor secretelor casei încă 


din vremea vechilor stăpâni, acu', că domnu' ăl bătrân a 


murit şi că doamna Malvina s-a dus la tatăl ei, acu' o să 
simţim noi asprimea sclaviei. 

— Cum aşa, mătuşă Joaquina?! 

— Cum-aşa!... O să vedeţi. Ştiţi bine, cu domnu' ăl 
bătrân nu era de glumă! Cum spune şi proverbu: „După 
mine să vie cine îmi vrea binele”. Domnu' ăsta tânăr, 
Leoncio... hm! Să dea Dumnezeu să mă înşel, da’ cred c-o 
să ne pară rău de pe vremea când trăia domnu’ ăl 
bătrân... 

— Doamne fereşte! Sfântă fecioară!... Nu vorbi aşa, 
mătuşă Joaquina!... Mai bine să ne omoare, să ştim o 
socoteală. 

— Ăsta nu vrea să ştie nici de tors, nici de ţesut şi în 
curând o să mergem toate la câmp, să săpăm cât e ziulica 
de mare, sau la plantațiile de cafea, să culegem bob cu 
bob, cu biciul administratorului la spate. O să vedeţi voi! 
Tot ce vrea el e cafea şi numai cafea, că asta îi aduce 
bani. 

— Apoi, ca să spunem adevărul, nu ştiu ce-o fi mai bine, 
observă o altă sclavă, să stăm la câmp să săpăm, sau aici 
lipite de roată din zori şi până noaptea. Trag nădejde că 
acolo, cel puţin, vom fi mai înlargul nostru. 


— în largul nostru?!... Pe naiba! exclamă o a treia. 


Dimpotrivă, aici e de o mie de ori mai bine! Cel puţin 
scăpăm de blestematul de administrator! 

— Degeaba, fetelor, le potoli bătrâna creolă, oriunde, tot 
închisoare e. Cine are nenorocirea să se nască robul unui 
stăpân rău, aici sau acolo, mereu trebuie să sufere. Viaţa 
de sclav e blestemată! Nu Dumnezeu a lăsat pe lume 

aşa ceva, a fost născocirea diavolului. N-aţi văzut ce s-a 
întâmplat cu sărmana Juliana, mama Isaurei? 

— Că tot vorbişi de asta, adăugă una dintre torcătoare, 
ce-o să se facă acum lIsaura?... Cât a fost doamna Malvina 
aici, se lăfăia în salon, dar acum... 

— Acum face câteodată pe doamna Malvina, se grăbi 
Rosa, cu surâsul ei răutăcios şi batjocoritor. 

— Taci din gură, fetico! strigă cu o voce severă bătrâna 
creolă. Nu mai vorbi aşa. Săraca Isaura! Să te ferească 
Dumnezeu să fii în pielea acelei sărmane! Dacă aţi şti voi 
cât a suferit amărâta de maică-sa! Oh! Domnu’ ăl bătrân a 
fost un păgân, Dumnezeu să-l ierte! Acum cu domnu' 
Leoncio pe Isaura o aşteaptă aceeaşi soartă. Juliana era o 
mulatră frumoasă şi curăţică, avea culoarea Rosei, dar era 
şi mai atrăgătoare şi mai bine făcută... 

Rosa se strâmbă dispreţuitoare. 


— Da chiar asta i-a fost pierzania, săraca! continuă 


bătrâna creolă. Nenorocirea fu că bătrânului îi plăcuse de 
ea. Eu v-am povestit ce s-a întâmplat. Juliana era o fată 
cinstită şi pentru asta a trebuit să sufere, chiar să moară. 
Pe vremea aceea, domnu’ Miguel era administrator, ăl de 
vine pe aici e tatăl Isaurei. Ăsta era ce se numeşte un 
administrator bun!... Toată lumea îl iubea şi treaba 
mergea de minune. Pe când domnu' ăsta care e acum, 
Francisco, e un sălbatic!... E cea mai rea fiinţă care a pus 
piciorul în casa asta. Da' cum v-am spus, dom Miguel o 
iubea foarte mult pe Juliana şi a muncit până a adunat 
banii ca s-o elibereze. Da' bătrânu n-a vrut şi furios l-a 
alungat pe administrator de pe moşie. 

Juliana, nici ea n-a mai rezistat mult; biciul şi munca au 
împins-o repede în mormânt. A rămas sărmana fetiţă 
singură încă de când era de ţâţă şi dacă n-ar fi fost 
doamna a bătrână, care era o sfântă, Dumnezeu ştie ce s- 
ar fi ales de ea!... Mai bine o lua Dumnezeu înainte!... 

— De ce, mătuşă Joaquina?... 

— Pentru că mi se pare că o să aibă aceeaşi soartă ca 
mamă-sa... 

— Şi ce altceva merită venetica aia? murmură invidioasă 
şi răuvoitoare Rosa. Crede că dacă serveşte în salon e mai 


brează ca altele şi nu-i pasă de nimeni. S-a dat în dragoste 


cu băieţii albi şi, cum tată-su spune că trebuie s-o 
elibereze, se crede mare doamnă. Săracu' dom Miguel!... 
N-are unde pune capu' să moară şi vrea să-şi răscumpere 
fata! 

— Ce limbă ascuţită are Rosa asta! bodogăni supărată 
bătrâna creolă, aruncând din nou o privire dojenitoare spre 
mulatră. Ce rău ţi-a făcut sărmana Isaura, porumbiţa asta 
neprihănită care, aşa cum e, frumoasă şi bine crescută ca 
o fată albă, nu e capabilă să facă rău nimănui?... Dacă ai fi 
ajuns în locul ei, obraznică şi îngâmfată cum eşti, ai fi fost 
de o mie de ori mai rea. 

Rosa îşi muşcă buzele de necaz şi ar fi răspuns cu toată 
îndrăzneala şi neruşinarea de care era capabilă, dacă o 
voce aspră şi tunătoare care, plecând din uşa sălii şi 
rostogolindu-se prin ea, n-ar fi pus capăt conversaţiei 
torcătoarelor. 

— Linişte! răsună vocea. Gata cu trăncăneala! Se pare 
că aici se lucrează numai cu limba!... 

Un bărbat robust şi lat în umeri, cu barba deasă şi 
neagră, cu un chip aspru şi fioros, intră în sală. Era 
administratorul. Îl însoțea un mulatru tânăr, zvelt şi vânjos, 
îmbrăcat într-o livrea de paj, ducând în braţe o vârtelniţă. 


Imediat după ei intră Isaura. 


Toate sclavele se ridicară şi-l salutară cu respect. Acesta 
porunci să pună vârtelniţa într-un loc liber care, din 
nefericire pentru Isaura, era aproape de Rosa. 

— Vino încoace,  fetiţo, spuse administratorul, 
întorcându-se spre Isaura. De azi înainte, aici e locul tău; 
asta e vârtelniţa ta şi torcătoarele or să-ţi dea norma 
pentru azi. Văd bine că nu-ţi prea place schimbarea, dar n- 
ai ce face!... Aşa a vrut stăpânul. Apucă-te de lucru şi să 
ştii că asta nu e pian! Să-ţi faci repede norma ca să te 
apuci de alta. Vorbă puţină, treabă multă. 

Fără a se arăta contrariată sau uimită de noua ocupaţie 
pe care i-au dat-o, Isaura se aşeză lângă vârtelniţă şi 
începu s-o pregătească pentru lucru. Cu toate că fusese 
crescută în salon şi folosită doar la munci delicate, era 
totuşi pricepută la tot felul de munci casnice: ştia să 
toarcă, să ţeasă, să spele, să apreteze lenjeria şi să 
gătească la fel de bine sau chiar mai bine decât oricare 
alta. Se duse, aşadar, să se aşeze cu toată mulţumirea şi 
naturaleţea între tovarăşele sale; doar în surâsul ce-i 
flutura pe buze i se ghicea o expresie de melancolică 
resemnare, dar aceasta era reflexul neliniştilor şi 
tulburărilor care îi apăsau sufletul şi nu neplăcerii de a se 


vedea deposedată de locul pe care îl ocupase până atunci 


lângă stăpânele sale. Conştientă de condiţia sa, Isaura 
căuta să fie supusă ca oricare altă sclavă, pentru că, în 
ciuda rarei sale frumuseți şi a virtuţilor spiritului, fumurile 
vanităţii nu-i umpluseră inima, nici nu-i tulburaseră bunul 
simţ nativ. Dar, cu toată această modestie şi umilinţă, 
ieşeau la iveală, chiar şi fără vrerea ei, din privire, din 
limbaj, din comportare, o anumită demnitate şi un orgoliu 
înnăscut, provenit poate din conştiinţa superiorității sale; 
astfel ea, se distingea dintre celelalte, frumoasă şi 
înzestrată, prin perfecțiunea şi noblețea trăsăturilor feţei şi 
printr-o anumită eleganţă în mişcări. Nimeni n-ar fi spus că 
era sclavă, că muncea între semenele ei şi ai fi luat-o mai 
degrabă drept o tânără doamnă care, ca să se amuze, 
torcea printre sclave. Părea o egretă, ce-şi ridica gâtul 
grațios şi înalt într-o adunătură de păsări obişnuite. 
Celelalte sclave o priveau cu interes şi compătimire 
pentru că era iubită de toate, în afară de Rosa, care o 
invidia şi o ura de moarte. În două cuvinte, cititorul va afla 
motivul acestei aversiuni a Rosei. Ea fusese mai de mult 
amanta lui Leoncio, o pradă uşoară, care nu-l costase nici 
rugăminţi, nici ameninţări. De când însă Leoncio îşi 
manifestase preferința pentru Isaura, Rosa rămăsese 


abandonată şi uitată. Tânăra mulatră se simţise rănită şi 


neîndreptăţită şi, fiind rea şi duşmănoasă, neputându-se 
răzbuna pe stăpânul său, jurase să-şi reverse întreaga 
ranchiună pe nefericita sa rivală. 

— Trăsni-te-ar Domnul,  blestematule!  Mânca-te-ar 
ciuma, piază rea! Muşcacţi-ar limba vipera, câine turbat! 
Astea şi alte blesteme au fost rostite pe şoptite la adresa 
administratorului, după ce acesta abia le întorsese spatele. 
Francisco era fiinţa cea mai detestată de sclavi; niciun 
călău nu-şi atrăsese atâta ură. Era mai sălbatic chiar decât 
asprul stăpân care îl înzestrase cu un bici pentru a-i 
pedepsi fără milă pe sclavi şi a-i copleşi de munci. Astfel, 
cel care suferă uită de judecătorul care a dat sentinţa, 
pentru a se revolta împotriva călăului care o execută. 

Cum am mai spus, Isaurei i-a fost hărăzit să se aşeze 
lângă Rosa. Aceasta îndreptă - numaidecât asupra 
nefericitei ei tovarăşe o ploaie de insulte şi batjocuri - 
sarcastice şi nedrepte. 

— Mi-e aşa milă de tine, Isaura, spuse Rosa pentru a-şi 
începe atacul. 

— într-adevăr? întrebă Isaura, dispusă să opună 
provocărilor Rosei toată blândeţea şi răbdarea ei firească. 
De ce, Rosa? 


— Păi nu e greu să te muţi din sufragerie în colibă, să 


schimbi sofaua de damasc cu banca asta, pianul şi perna 
de mătase cu această vârtelniţă? De ce te-au azvârlit de 
acolo, Isaura? 

— Nimeni nu m-a azvârlit, ştii foarte bine. Doamna 
Malvina a plecat cu fratele ei la casa părintească. Nu mai 
am nimic de făcut în salon şi am venit să lucrez cu voi. 

— Şi de ce nu te-a luat cu ea, pe tine care erai favorita 
ei?... Ah, Isaura, crezi că mă păcăleşti, dar te înşeli 
amarnic; eu le ştiu pe toate. Deveniseşi prea cochetă şi de 
asta ai venit aici ca să nuuiţi unde ţi-e locul. 

— Ce răutăcioasă eşti! zise Isaura surâzând trist, fără a 
se tulbura. Tu crezi că eram mulţumită şi îngâmfată pentru 
că stăteam în salon, printre albi?... Cum te înşeli!... Dacă 
n-ai să mă urmăreşti cu limba asta a ta ascuţită, cum ai 
început s-o faci, cred că aş fi mai mulţumită şi mai liniştită 
aici. 

— Asta n-o mai cred; cum poţi să fii tu mulţumită aici, 
dacă nu găseşti băieţi de care să te îndrăgosteşti? 

— Rosa, ce rău ţi-am făcut ca să mă necăjeşti cu astfel 
de vorbe?... 

— Nu vă supăraţi, doamnă!... lertaţi-mă, doamnă Isaura, 
credeam că v-aţi lăsat ifosele acolo, în salon. 


— Poţi să spui ce vrei, Rosa, dar eu ştiu că în salon sau 


la bucătărie nu sunt decât o sclavă ca şi tine. Şi trebuie să- 
ţi amintesc că dacă astăzi eşti aici, mâine Dumnezeu ştie 
unde ai putea fi. Hai să lucrăm că asta ne este obligaţia, 
să lăsăm discuţiile fără rost. 

În acel moment, se auziră clinchetele unui clopoțel; era 
patru fără trei minute şi sclavii - erau chemaţi la masa de 
prânz. Sclavele se opriră din lucru şi se ridicară; totuşi, 
Isaura nu se mişcă şi continuă să toarcă. 

— Cum aşa? îi spuse Rosa cu aerul său batjocoritor. N-ai 
auzit, Isaura? E ora mesei, hai la fasole! 

— Nu, Rosa. Lasă-mă să rămân aici; nu mi-e foame 
deloc. Îmi continui norma pentru că am început foarte 
târziu. 

— Ai dreptate. O fetişcană civilizată şi sensibilă ca tine 
nu trebuie să mănânce din cazanul sclavilor. Vrei să-ţi 
aduc o supiţă, o ciocolată?... 

— Tacă-ţi gura, farfara! ţipă bătrâna creolă care părea a 
fi stareţa grupului de torcătoare. Limbă de viperă!... Las-o 
să se liniştească. Haideţi, fetelor! 

Sclavele se retraseră toate din sala unde rămăsese 
numai Isaura, absorbită de munca sa, dar şi mai mult de 
tristele şi neliniştitoarele sale gânduri. Firul se lungea 
mecanic între degetele ei delicate, în timp ce piciorul gol şi 


gingaş, abandonând sabotul de piele, apăsa pe pedala roții 
de tors care o punea în mişcare. Capul îi era aplecat într-o 
parte, ca un crin veşted, iar pleoapele, pe jumătate 
închise, erau ca vălurile melancolice ce acopereau un abis 
de tristeţe şi amărăciune. Era uimitor de frumoasă în acea 
încântătoare şi simplă atitudine. 

— Ah, Doamne Dumnezeule! gândea ea, nici aici nu pot 
avea puţină linişte!... Peste tot vor să mă chinuiască!... în 
salon, albii mă urmăresc şi ţes mii de intrigi şi îmi întind 
capcane după bunul lor plac. Aici, între tovarăşele mele 
care se pare că-mi vor binele, speram să trăiesc în tihnă, 
dar e una care din invidie, sau nu ştiu din ce cauză, mă 
priveşte chiorâş şi încearcă tot timpul să-şi bată joc de 
mine. Doamne, Doamne!... Dacă tot am avut nefericirea să 
mă nasc sclavă, n-ar fi fost mai bine să fi fost lipsită de 
sensibilitate sau de frumuseţe precum cea mai prăpădită 
negresă, decât să mă fi înzestrat natura cu aceste daruri 
care nu-mi aduc decât supărări? 

Isaura nu avu mult timp pentru a-şi depăna gândurile 
sumbre. Auzi zgomot la uşă şi, ridicându-şi ochii, văzu că 
cineva se îndrepta spre ea. 

— Vai, Doamne! murmură în sinea ei. Altă obrăznicie! 


Nu pot sta singură nici măcar o clipă! 


Intrase, nici mai mult, nici mai puţin decât pajul Andre, 
pe care l-am văzut deja însoţindu-l pe administrator şi 
care, foarte mândru, trufaş şi obraznic, se aşeză în faţa 
Isaurei. 

— Bună ziua, frumoasă Isaura. Ce mai face floarea 
noastră? i se adresă curtenitor prefăcutul paj. 

— Bine, răspunse sec Isaura. 

— Eşti schimbată!... Ai dreptate, dar trebuie, să te 
obişnuieşti cu acestnou mod de viaţă. Într-adevăr, pentru 
cine se învățase în salon, în mijlocul mătăsurilor, florilor şi 
parfumurilor, trebuie să fie foarte trist să stea aici, între 
aceşti pereţi afumaţi care put a tutun şi a mucuri de opaiţ. 

— Până şi tu, Andre, profiţi de ocazie să mă împroşti cu 
noroi?... 

— Nu, nu, Isaura! Nu vreau să te jignesc; dimpotrivă, mă 
doare sufletul văzându-te aici, amestecată cu adunătura 
asta de negrese buzate şi împuţite. O fată ca tine merită 
să calce numai pe covoare şi să se culce pe saltele de puf. 
Domnul ăsta, Leôncio, are o inimă de fiară. 

— Şi ce te priveşte pe tine? Eu mă simt foarte bine aici. 

— Ei, nu cred! Nu aici e locul tău. Dar, pe de altă parte, 
îmi pare foarte bine. 

— De ce? 


— Pentru că, Isaura, în sfârşit, ca să-ţi spun adevărul, 
îmi placi mult şi aici, cel puţin, putem sta de vorbă în 
linişte... 

— Vreau să ştii de la început că nu sunt dispusă să-ți 
ascult declaraţiile... 

— Ah! Asta era! exclamă Andre, supărat din cauza 
refuzului ei. Atunci, doamna nu vrea să audă decât 
complimentele băieţilor frumoşi din salon!... Păi uite, 
doamna mea, acest lucru nu poate dura la infinit, iar aici, 
printre noi, nu poţi găsi un băiat mai chipeş decât 
servitorul pe care îl ai în faţa ochilor. Port mereu cravată, 
mănuşi, sunt încălţat, apretat, parfumat şi, ce-i mai 
important, adăugă  bătându-şi buzunarul cu palma, 
niciodată buzunarele mele nu sunt goale. Rosa, care e şi 
ea o fetişcană atrăgătoare, mă soarbe din ochi, dar 
sărmana... ce e ea pe lângă tine... în sfârşit, Isaura, dacă ai 
şti cât te iubesc, nu ai fi atât de nepăsătoare cu mine. 
Dacă ai vrea, uite, ascultă... 

Spunând acestea, vicleanul paj, apropiindu-se de Isaura, 
o luă fără reţinere de gât ca şi cum ar fi vrut să-i spună 
ceva la ureche sau, poate, să-i fure un sărut. 

— Ajunge! exclamă Isaura, respingându-l necăjită. Eşti 
obraznic şi ai mers prea departe. Pleacă de aici, dacă nuo 


să mă duc să-i spun tot domnului Leôncio. 

— Oh! iartă-mă, Isaura! N-ai de ce să te superi aşa de 
tare. Eşti foarte rea cu cine nu te-a jignit niciodată şi-ţi 
vrea numai binele. Acum poţi să fii cum vrei, pentru că 
timpul îţi va înmuia inimioara de piatră. La revedere. Eu o 
să plec, dar ai grijă, Isaura, pentru numele lui Dumnezeu! 
Să nu spui nimic nimănui. Doamne fereşte să afle stăpânul 
cel tânăr ce s-a petrecut aici; ar fi capabil să mă spânzure! 
Ceea ce contează, continuă Andre în sinea lui, ceea ce 
contează e că, în afacerea asta, el se află în aceeaşi 
situaţie ca şi mine. 

Sărmană Isaura! Eşti urmărită pretutindeni fără milă de 
stăpâni şi de sclavi şi de pretenţiile lor jignitoare! Cum să 
nu-ţi fie sufletul mâhnit? Ai patru duşmani, care mai de 
care mai dornici să-ţi fure liniştea şi să te chinuiască, trei 
îndrăgostiţi: Leôncio, Belchior şi Andre şi o rivală teribilă şi 
nemiloasă. Ţi-a fost uşor să respingi obrăzniciile sclavilor şi 
ale servitorilor, dar ce o să se aleagă de tine când o să 
vină stăpânul?... 

La câteva clipe după aceea, Leôncio, însoţit de 
administrator, intră în sala torcătoarelor. Isaura, care 
pentru moment îşi încetase lucrul şi se gândea la soarta ei 


cu faţa ascunsă în palme, nu le simţi prezenţa. 


— Unde sunt fetele care lucrează aici? întrebă Leôncio 
pe administrator. 

— S-au dus să mănânce, domnule, dar nu vor întârzia să 
se întoarcă. 

— Dar a mai rămas una... Aaa! E Isaura... Cu atât mai 
bine! reflectă în sinea lui Leôncio. Nu se poate ivi un prilej 
mai favorabil să-mi încerc ultimele puteri pentru a seduce 
fiinţa asta de piatră. De îndată ce termină de mâncat, 
continuă el adresându-se administratorului, du-le la 
culesul cafelei. De mult mi-am propus să ordon acest 
lucru, dar am uitat. Nu vreau să mai rămână aici nicio 
clipă; ăsta e un loc unde se stă degeaba, în care se pierde 
timpul fără niciun folos, în pălăvrăgeli nesfârşite. Se mai 
pot găsi pe aici ţesături de bumbac de cumpărat. 

Nici nu plecă bine administratorul că Leôncio se şi 
îndreptă spre Isaura. 

— Isaura! murmură, cu glas blând şi emoţionat. 

— Stăpâne! răspunse sclava, ridicându-se cu o tresărire; 
apoi şopti trist pentru sine: Doamne! El e!... A sosit ora 


supliciului. 


Capitolul VIII 


Acum o vom părăsi câteva momente pe Isaura în 
situaţia penibilă în care se află cu uşuraticul şi nesăbuitul 
ei stăpân, pentru a-l informa pe cititor despre ceea ce se 
întâmplase în sânul acelei mici familii după moartea 
comandorului. Vestea explodase ca o bombă în mijlocul 
intrigilor casnice, schimbând totul în mod dureros, chiar în 
momentul în care Leoncio trebuia să hotărască soarta 
Isaurei. 

Moartea aceea nu putea decât să prelungească o atât 
de delicată şi deplorabilă situaţie, punând în mâna lui 
Leoncio toată averea părintească, înlăturând astfel şi 
ultimul obstacol care-l mai împiedica să-şi descătuşeze 
instinctele. 

Leoncio şi Malvina petrecură în casă câteva zile de doliu 
fără să mai aibă loc neînţelegeri între ei. Henrique, voia cu 
orice chip să plece a doua zi, cedând, în sfârşit, 
rugăminţilor şi insistențelor Malvinei, se învoi să mai 
rămână cu ea câtăva vreme. 

— Oricare ar fi comportarea soţului meu, spuse Malvina, 
o să plecăm împreună. Dacă zilele astea nu-i dă libertatea 
sau nu hotărăşte viitorul Isaurei, eu nu voi mai rămâne 


nicio clipă în casa lui. 


Leoncio stătu câteva zile închis în camera sa, timp în 
care nu vorbi cu nimeni. Părea cufundat în cea mai 
neconsolată şi mai profundă tristeţe. Dar, nu era aşa. E 
adevărat că, la primirea veştii morţii tatălui său, fusese 
oarecum şocat, dar nu suferise prea mult. În adâncul inimii 
- trebuie s-o spunem - după primul moment de 
consternare şi emoție, ajunse chiar să socotească 
binevenită acea întâmplare care-l ajuta la momentul 
oportun să scape de încurcăturile pe care le avea cu 
Malvina şi Miguel. Cu toate acestea, cât stătu izolat, în loc 
să sufere de durerea pricinuită de pierderea tatălui său, 
Leoncio, care sub nicio formă nu putea concepe să se 
despartă de Isaura, se gândi doar cum să scape de 
dificultăţile în care se afla şi urzi planuri pentru a fi sigur 
de dreptul său de proprietate asupra delicatei sclave. 
Greutățile erau mari semănând cu un nod care s-ar fi putut 
tăia, dar niciodată dezlega. Leoncio recunoscuse 
promisiunea pe care tatăl său i-o făcuse lui Miguel de a o 
elibera pe Isaura în schimbul unei sume enorme de zece 
milioane de reali. Miguel avea la el această sumă şi venise 
să i-o înmâneze cerând libertatea fiicei sale. Leoncio 
recunoştea, de asemenea, neavând încotro, dorinţa mamei 


sale ca după moartea acesteia s-o lase liberă pe Isaura. Pe 


de altă parte, Malvina, cunoscându-i pasiunea şi intenţiile 
faţă de sclavă, pe drept cuvânt enervată, cerea cu 
insistenţă grabnica eliberare a fetei. Tânărului nu-i mai 
rămânea nicio portiţă de scăpare decentă din aceste 
încurcate probleme decât s-o elibereze pe Isaura. Cu toate 
acestea, Leoncio nu se putea resemna cu asemenea idee. 
Violenta şi oarba dragoste care se născuse în el pentru 
Isaura îl incita să doboare toate obstacolele, să 
înfruntetoate legile cinstei şi ale onoarei, să rănească fără 
milă inima blândei sale soţii pentru satisfacerea singurei 
sale dorinţe. Se hotărî să taie nodul folosind puterea, 
amânând la nesfârşit îndeplinirea datoriei sale, înfruntând 
cu o cinică indiferenţă şi cu o brutală superioritate cererile 
şi acuzaţiile întemeiate ale Malvinei. 

După ce lăsă să treacă mai multe zile, din respect 
pentru durerea care credea că-l copleşise pe soţul ei, 
Malvina aduse din nou vorba despre subiectul acesta 
delicat. 

— Avem timp, Malvina, îi răspunse soţul, liniştit. În 
primul rând, trebuie să verific conturile şi să fac inventarul 
bunurilor din casa tatălui meu; să mă duc la Curte să intru 
în posesia actelor sale şi să văd în ce stadiu se află 


afacerile. La întoarcere, mai pe îndelete, ne vom ocupa şi 


de Isaura. 

Auzind acest răspuns, chipul Malvinei se acoperi de o 
paloare mortală, îşi simţi sufletul cuprins de cel mai 
dureros dezgust, ca şi cum acolo s-ar fi dărâmat dintr- 
odată întregul castel visat al fericirii sale conjugale. Ea 
sperase ca soţul ei, fulgerat de o lovitură atât de 
dureroasă, în acele zile de meditaţie amară şi tristeţe, 
retrăgându-se în sanctuarul conştiinţei, să-şi recunoască 
greşelile şi rătăcirile, să-şi ceară iertare şi să-şi propună să 
meargă pe drumul cinstei şi al datoriei. Scuzele formale şi 
subterfugiile o aruncară brusc în cea mai amară şi mai 
profundă descurajare. 

— Cum?! exclamă ea, pe un ton care dezvăluia în 
acelaşi timp indignarea sa orgolioasă şi dezgustul faţă de 
soţ. Încă mai eziţi să îndeplineşti o datorie atât de 
sfântă?... Dacă ai avea suflet, Leoncio, ai considera-o pe 
Isaura sora ta, pentru că ştii foarte bine că mama tao 
lubea ca pe o fiică dragă şi că cea mai arzătoare dorinţă a 
sa a fost s-o eliberezi după moartea ei şi să-i laşi o 
moştenire considerabilă, care să-i asigure viitorul. Ştii, de 
asemenea, că tatăl tău îi promisese solemn tatălui Isaurei 
s-o elibereze în schimbul a zece milioane de reali, iar 


Miguel îţi şi pusese în mână această sumă exorbitantă. Ştii 


toate acestea şi încă mai ai ezitări!... Oh, asta e prea 
mult!... Nu văd niciun motiv ca să mai amâni împlinirea 
dorinţei mamei tale pe care trebuia de mult s-o 
îndeplineşti. 

— De ce atâta grabă?... Spune-mi, Malvina! întrebă 
Leoncio cu toată blândeţea şi calmul de care era în stare. 
La ce ar mai putea să-i folosească acum libertatea Isaurei? 
Oare nu se simte bine aici? E maltratată? îi lipseşte 
ceva?... Nu este considerată în continuare ca o fiică a 
mamei mele în loc să fie tratată ca o sclavă? Vrei să-i dăm 
numaidecât drumul prin lume, la voia întâmplării? Aşa, 
desigur, n-am împlini dorinţa mamei, care se arăta atât de 
interesată de viitorul Isaurei. Nu, Malvina mea, nu trebuie 
deocamdată s-o lăsăm pe lsaura singură. E nevoie să-i 
asigurăm mai întâi o poziţie decentă, cinstită şi demnă de 
frumuseţea şi educaţia ei, căutându-i un soţ bun şi asta nu 
se rezolvă aşa, de pe o zi pe alta. 

— Ce scuză mizerabilă, dragul meu!... Isaura n-are 
nevoie deocamdată de un soţ care s-o protejeze; are un 
tată care e om de ispravă şi care a dovedit cât de mult îşi 
iubeşte fiica. Să i-o dăm domnului Miguel, lângă el va fi 
ocrotită. 

— Săracul dom Miguel! replică Leoncio cu un surâs 


dispreţuitor. El are intenţii bune, nu mă îndoiesc, dar îi 
lipsesc mijloacele pentru a-i asigura fericirea Isaurei, mai 
ales acum, când probabil că şi-a vândut şi firele de păr din 
cap pentru a face rost de bani, dacă aceştia nu provin din 
mila oamenilor, aşa cum mi se pare... 

Ca unic răspuns, Malvina clătină tristă din cap şi 
suspină. Încă mai dorea să creadă în sinceritatea soţului 
ei, prefăcându-se mulţumită şi retrăgându-se fără a da 
semne de supărare. Nu putea să prelungească însă mult 
timp situaţia aceea tulbure şi dezgustătoare, atât de 
umilitoare pentru ea. În ziua următoare, insistă cu şi mai 
multă forţă asupra aceleiaşi probleme, dar avu drept 
răspuns aceleaşi ezitări şi amânări. Când era vorba de 
eliberarea Isaurei Leoncio afecta o anumită deferenţă 
dispreţuitoare, ca şi cum ar fi fost definitiv hotărât să facă 
ce vrea. De data aceasta, Malvina nu se mai putu abţine şi 
se certă cu soţul ei. Leoncio, aşa cum hotărâse să 
procedeze, pară  fulgerele mâniei feminine printr-o 
comportare cinică şi batjocoritoare, fapt care o aduse în 
pragul nebuniei. 

A doua zi, Malvina, fără a da nicio explicaţie, părăsi în 
grabă casa lui Leoncio şi plecă, însoţită de fratele său 


Henrique, spre Rio de Janeiro jurând, în culmea indignării, 


ca niciodată să nu mai pună piciorul acolo unde fusese 
atât de cumplit jignită şi să şteargă pentru totdeauna din 
amintire imaginea necinstitului şi desfrânatului ei soţ. În 
nebunia sa, nu se gândise dacă va avea forţă suficientă 
pentru a duce la bun sfârşit acele jurăminte nechibzuite, 
inspirate de febra geloziei şi a indignării. Ignora faptul că 
în sufletele bune şi blânde ca al său, ura se destramă mult 
mai repede decât dragostea; iar dragostea pe care 
Malvina i-o purta lui Leoncio, în ciuda desfrâului acestuia, 
era mult mai puternică decât resentimentul ei, oricât de 
justificat ar fi fost. 

Leoncio, pe de altă parte, continuându-şi planul de a 
opune suspiciunilor soţiei cea mai cinică indiferenţă, 
asista, cu braţele încrucişate, fără a face cea mai mică 
observaţie, la pregătirile acelei grabnice călătorii şi, aşezat 
în portic, fumându-şi nepăsător trabucul, privea la 
plecarea soţiei sale ca şi cum aceasta ar fi fost cel mai 
neînsemnat dintre musafiri. 

Totuşi, indiferența lui Leoncio nu era firească şi sinceră, 
nu pentru că ar fi simţit vreun regret pentru brusca 
plecare a soţiei; dimpotrivă, era vesel fiindcă simţea cum 
îndeplinirea hotărârii capricioase a Malvinei îi lasă câmp 


deschis pentru a-şi duce la bun sfârşit planurile care o 


priveau pe nefericita Isaura. Cu acea prefăcută nepăsare 
reuşea să-şi ascundă plăcerea şi satisfacția care-i umpleau 
inima. Aforismul adoptat şi pus mereu în practică de el 
spune că: împotriva furiilor şi capriciilor femeieşti nu e 
armă mai puternică decât nepăsarea. Astfel, Mal vina nu 
reuşi să descopere în indiferența bărbatului său bucuria 
intensă pe care o simţea. 

Dar ce mai făcuse Isaura în timpul acestor lungi zile de 
doliu, de consternare, de nelinişte şi dezgust? 

De când aflase de moartea comandorului, Isaura îşi 
pierduse toate speranţele pe care, cu o clipă înainte, 
Miguel le resădise în inima sa. Străbătută de groază, 
înţelese că un destin implacabil o făcea victimă fără 
apărare în mâinile urmăritorului ei tenace şi fără inimă. 
Cunoscând soarta mizerabilă a mamei sale, nu găsi alt 
remediu pentru situaţia cumplită în care se afla decât să 
se resemneze şi să se pregătească pentru cel mai atroce 
chin. O crudă deznădejde, o frică ucigătoare puse 
stăpânire pe spiritul ei. Nefericita, palidă, jignită, umblând 
ca o somnambulă, hoinărea aiurea pe câmp, când ascunsă 
în cele mai dese tufişuri ale livezii, când în cele mai 
întunecoase colţuri ale dormitoarelor. Îşi petrecea zilele 


înspăimântată şi neliniştită, ca fricosul iepure care vede 


plutind pe cer aripa sinistră a uliului cu ghearele 
însângerate. Cine putea s-o apere? Unde putea găsi 
protecţie împotriva dorințelor tiranice ale libertinului şi 
odiosului ei stăpân? Numai două persoane puteau avea 
milă de ea: tatăl ei şi Mal vina. Primul, sărman şi 
neînsemnat administrator, neavând intrare liberă în casa 
lui Leoncio şi nereuşind să comunice cu ea decât foarte 
greu şi pe furiş, ar fi putut s-o ajute prea puţin sau deloc. 
Mal vina, care o tratase mereu cu bunătate şi dragoste - 
vai, chiar Malvina! după scena scandaloasă în care îl 
surprinsese pe soţul ei adresându-i Isaurei vorbe dulci, 
începu s-o privească plină de neîncredere şi răceală, efect 
teribil al geloziei care transformă inimile cele mai curate şi 
binevoitoare în inimi nedrepte şi răutăcioase. Stăpâna 
devenea pe zi ce trece mai puţin amabilă cu sclava ei pe 
care înainte o trata cu multă afecţiune şi prietenie. 

Malvina era bună şi încrezătoare şi niciodată nu s-ar fi 
îndoit de nevinovăția Isaurei, dacă nu ar fi fost Rosa, rivală 
teribilă şi duşmanul ei cumplit. După cearta a cărei victimă 
fusese Isaura, Rosa devenise camerista Malvinei şi 
aceasta, câteodată, îşi manifesta în prezenţa răutăcioasei 
mulatre gelozia şi dezgustul care îi clocoteau în inimă. 


— Doamna se încrede prea mult în şireata asta... îi 


spunea maliţioasa fetişcană. Fiţi sigură că nu se iubesc de 
ieri de azi; de mult o văd pe prefăcuta asta, care în faţa 
dumneavoastră face pe naiva, că se topeşte după domnu'. 
Numai ea e vinovată că el şi-a pierdut capu'! 

Acestea şi alte intrigi asemănătoare, pe care Rosa ştia 
să le strecoare cu abilitate în urechile stăpânei sale, erau 
de ajuns pentru a tulbura mintea unei candide şi 
nevinovate fete ca Malvina şi pentru ca prefăcuta mulatră 
să ajungă la rezultatul dorit. 

Strivită din nou de ghinion, Isaura a încercat să se 
apropie de stăpâna ei şi să afle motivul pentru care nu mai 
avea încredere şi afecţiune faţă de ea, sentimente pe care 
şi le manifestase înainte, precum şi cu scopul de a-şi 
demonstra nevinovăția. Dar a fost primită cu atâta răceală 
şi trufie încât nenorocita s-a retras înspăimântată ca să se 
cufunde şi mai adânc în abisul neliniştii şi descurajării sale. 

Totuşi, atâta timp cât Malvina rămânea în casă, era ca 
un scut, o umbră protectoare care o apăra pe Isaura 
împotriva tentativelor supărătoare şi brutale ale lui 
Leoncio. Oricât de neînsemnat era respectul pe care i-l 
purta soţul ei, Malvina nu înceta să fie, totuşi, un obstacol, 
cel puţin în calea actelor de violenţă pe care Leoncio dorea 
să le înfăptuiască pentru a-şi atinge odioasele sale scopuri. 


Isaura reflecta la toate acestea. Când o văzu plecând pe 
stăpâna sa, lăsând-o complet fără apărare, pradă 
nebuneştilor şi barbarelor capricii ale acelui care era 
stăpânul, adoratorul şi călăul ei în acelaşi timp, starea de 
teroare şi slăbiciune în care căzu sărmanul ei suflet deveni 
insuportabilă. 

într-adevăr, Leoncio, imediat cum o văzu pe soţia sa 
dispărând în spatele dealului, nemaiputându-şi stăpâni 
bucuria satanică, încercă să profite de situaţia creată şi 
începu să umble prin toată casa în căutarea lIsaurei. O 
găsi, în sfârşit, într-un colţ întunecat al unui dormitor, 
întinsă pe jos, aproape fără suflare, plângând în hohote. 

ÎI scutim pe cititor de povestirea scenei ruşinoase care 
se petrecu aici. Ne mulţumim doar să spunem că Leoncio 
folosi toate mijloacele blânde şi convingătoare, care îi 
stăteau la îndemână, pentru a o convinge pe fată că era în 
interesul şi de datoria ei să se supună dorințelor sale. Îi 
făcu cele mai minunate promisiuni şi cele mai solemne 
Jurăminte; se cobori până la cele mai umile rugăminţi, se 
târî în mod înjositor la picioarele sclavei, din a cărei gură 
nu auzi decât cuvinte amare, reproşuri teribile şi, văzând 
că toate metodele sale erau în zadar se retrase plin de 


mânie, ameninţând-o. 


Chiar în aceeaşi zi începu să-şi pună în practică 
amenințările poruncind să fie dusă la lucru cu torcătoarele, 
acolo unde am lăsat-o în capitolul precedent. De aici 
trebuia dusă la câmp, de la câmp la carceră, de la carceră 
la stâlpul infamiei şi de aici, fără îndoială, în mormânt, 
dacă se încăpăţâna să se împotrivească ordinelor 


stăpânului său. 


Capitolul IX 


Leoncio, nerăbdător şi cu inima arzând în flăcările unei 
pasiuni febrile şi devoratoare, nu se putea resemna să 
amâne prea mult timp satisfacera senzualelor sale plăceri. 
Plimbându-se de colo-colo prin toată casa, ca un stăpân 
care dă porunci pentru organizarea serviciului domestic, 
cerând ca de aici înainte totul să se desfăşoare sub ochii 
lui, el nu făcea decât să spioneze mişcările Isaurei, 
urmărind s-o găsească singură pentru a încerca din nou s- 
o cucerească. De la o fereastră văzu că sclavele torcătoare 
traversau curtea interioară pentru a se duce la masă şi 
observă absenţa Isaurei. 

— Bun!... Totul merge de minune, murmură Leoncio cu 


satisfacţie. Se bucura de inspiraţia fericită pe care o 
avusese când îl trimisese pe administrator să le ducă pe 
celelalte sclave la plantațiile de cafea ca să rămână 
aproape singur cu Isaura, în mijlocul acelor vaste şi pustii 
case. 

O să-mi spuneţi că Isaura fiind o sclavă, Leoncio, pentru 
a rămâne singur cu ea, nu avea nevoie de astfel de 
subterfugii şi că era suficient să trimită pe cineva să o 
aducă. Desigur, că el aşa ar fi putut proceda, dar calităţile 
tinerei sclave, frumuseţea ei unită cu noblețea sufletească, 
superioritatea inteligenţei ei impuneau respect până şi 
celor mai înrăite şi corupte fiinţe. Din cauza asta, Leoncio, 
în ciuda cinismului şi pasiunii sale oarbe, nu putea să nu 
recunoască în adâncul inimii o anumită preţuire pentru 
frumuseţea şi virtutea acelei sclave de excepţie şi să n-o 
trateze cu mai multă delicateţe decât pe celelalte. 

— Isaura, spuse Leoncio, continuând dialogul pe care l- 
am lăsat abia început, află că acum soarta ta este în 
întregime în mâinile mele. 

— Mereu, a fost, domnule, răspunse umil Isaura. 

— Acum, mai mult ca niciodată. Tatăl meu a murit şi nu 
uita că eu sunt unicul lui moştenitor. Malvina, din motive 


pe care, fără îndoială, le-ai ghicit, m-a părăsit pierind la 


tatăl ei acasă. Acum eu sunt singurul care porunceşte în 
această casă şi prin urmare dispun de destinul tău. E 
adevărat, însă, Isaura, că de tine depinde fericirea sau 
pierzania ta. 

— Oh! Nu, stăpâne, nu depinde de voinţa mea! Soarta 
mea este în mâna stăpânului meu. 

— Eu doresc foarte mult, răspunse Leoncio, cu cea mai 
blândă inflexiune a vocii, din toată inima, să devii cea mai 
fericită fiinţă. Dar cum, dacă-mi refuzi tot timpul cu 
încăpățânare fericirea pe care numai tu mi-o poţi da?... 

— Eu, domnule?! Oh! Oricum ar fi, lăsaţi-o pe umila 
sclavă acolo unde îi este locul. Amintiţi-vă de doamna 
Malvina, care e atât de frumoasă, atât de bună şi care vă 
iubeşte atât de mult. În numele ei vă cer, domnule, nu vă 
coborâţi ochii la o sărmană fată, care e gata să îndure 
orice, dar nu să se supună patimii dumneavoastră. 

— Ascultă, Isaura, eşti încă copil şi nu ştii să cântăreşti 
lucrurile aşa cum trebuie. Într-o zi, şi poate că va fi prea 
târziu, vei regreta că mi-ai refuzat dragostea. 

— Niciodată! exclamă Isaura. Aş comite o trădare 
infamă faţă de stăpâna mea, dacă aş asculta cuvintele de 
dragoste ale stăpânului meu. 


— Scrupule copilăreşti, Isaura. Mama mea văzânducţi 


frumuseţea şi vioiciunea spiritului, poate pentru că nu 
avea nicio fată, a avut grijă să-ţi dea o educaţie ca unei 
fiice adorate. Ea te iubea cu pasiune şi nu ţi-a dat 
libertatea de frică să nu te piardă, ca să te păstreze mereu 
lângă ea. Dacă ea a procedat aşa din dragoste, cum pot eu 
să te las din mână, eu, care te iubesc cu o altfel de 
dragoste, mult mai arzătoare, o dragoste fără limite, o 
dragoste care mă va duce la nebunie sau la sinucidere, 
dacă nu... dar ce spun eu!... Tatăl meu, Dumnezeu să-l 
ierte, dintr-o murdară lăcomie, a vrut să-ţi vândă libertatea 
pentru un pumn de aur, ca şi cum ar exista aur pe lume 
care să valoreze nepreţuitele farmece cu care ai fost 
înzestrată. Profanare!... Eu aş fi respins, cum se respinge o 
jignire, pe oricine ar fi îndrăznit să-mi ofere bani pentru 
libertatea ta. Eşti liberă, pentru că Dumnezeu n-ar fi putut 
crea o fiinţă atât de perfectă ca s-o sacrifice sclaviei. Eşti 
liberă pentru că aşa a dorit mama mea şi aşa vreau şi eu. 
Dar, Isaura, dragostea mea pentru tine e imensă, nu pot şi 
nu trebuie să te las lumii. Aş muri de durere dacă m-aş 
vedea forţat să-mi iau mâna de pe o bijuterie atât de 
nepreţuită pe care cerul parcă mi-a hărăzit-o şi pe care eu, 
de atâta timp, o înconjur cu cele mai arzătoare dorinţe ale 


sufletului. 


— lertaţi-mă, stăpâne nu pot să vă înţeleg. Îmi spuneţi 
că sunt liberă şi nu-mi daţi voie să plec unde vreau? Nu 
am voie nici măcar să-mi ascult inima?! 

— Isaura, dacă vrei, nu vei fi doar liberă, vei fi stăpâna, 
zeiţa acestei case. Poruncile tale, cele mai mici capricii, 
oricare ar fi ele, vor fi riguros îndeplinite, iar eu, mai bine 
decât ar face-o cel mai bun şi mai fidel dintre îndrăgostiţi, 
te voi înconjura cu toată dragostea pe care ştie s-o inspire 
doar cea mai înflăcărată şi mai nestinsă iubire. Malvina mă 
părăseşte!... Cu atât mai bine! Cum să-i doresc eu 
dragostea dacă te am pe tine? Să se rupă o dată pentru 
totdeauna legăturile astea urzite din interes şi să mă uite 
pe vecie, pentru că eu în braţele Isaurei mele îmi voi găsi 
suprema fericire. 

— Ceea ce spuneţi mă îngrozeşte. Cum puteţi uita şi 
părăsi o femeie atât de iubitoare, plină de farmec şi virtuţi 
ca doamna Malvina? Stăpâne, iartă-mă dacă îţi vorbesc 
deschis, să părăseşti o femeie frumoasă, cinstită şi plină 
de calităţi pentru dragostea unei sărmane sclave ar fi cea 
mai cumplită nerecunoştinţă. 

La un răspuns atât de neîndurător, Leoncio, orgolios, 
reacţionă cu violenţă. 


— Taci, sclavă obraznică! urlă plin de mânie. Pot să 


suport, fără să mă enervez, disprețul şi repulsia ta, dar nu 
reproşuri! Cu cine crezi că vorbeşti? 

— lartă-mă,  stăpâne! exclamă Isaura îngrozită, 
regretând cuvintele pe care le lăsase să-i scape. 

— Şi, totuşi, dacă te-ai fi arătat mai blândă cu mine... 
Dar nu, e prea mult să mă umilesc în faţa unei sclave; ce 
nevoie am să cer ceea ce de drept mi se cuvine? 
Aminteşte-ţi, sclavă ingrată şi rebelă, că-mi aparţii cu trup 
şi suflet numai mie şi nimănui altcuiva! Eşti proprietatea 
mea, un pahar pe care îl am în mână şi pe care pot să-l 
folosesc sau să-l sparg după bunul meu plac! 

— Poţi să-l spargi, stăpâne, dacă asta ţi-e voia, dar fie-ţi 
milă, n-aş vrea să mă foloseşti în scopuri necinstite şi 
ruşinoase. Sclava are şi ea inimă şi nu-i e dat stăpânului 
să-i subjuge sentimentele. 

— Sentimentele!... Cine vorbeşte de sentimente?! Poţi, 
oare, să dispui de ele? 

— Nu, desigur. Inima e liberă, nimeni nu poate s-o 
înrobească, nici chiar propriul ei stăpân. 

— Toată fiinţa ta e sclavă; inima ta se va supune şi dacă 
nu-mi cedezi de bunăvoie am de partea mea dreptul şi 
forţa... Dar la ce bun? Ca să te am, nu merită osteneala să 


folosesc aceste mijloace extreme. Instinctele inimii tale 


sunt umile şi abjecte ca şi condiţia ta; ca să te umilesc am 
să te fac soţia celui mai meschin şi mai oribil dintre negrii 
mei. 

— Ah, domnule! Ştiu bine de ce sunteţi capabil. Aşa a 
făcut şi tatăl dumneavoastră cu mama mea care a murit 
necăjită şi chinuită. Văd că şi înie mi-e hărăzită aceeaşi 
soartă. Dar fiţi sigur că nu-mi vor lipsi nici mijloacele, nici 
curajul ca să mă eliberez pentru totdeauna şi de 
dumneavoastră şi de lume. 

— Oh! exclamă Leoncio cu un surâs drăcesc, ai ajuns 
deja la un grad atât de înalt de exaltare şi romantism!... 
Asta e foarte interesant la o sclavă. lată rezultatul pe care 
îl dă educarea unor astfel de creaturi. Se vede că eşti o 
sclavă care trăieşte cântând la pian şi citind romane! Bine 
că m-ai prevenit; voi şti să stăvilesc imaginaţia din creierul 
ăsta înflăcărat. Sclavă rebelă şi nebună, n-o să ai nici 
mâini, nici picioare ca să-ţi pui în practică intenţiile tale 
sinistre! Hei, Andre, zbieră el şi plesni cu puteredin bici... 

— Da, domnule! răspunse de departe servitorul şi o 
clipă după aceea se şi afla în faţa lui Leôncio. 

— Andre, îi spuse sec şi scurt, adu-mi aici jugul de 
picioare şi cătuşele cu lacăt. 


— Sfântă fecioară, murmură în sinea lui André, 


înspăimântat. De ce toate astea?... Oh! Sărmana Isaura!... 

— Ah! Stăpâne, fie-ţi milă! exclamă Isaura, căzând în 
genunchi la picioarele lui Leôncio, ridicându-şi mâinile spre 
cer de spaimă. În amintirea tatălui dumneavoastră, care 
de-abia a murit şi a mamei dumneavoastră, care vă iubea 
atât, n-o chinuiţi pe nefericita sclavă. Daţi-mi multe munci, 
condamnaţi-mă la cea mai grea dintre ele, mă voi supune 
fără să crâcnesc, dar ce-mi cereţi nu pot, nu trebuie s-o 
fac, altfel va trebui să mor. 

— Mi-e foarte greu să mă port aşa, dar chiar tu mă obligi 
la violenţă. Vezi bine că nu-mi convine deloc să pierd o 
sclavă ca tine. Poate că într-o zi ai să-mi fii recunoscătoare 
că te-am împiedicat să te omori. 

— Va fi acelaşi lucru! strigă Isaura cu vocea răguşită şi 
tremurătoare a disperării, ridicându-se mândră. N-o să mă 
omor cu mâinile mele, ci o să mor de mâna unui călău! 

În aceeaşi clipă sosi André care aducea jugul şi cătuşele, 
le puse pe o bancă şi se retrase numaidecât. 

Văzând acele barbare instrumente de tortură, ochii 
Isaurei se tulburară, inima îi îngheţă de spaimă, picioarele 
i se înmuiară, căzu în genunchi şi, prăbuşindu-se de pe 
scăunelul pe care torcea, dezlănţui un torent de lacrimi. 


— Suflet al bătrânei mele stăpâne! exclamă cu vocea 


întretăiată de hohote, ajută-mă în nenorocirea mea, ajută- 
mă de acolo din cer de unde eşti, aşa cum m-ai ajutat şi 
aici, pe pământ. 

— Isaura! spuse Leôncio cu voce aspră, arătându-i 
instrumentele de tortură, iată ce te aşteaptă dacă continui 
cu încăpăţânarea ta. Nu mai am nimic să-ţi spun, te mai 
las încă liberă. Îţi rămâne restul zilei să te gândeşti. Ai de 
ales între dragostea şi ura mea. Oricare dintre ele sunt 
violente şi puternice. Adio! 

Când Isaura simţi că stăpânul ei nu mai era acolo, îşi 
ridică ochii spre cer şi cu mâinile împreunate adresă 
Fecioarei înflăcărata rugăciune ivită printre hohote din 
străfundul sufletului său: 

— Sfântă Fecioară a  Milei, Preasfântă maică a 
Domnului!... Tu ştii dacă sunt vinovată şi dacă merit un 
tratament atât de crunt. Ajută-mă să scap din nenorocirea 
asta pentru că nu mai am pe nimeni care să mă poată 
ajuta. Scapă-mă din ghearele unui călău care îmi ameninţă 
nu numai nevinovăția şi cinstea, ci şi viaţa. Luminează-i 
mintea şi umple-i inima de blândeţe şi milă ca să se îndure 
de nefericita lui sclavă. O fiinţă umilă care, cu lacrimiân 
ochi şi cu durere în suflet, vă roagă în numele suferințelor 


voastre sfinte s-o ajutaţi. 


Ce frumoasă era Isaura în timp ce se ruga! O! Mult mai 
frumoasă decât în momentele ei de seninătate şi 
mulţumire! Dacă ar fi văzut-o atunci Leoncio poate ar fi 
simţit cum i se înmoaie cruda şi oarba lui inimă. Cu ochii 
plini de lacrimile care îi curgeau întruna pe obrajii palizi, cu 
gura melancolică, întredeschisă, ce tremura la rugămintea 
murmurată printre hohote, cu negrele şi bogatele plete 
aruncate în dezordine pe spate, cu un gât sculptural, ar fi 
oferit unui artist de talent cel mai sublim model pentru 
Sfânta Fecioară căreia, în aceste clipe, îi adresa 
rugăminţile sale fierbinţi. 

Absorbită de supărările ei, Isaura nu-şi văzu tatăl care, 
intrând în sală, în vârful picioarelor, se îndrepta spre ea. 

— Oh! Din fericire am găsit-o, murmură bătrânul. Călăul 
a fost şi el pe aici. Sărmană lIsaură! Ce o să se aleagă de 
tine?! 

— Tată, bine că ai venit! exclamă nefericita zărindu-l pe 
Miguel. Hai să vezi în ce hal au adus-o pe fiica ta. 

— Ce ai, fetiţo? Ce nenorocire ţi s-a mai întâmplat? 

— Uite, tată, ce soartă mă pândeşte! răspunse 
arătându-i jugul şi cătuşele care se aflau la picioarele ei. 

— Ce monstru, Dumnezeule! Mă aşteptam la aşa 


ceva... 


— Asta e libertatea pe care pretindea că i-o dă aceleia 
pe care mama lui a crescut-o cu atâta dragoste şi 
blândeţe. Cea mai crudă şi înjositoare sclavie, chinul 
continuu al sufletului şi al trupului, iată ce mai rămâne din 
nenorocita ta fiică! Tată, nu pot suporta atâta suferinţă!... 
Nu am altă scăpare decât... Dar nici asta nu-mi va fi 
permisă. Prinsă, încătuşată, legată de mâini şi de 
picioare!... Oh, tată, tată!... E groaznic!... Tată, cuțitul 
tău... adăugă după o mică pauză cu vocea răguşită şi 
privirea întunecată. Am nevoie de cuțitul tău. 

— Ce vrei să faci cu el, Isaura? Ce nebunii îţi trec prin 
cap? 

— Dă-mi cuțitul, tată! Nu-l voi folosi decât în caz extrem. 
Când infamul o să-mi ia mâinile ca să mi le pună în fiare o 
să fac ca sângele meu să-i stropească faţa mizerabilă de 
călău. 

— Nu, draga mea. N-o să fie nevoie de astfel delucruri. 
Inima mea a presimţit toate astea şi am totul pregătit. 
Banii care nu au mai folosit la eliberarea ta mă vor ajuta 
cum să te smulg din ghearele acestui monstru. Totul e 
gata, Isaura. Să fugim! 

— Da, tată, să fugim! Dar cum? Şi unde? 


— Departe de aici, indiferent unde. Dar acum, fata mea, 


până când nu prinde de veste şi te pune în lanţuri. 

— Ah, tată, mi-e atât de frică! Dacă suntem descoperiţi 
cine ştie ce mă mai aşteaptă! 

— încercarea e riscantă, nu zic nu, dar, Isaura, e singura 
noastră şansă; să ne agăţăm de ea cu încredere şi să ne 
lăsăm în seama providenţei. Sclavii sunt la câmp; 
administratorul le duce pe tovarăşele tale la plantațiile de 
cafea; stăpânul a plecat călare împreună cu André; nu e 
nimeni în toată casa, poate doar vreo negresă prin 
bucătărie. Să profităm de ocazia pe care se pare că ne-a 
dat-o chiar Dumnezeu de îndată ce am intrat aici. Eu am 
prevăzut totul. În fundul grădinii, la malul râului ne 
aşteaptă o bărcuţă. Ne va fi de ajuns. Tu o să ieşi prima şi 
o să ajungi acolo prin mijlocul grădinii. La câteva clipe 
după tine o să vin şi eu. În mai puţin de o oră vom fi la 
Campos unde ne aşteaptă un vapor. Căpitanul e un prieten 
de-al meu care trebuie să meargă spre nord mâine 
dimineaţă. Când se vor ivi zorile, vom fi departe de călăul 
care te persecută. Să mergem, Isaura; poate vom găsi în 
lumea asta un suflet milostiv care să te ocrotească mai 
bine decât mine. 

— Să mergem, tată, de ce m-aş mai putea teme? Pot 


oare să fiu mai nenorocită decât sunt?... 


Isaura, intrând în umbra gardului care înconjura curtea, 
deschise portiţa ce dădea spre grădină şi dispăru. Câteva 
clipe după aceea, Miguel, ocolind curtea, merse pe lângă 
grădină şi ajunse la mal odată cu fata. 

Bărcuţa o porni uşor pe lângă mal, condusă de braţul 
viguros al lui Miguel şi, după câteva minute, conacul nu se 


mai văzu. 


Capitolul X 


S-au scurs deja mai mult de două luni de la fuga Isaurei. 
În timp ce Leoncio întreprinde demersuri neobişnuite şi 
foloseşte mijloace extreme, dezlegându-şi băierile pungii şi 
punând în alertă poliţia şi o mulţime de agenţi particulari, 
pentru a prinde din nou sclava care scăpase pe furiş, să 
navigăm spre provinciile din nord unde poate o vom găsi 
înaintea lui pe eroina noastră fugară. 

Suntem la Recife. E noapte şi frumoasa Veneţie a 
Americii de Sud, încununată cu o diademă de lumini, pare 
că se iveşte din braţele oceanului care o cuprinde ca într-o 
îmbrăţişare. E o noapte sărbătorească; pe una dintre 


principalele străzi se vede o clădire puternic luminată spre 


care se îndreaptă un mare număr de domni şi doamne din 
cele mai distinse şi mai bogate familii din oraş. Este o casă 
superbă unde o societate aleasă obişnuieşte să dea 
petreceri somptuoase. Câţiva studenţi dintre cei mai avuţi 
şi eleganţi, coboară din vechea Olindă în anumite nopţi ca 
să vină aici; să se distreze delectându-se cu splendorile, 
mătăsurile şi parfumurile saloanelor de bal. 

Ei uită pentru câteva ore de băncile tari ale Universităţii 
şi de profesorii  ursuzi, bucurându-se de privirile 
încântătoare şi surâsurile angelice ale frumoaselor şi 
spiritualelor pernambucane. 

Să presupunem că suntem şi noi oaspeţii acelui tenplu 
al Terpsihorei, să intrăm şi să observăm ce e mai deosebit 
şi mai interesant. În prima sală întâlnim un grup de tineri 
eleganţi care discută cu aprindere. Să-i ascultăm. 

— încă o stea care va străluci în saloanele din Recife, 
spuse Alvaro, şi va face mai scânteietoare petrecerile 
noastre. Nu s-au împlinit nici trei luni de când a venit în 
oraşul nostru şi mai mult de una de când o cunosc, dar, 
crede-mă, Geraldo, ea e fiinţa cea mai nobilă şi mai 
încântătoare pe care am cunoscut-o. Nu e femeie, eo 
zână, e un înger, e o zeiţă!... 


— Bravo! exclamă Geraldo. Zână! înger! Zeiţă!... Sunt 


totuşi trei entităţi distincte, iar la sfârşit ai să vezi că nu e 
decât o simplă femeie. Dar spune-mi, Alvaro, acest înger, 
zână, zeiţă, femeie sau ce vrei tu să fie, nu ţi-a povestit de 
unde vine, din ce familie se trage, dacă are avere?... 

— Nu mă interesează toate astea şi aş putea să-ţi 
răspund că vine din cer, că e din familia îngerilor şi că are 
o avere superioară tuturor bogățiilor din lume: un suflet 
curat şi nobil şi o inteligenţă şi o frumuseţe incomparabile. 
Dar ţi-am mai spus că ce ştiu sigur în legătură cu ea este 
că vine din Rio Grande de Sul însoţită de tatăl ei, care este 
unica ei familie, că mijloacele lor de trai sunt destul de 
modeste, dar că este de o frumuseţe serafică şi că o 
cheamă Elvira. 

— Elvira! observă un al treilea cavaler, frumos nume, 
într-adevăr!... Dar n-ai putea să ne spui unde locuieşte 
zâna ta? 

— Nu vă ascund nimic. Locuieşte cu tatăl ei într-o căsuţă 
din cartierul Santo Antonio unde trăieşte restrâns, evitând 
relaţiile cu vecinii şi apare foarte rar în public, în această 
căsuţă, ascunsă printre cocotieri şi arbuşti, trăieşte ca o 
violetă în frunziş sau ca o zână misterioasă într-o peşteră 
fermecată. 


— Extraordinar! replică Geraldo. Dar cum ai ajuns să 


descoperi această nimfă din basme şi să pătrunzi în grota 
ei fermecată? 

— Vă spun în două cuvinte. Trecând într-o zi călare pe 
lângă căsuţa lor, am zărit-o aşezată pe o bancă în mica 
grădină din faţa casei. M-a surprins neobişnuita-i 
frumuseţe. Cum a văzut că o priveam cu multă curiozitate, 
a dispărut ca un fluture printre arbuştii înfloriţi. Mi-am 
propus să o revăd şi să-i vorbesc cu orice risc. Cu toate că 
am întrebat toţi vecinii, n-am reuşit să găsesc măcar o 
singură persoană care s-o cunoască şi care să mă 
prezinte. Am aflat, în sfârşit, cine e proprietarul căsuţei şi 
m-am dus la el. Nici acesta n-a putut să mă informeze sau 
să mă ajute cu ceva. Chiriaşul său venea în fiecare lună, 
punctual, să-şi plătească chiria. Era tot ce ştia despre el. 
Am continuat totuşi să trec în fiecare seară prin faţa 
grădinii, pe jos, pentru a putea s-o admir mai îndeaproape 
dacă aş mai fi întâlnit-o. Dar aproape întotdeauna fără 
rezultat. Când se întâmpla să fie în grădină, se ferea de 
privirile mele ca şi prima dată. Într-o zi, pe când treceam 
pe acolo, îi căzu o batistă în clipa în care se ridică de pe 
bancă. Cum portiţa era deschisă mi-am luat libertatea să 
intru, să ridic batista şi să alerg să i-o dau tocmai când ea 


pusese piciorul pe prag. Îmi mulţumi cu un surâs atât de 


fermecător, încât aş fi fost în stare să-i cad în genunchi, 
dar nu-mi spuse să intru şi nici altceva. 

— Batista asta, Alvaro, interveni un tânăr, desigur că a 
lăsat-o să cadă special ca să poţi tu s-o vezi mai de 
aproape şi să-i vorbeşti. E un semn al romantismului, o 
trăsătură delicată a cochetăriei. 

— Nu cred. În fiinţa aceasta nu există nici urmă de 
cochetărie. Totul la ea este numai candoare şi simplitate. 
Adevărul e că mi-a fost foarte greu să mă smulg din locul 
acela unde o forţă magnetică mă reţinea şi care părea că 
răspândeşte misterioase efluvii de dragoste, puritate şi 
aventură... 

Alvaro se opri din povestit ca îmbătat de amintiri 
plăcute. 

— Şi te-ai aprins, Alvaro! exclamă celălalt cavaler, 
romanul tău ne interesează. Să mergem mai departe că 
sunt nerăbdător să aud deznodământul... 

— Deznodământul?... Oh! N-am ajuns încă acolo şi nici 
nu ştiu care va fi. Am epuizat, în sfârşit, toate 
stratagemele posibile ca să pot intra în sanctuarul acelei 
zeițe, dar în zadar. Întâmplarea m-a ajutat mai mult decât 
abilitatea şi deşteptăciunea. Plimbându-mă într-o seară 
prin cartierul Santo Antonio, pe malul râului Beberibe, 


plimbare care se transformase pentru mine într-un ritual, 
am zărit într-o barcă un bărbat şi o femeie. Puțin după 
aceea, barca se împotmoli într-un banc de nisip. Am oprit 
trăsura şi am alergat spre plajă în ajutorul celor doi 
„Nnaufragiaţi” care se chinuiau să pună în mişcare mica 
ambarcaţiune. Nu vă puteţi imagina ce surpriză minunată 
am avut recunoscînd în cele două persoane pe tânăra cea 
misterioasă şi pe tatăl ei. 

— Mă aşteptam la asta; însă aventura nu încetează să 
fie dramatică; povestea iubirii tale cu zâna din basme o să 
ia proporţiile unui poem fantastic. 

— Totuşi, e purul adevăr. Cum eram toţi uzi şi murdari, 
i-am invitat în trăsura mea. Au acceptat după multe 
insistenţe şi ne-am îndreptat spre casa lor. Nu mai e 
nevoie să vă povestesc ce a urmat; mi s-a deschis, în 
sfârşit, deşi cu destulă greutate, uşa peşterii misterioase. 

— la spune, întrebă Geraldo, o iubeşti mult pe această 
femeie? 

— Dacă o iubesc? O ador şi pe deasupra am motive să 
cred că nici ea nu mă priveşte cu indiferenţă. 

— Să dea Dumnezeu să nu fi fost sedus de farmecele 
vreunei Circe de bordel, de vreo aventurieră de care 


lumea e plină şi care ştiind că eşti bogat a pus gând rău 


banilor tăi! Izolarea de societate, misterul în care caută cu 
atâta grijă să-şi învăluie viaţa, nu pledează deloc în 
favoarea ei. 

— Cine ştie dacă nu sunt nişte criminali ce se sustrag 
legilor? observă un tânăr. 

— Poate falsificatori de bani, adăugă altul. 

— Nu-mi inspiră încredere, continuă Geraldo, nicio 
femeie frumoasă ce călătoreşte prin ţări străine însoţită de 
un bărbat care, de obicei, se prezintă drept tatăl sau 
fratele ei. Tatăl zânei tale, Alvaro, dacă e tatăl ei, e poate 
vreun ţigan sau vreun escroc care speculează frumuseţea 
fetei sale. 

— Doamne fereşte! exclamă Alvaro. Dacă aş fi bănuit că 
voi vedea acea fiinţă angelică judecată cu atâta asprime şi 
profanată fără pic de milă aş fi preferat să-mi pierd graiul 
decât să aduc vorba despre ea. Credeţi-mă prieteni, 
sunteţi nedrepţi cu sărmana fată. Mai degrabă aş fi crezut 
că e o prinţesă detronată, dacă n-aş fi ştiut că e un înger. 
Dar o s-o vedeţi în curând şi amândoi vom fi răzbunaţi, 
pentru că sunt sigur că toţi, într-un glas, o veţi proclama 
zeiţă. Mai rău este că încă de pe acum vă pot socoti rivali 
pe fiecare dintre voi. 

— Din partea mea, spuse unul dintre cavaleri, poţi fi 


liniştit, pentru că totdeauna mi-a fost groază de fetele 
misterioase. 

— Şi mie, care nu sunt decât un simplu muritor, mi-e 
foarte frică de zâne, spuse altul. 

— Cum se face, întrebă Geraldo, că trăind atât de 
izolată a acceptat să renunţe la singurătate şi să vină la un 
bal atât de cunoscut unde se adună foarte multă lume? 

— Vine aproape forţată, răspunse Alvaro. De mult încerc 
s-o conving prin toate mijloacele că o tânără frumoasă ca 
ea, ascunzându-şi farmecul, comite o crimă împotriva 
dorințelor creatorului care a lăsat frumuseţea pentru a fi 
văzută, admirată şi adorată; şi apoi nu sunt ca acei 
îndrăgostiţi geloşi şi violenţi care ar dori să-şi ţină iubitele 
ascunse în fundul pământului. Argumente, insistenţe, 
rugăminţi, totul era inutil; tată şi fiică refuzau de fiecare 
dată să apară în public sub mii de pretexte. M-am folosit în 
finalde o stratagemă: i-am făcut să creadă că ducând acea 
viaţă retrasă şi fără contact cu societatea, într-o regiune în 
care erau necunoscuţi, lumea începuse să fie suspicioasă 
şi că până şi poliţia îi privea cu neîncredere, minciuni 
plauzibile de altfel. 

— Şi culmea! îl întrerupse Geraldo, poate că nici nu sunt 


departe de adevăr. 


— l-am făcut să-şi dea seama, continuă Alvaro, că oricât 
de nefondate şi superficiale ar fi fost aceste suspiciuni era 
nevoie să le spulbere şi pentru asta trebuia, fără îndoială, 
să frecventeze societatea. Argumentul final a avut efectul 
dorit. 

— Cu atât mai rău pentru ei! replică Geraldo. lată, ăsta 
e un indiciu care îmi confirmă neîncrederea. Dacă ar fi fost 
nevinovaţi şi puţin le-ar fi păsat de ce crede lumea, ar fi 
continuat să trăiască la fel ca înainte. 

— Bănuielile tale nu sunt întemeiate. Ei nu prea au din 
ce-trăi şi de aceea evită-societatea, care impune sacrificii 
greu de suportat pentru persoanele nefavorizate de 
soartă, şi ei... Dar iată că sosesc! Uită-te şi convinge-te cu 
propriii tăi ochi, Geraldo! 

În acest moment intră în salon o tânără şi frumoasă 
femeie la braţul unui bărbat de vârstă mijlocie, cu o 
prezenţă respectabilă... 

— Bună seara, domnule Anselmo! Bună seara, 
domnişoară Elvira! Ce bine îmi pare că vă văd! le spuse Al 
varo noilor veniţi, grăbindu-se să-i întâmpine cu toată 
amabilitatea şi politeţea, după ce se despărţise de 
prietenii săi. Apoi, oferind un braţ Elvirei şi celălalt 


domnului Anselmo, îi conduse prin saloanele unde forfotea 


o aleasă şi strălucitoare societate. Cei trei prieteni ai lui 
Alvaro ca şi multe alte persoane care se aflau în primul 
salon se aşezară în rând ca să o poată vedea trecând pe 
Elvira, a cărei prezenţă producea senzaţie şi murmure 
chiar şi printre cei ce nu fuseseră preveniţi. 

— într-adevăr, e de o frumuseţe uluitoare! 

— Ce ţinută de regină! 

— Ce ochi de andaluză! 

— Ce păr minunat! 

— Şi gâtul... Ce gât! Ai observat? 

— Şi cu ce simplitate şi eleganţă e îmbrăcată! 

Aşa şopteau între ei cei trei amici, ca impresionați de o 
apariţie divină. 

— Şi n-ai văzut, adăugă Geraldo, fermecătoarea aluniţă 
de pe obrazul drept?... Alvaro are dreptate. Zâna lui o să 
eclipseze toate frumuseţile salonului. Şi are în avantajul ei 
farmecul misterului care o învăluie. Ard de nerăbdare să-i 
fiu prezentat. Vreau s-o privesc mai pe îndelete. 

Pe tonul acesta continuară să discute până când, după 
câteva minute, Alvaro reveni printre ei nu înainte de a-şi fi 
îndeplinit plăcuta misiune de a prezenta acea nouă perlă a 
saloanelor. 


— Prieteni, le spuse el cu un aer triumfător, vă invit în 


celălalt salon. Vreau să v-o prezint pe domnişoara Elvira, 
pentru a împrăştia odată pentru totdeauna bârfele 
insultătoare stârnite până nu de mult de cea mai frumoasă 
şi neprihănită fiinţă din câte există sub soare. Sunt sigur 
că numai privind-o aţi rămas uluiţi. 

Cei patru cavaleri se retraseră şi dispărură în tumultul 
celorlalte saloane. În locul lor veni imediat un grup de fete 
frumoase şi elegante care, strălucind de mătăsuri şi pietre 
scumpe, se plimbau discutând ca un stol de păsări ale 
paradisului. Subiectul conversaţiei era tot domnişoara 
Elvira, numai că tonul lor era total opus celui folosit de 
tineri. Să le ascultăm şi noi câteva clipe. 

— Nu ştii, domnişoară Adelaida, cine e fata aceea care a 
Intrat mai devreme în salon la braţul domnului Alvaro? 

— Nu, domnişoară Laura, e prima oară când o văd; mi 
se pare că nu-i de pe aici. 

— Asta, cu siguranţă! Uite ce aer speriat are!... Pare o 
ţărancă ce n-a călcat niciodată într-o sală de bal. Nu-i aşa, 
domnişoară Rosalina? 

— Fără îndoială! Şi n-aţi băgat de seamă ce tva/etă are? 
Doamne, ce sărăcăcioasă e! Camerista mea se îmbracă 
totuşi cu mai mult gust. Poate ştie domnişoara Emilia cine 


e! 


— Eu? De ce? E prima oară când o văd, dar domnul 
Alvaro mi-a vorbit despre ea spunându-mi că e de o 
frumuseţe uimitoare. Nu mi s-a părut. E frumoasă, dar nu 
într-atât încât să mă uluiască. — Domnul Alvaro a fost 
mereu un excentric. Tot ce e nou îl atrage. De unde o fi 
scos el perla asta care l-a înflăcărat atât? 

— A adus-o fluxul mărilor din sud şi după cât se pare nu 
e prea urâtă. 

— Dacă n-ar fi avut aluniţa aceea pe faţă ar fi fost mai 
acceptabilă. 

— Dimpotrivă, domnişoară Laura, semnul acela îi dă un 
şarm deosebit. 

— Oh! lartă-mă, prietenă, am uitat că şi tu ai pe faţă un 
semn asemănător. ie îţi vine foarte bine şi îţi dă mult 
farmec; dar aluniţa ei mi se pare prea mare. Seamănă cu 
un cărăbuş care i s-a aşezat pe obraz. 

— Ca să-ţi spun adevărul, n-am observat. Să mergem 
repede în salon. Trebuie s-o văd mai de aproape; s-o 
studiaţi şi voi mai bine şi apoi să ne spunem părerea. 

Şi zicând acestea plecară spre salon, ţinându-se 
de braţ, ca o ghirlandă pestriță de flori care şerpuia 


pierzându-se în mulţime. 


Capitolul XI 


Alvaro era unul dintre acei privilegiați pe care natura 
părea să-i fi copleşit cu favoruri. Unicul fiu al unei 
distinse şi bogate familii, la vârsta de douăzeci şi cinci de 
ani era orfan de ambii părinţi şi stăpân al unei averi de 
aproape două miliarde de reali. 

Era de statură mijlocie, bine făcut şi atrăgător, cu o 
plăcută expresie a feţei. Cu toate că nu era foarte 
cultivat, fusese totuşi înzestrat cu o înţelegere lucidă şi 
robustă proprie ridicării în sfera celor mai înalte concepţii. 
După ce îşi termină liceul, cum era isteţ şi cântărea bine 
lucrurile, se gândi că averea pe care o stăpânea 
întâmplător, tot întâmplător îi putea fi luată şi, vrând să 
aibă o profesiune oarecare, se dedică studiilor juridice. 
În primul an, în timp ce se plimba prin înaltele sfere ale 
filosofiei dreptului, încă mai găsea satisfacţie în studiile 
academice, dar când trebui să rătăcească prin obscurul 
labirint al aridei şi obositoarei cazuistici a dreptului pozitiv, 
spiritul său eminamente sintetic bătu în retragere, iritat, şi 
nu avu curajul să meargă pe drumul pe care pornise. Spirit 


original, plin de aspirații generoase, el se simţea mai bine 


în investigarea înaltelor probleme politice şi sociale, 
visând strălucitoare utopii, decât studiind şi interpretând 
legi care, în majoritate, după părerea lui, aveau la bază 
doar greşeli şi preconcepţii absurde. 

Fiind liberal, republican şi aproape socialist, ura toate 
privilegiile şi deosebirile sociale. 

Cu astfel de idei, Alvaro nu putea să nu fie un 
aboliţionist înfocat care nu îşi demonstra părerile numai 
prin vorbe. Cum sclavii constituiau o bună parte din 
averea moştenită de la părinţi, el se ocupă numaidecât 
de eliberarea lor. Având un spirit excesiv de filantropic şi 
ştiind cât de periculos este să se treacă dintr-odată de la 
supunere absolută la bucuria deplinei libertăţi, organiză 
pentru liberţii săi, pe una dintre moşii, un fel de colonie a 
cărei conducere o încredinţă unui cinstit şi harnic 
administrator. Din această măsură puteau rezulta avantaje 
mari pentru liberţi, pentru societate şi chiar pentru Alvaro. 
Proprietatea le fusese dată cu titlul de arendă, s-o cultive, 
toţi supunându-se unui fel de disciplină liber consimţită. 
Foştii sclavi uitau de vicii, crime sau lene odată ce le era 
asigurată existenţa; ei puteau să strângă şi ceva bani iar, 
în acelaşi timp, îl despăgubeau şi pe Alvaro pentru 


sacrificiul făcut cu eliberarea lor. Original şi excentric, ca 


un bogat lord englez, etala prin comportamentul său 
cinstea şi severitatea unui quaker. Totuşi, ca bărbat cu o 
imaginaţie vioaie şi o inimă sensibilă, nu încetase să 
iubească plăcerea, luxul, eleganța şi mai ales femeile, dar 
cu un anumit platonism delicat, cu o puritate ideală, 
proprii sufletelor deosebite şi inimilor curate. Cu toate 
acestea, Alvaro nu întâlnise până acum femeia care să-i 
fure inima, întruchiparea perfecțiunii care îi surâdea în 
visurile confuze ale imaginaţiei sale poetice. Dotat cu 
deosebite şi strălucite calităţi, Alvaro era, fără îndoială, 
obiectul unei preocupări asidue a lumii mondene şi 
probabil că dezlănţuise multe pasiuni secrete, făcând să 
palpite inimile unor nobile şi frumoase domnişoare. Dar el 
era la fel de curtenitor cu toate şi nu dăduse nici uneia cel 
mai mic semn că ea ar fi preferata. 

E uşor de imaginat neplăcerea, surprinderea şi teribila 
decepţie ce se iscară în cercul frumoaselor pernambucane, 
văzând interesul şi atenţia lui Alvaro pentru necunoscută, 
respectul pe care i-l arăta şi elogiile entuziaste risipite de 
faţă cu toată lumea. lunona şi Pal as nu fuseseră mai 
jignite atunci când frumosul Paris oferise lui Venus premiul 
frumuseţii. Chiar înainte de petrecere, Alvaro vorbise în 


câteva cercuri de doamne despre Elvira în termeni atât de 


elogioşi, cu o anumită elocvenţă pasionată, încât le 
surprinse, neliniştindu-le pe toate. Abia aşteptau s-o vadă 
pe tânăra aceea atât de frumoasă şi pe însoţitorul ei, pe 
seama cărora circulau deja ironii şi răutăcioase zeflemele. 
Când o văzură, în ciuda surâsurilor contrariate şi 
dispreţuitoare, simţiră un ghimpe în inimă. Cer iertare 
femeilor frumoase de grosolana mea sinceritate. Vanitatea 
este, cu rare excepţii, tovarăşa nedespărţită a frumuseţii şi 
unde se află vanitate, invidia care o însoţeşte mai mult sau 
mai puţin îndeaproape, nu se lasă prea mult aşteptată. 
Frumuseţea necunoscutei era de netăgăduit; modestia şi 
timiditatea ei nu dăunau cu nimic eleganţei naturale; 
rochia simplă şi chiar sărăcăcioasă, în comparaţie cu luxul 
exorbitant care o înconjura, îi venea de minune şi îi scotea 
în evidenţă farmecele native. Efectul fascinant pe care îl 
produsese Elvira de îndată ce îşi făcu apariţia şi graba lui 
Alvaro avid să surprindă atracţia seducătoare stârnită de 
aceasta, parcă dinadins ca să eclipseze toate celelalte 
frumuseți ale salonului, erau de ajuns pentru a le irita 
vanitatea. Aceasta ar fi trebuit să fie în seara aceea ţinta 
tuturor  privirilor  dispreţuitoare, a mii de  surâsuri 
batjocoritoare şi, a atâtor vorbe usturătoare. 

Alvaro nici nu-şi dădea seama de ostilitatea prost 


disimulată cu care el şi protejata sa, putem s-o numim 
astfel, erau primiţi în acea lume, dar timida şi modesta 
Elvira, care nu găsise nicăieri sinceritate şi afecţiune, se 
simţea prost în atmosfera aceea de amabilitate prefăcută, 
văzând în fiecare privire o batjocură dispreţuitoare, iar în 
fiecare surâs un sarcasm. 

Ştim deja cine era Alvaro. Acum să facem cunoştinţă şi 
cu prietenul său. 

Geraldo împlinise deja treizeci de ani, se licenţiase în 
drept şi devenise un avocat foarte bine cotat în barocul din 
Recife. Dintre cunoştinţele lui, Alvaro era singurul prieten 
apropiat. Avea o inteligenţă deosebită, limpede şi 
perspicace, un caracter sincer, cinstit şi plin de nobleţe 
care îl făcuseră pe Alvaro să-şi aprecieze amicul. Spiritul 
său practic şi pozitiv, cum trebuie să fie acela al unui jurist 
priceput, respectând cu stricteţe aproape exagerată legile, 
prejudecățile şi capriciile societăţii, era în antagonism total 
cu ideile nonconformiste şi reformatoare ale prietenului 
său. Aceste nepotriviri de caracter erau departe de a răci 
stima reciprocă şi afecțiunea care domnea între ei. 
Dimpotrivă, spărgeau monotonia care există, de obicei, în 
relaţiile dintre două fiinţe care sunt mereu de acord. În 
această situaţie, văzând că ceea ce gândeş, te unul 


gândeşte şi celălalt, că ceea ce vrea unul vrea şi celălalt şi 
că nu mai au nimic să-şi spună, sunt nevoiţi să recurgă la 
tăcere şi să dormiteze amândoi. Placidă, comodă şi 
somnoroasă prietenie!... E cu totul altceva atunci când 
tendinţele şi opiniile prietenilor sunt diferite, schimbându- 
se şi îmbogăţindu-se unele pe altele. Astfel că, de multe 
ori, pozitivismul şi simţul practic al lui Geraldo foloseau 
drept ajutor utopiilor şi exaltărilor lui Alvaro, şi invers. 

Am aflat chiar din gura lui Alvaro prin ce întâmplare a 
cunoscut-o pe domnişoara Elvira-şi cum a reuşit să o 
aducă la petrecerea la care asistăm în continuare. 

— Tată! spuse o tânără unui bărbat respectabil de a 
cărui braţ se sprijinea când intrase în salonul pe care noi 
încă îl mai ţinem sub observaţie. Tată, să stăm puţin în 
sala asta cât mai este încă pustie. Ah! Dumnezeule! 
continuă ea cu voce înăbușită. De ce am venit aici, eu, o 
sărmană sclavă, în mijlocul petrecerii bogătaşilor şi 
nobililor?!! Luxul, luminile, complimentele care îmi sunt 
adresate îmi tulbură simţurile şi mă ameţesc. E o crimă să 
intru într-o societate atât de strălucită; e o trădare, tată, o 
ştiu şi am remuşcări. Dacă ar ghici aceste nobile doamne 
că lângă ele se distrează şi dansează o mizerabilă sclavă, 


care a fugit de la stăpânii ei!... Sclavă! exclamă ridicându- 


se. Sclavă! Mi separe că toate citesc, gravat pe fruntea 
mea, acest cuvânt sinistru!... Să fugim de aici, tată! 
Oamenii ăştia parcă îşi bat joc de mine, aerul ăsta mă 
sufocă... să fugim!... 

Vorbind astfel, fata, palidă şi gâfâind, arunca la fiecare 
frază priviri neliniştite în jur şi, scuturând braţul tatălui, 
repeta întruna cu înfrigurare: 

— Să plecăm, tată, să fugim de aici!... 

— Linişteşte-te, fiica mea, căută să o calmeze bărbatul. 
Aici, absolut nimeni nu poate bănui cine eşti. Cum ar putea 
ei să creadă că eşti o sclavă dacă dintre toate aceste 
frumoase şi nobile doa mne niciuna nu te întrece în graţie 
şi spirit? 

— Cu atât mai rău tată: Sunt în atenţia tuturor privirilor 
curioase care se îndreaptă spre mine din toate părţile, 
făcându-mă să tremur în fiece clipă. Aş vrea să se 
deschidă pământul şi să mă ascundă în măruntaiele lui. 

— Lasă gândurile astea; frica şi ruşinea ne pot fi fatale 
dacă vei avea cea mai mică ezitare. Dezvăluie-ţi cu 
dezinvoltură farmecele, şi îndemânarea; dansează, cântă, 
discută, arată-te veselă şi mulţumită şi, vei vedea, în loc 
să te socotească sclavă, vor fi, tentaţi să te creadă 
prinţesă. Curaj, fetiţo, azi cel puţin. Pentru că asta e prima, 


dar şi ultima oară când vom trece printr-o astfel de 
situaţie. Nu mai putem rămâne mult timp pe aceste 
meleaguri unde am şi început să tregim bănuieli. 

— Aşa e, tată! Ce soartă!... răspunse fata clătinând trist 
din cap. Suntem condamnaţi să hoinărim din loc în loc, 
izolaţi de societate, trăind pe ascuns şi tremurând în orice 
moment ca şi cum cerul ne-ar fi marcat cu fierul roşu al 
blestemului. Oh! Plecarea asta mă va mâhni! Nu ştiu ce 
vrajă mă ţine în loc. Nu aş vrea să spun adio oraşului în 
care m-am bucurat câtva timp de pace şi linişte. Ah! 
Doamne! Cine ştie dacă n-ar fi fost mai bine să fi murit în 
chinurile sclaviei!... 

În acest moment, Alvaro intră în salon rotindu-şi privirea 
în căutarea oaspeţilor săi. 

— Unde au dispărut? murmură el. Or fi plecat?... O, nu! 
Din fericire, iată-i acolo! exclamă vesel, dând cu ochii de 
cele două persoane pe care tocmai le-am auzit 
conversând. Domnişoara Elvira, sunteţi prea modestă, aţi 
venit să vă ascundeţi în colţişorul acesta, când ar trebui să 
străluciți în salon, unde toată lumea vă doreşte prezenţa? 
Lăsaţi modestia pentru timidele şi palidele violete; 
trandafirul e obligat să-şi arate cu ostentaţie farmecele în 


plină lumină. 


— lertaţi-mă! murmură Elvira. O biată fată crescută în 
singurătatea timpului ca mine nu e obişnuită cu petreceri 
atât de strălucitoare. Mă simt sufocată şi constrânsă... 

— O, nu! Sper să vă deprindeţi cu luminile, splendoarea, 
armonia muzicală şi parfumurile ce reprezintă atmosfera 
în care trebuie să strălucească frumuseţea pe care 
Dumnezeu a creat-o pentru a fi văzută şi admirată. Am 
venit să vă caut la cererea câtorva cavaleri care sunt deja 
admiratorii dumneavoastră. Ca să întrerupem monotonia 
valsurilor şi cadrilurilor, doamnele obişnuiesc aici să ne 
încânte auzul cu câte un cântec popular, o arie Sau orice 
altceva. Câteva persoane cărora eu le-am spus, iertată să- 
mi fie indiscreţia, că dumneavoastră aveţi o voce 
minunată şi cântaţi cu măiestrie, şi-au arătat interesul 
pentru a vă auzi. 

— Eu, domnule Alvaro?! Eu să cânt în faţa unei adunări 
atât de alese?!! Vă rog, aş vrea să mă scutiţi de această 
încercare! Cânt prost, mă ruşinez şi sunt sigură că o să fiu 
o mare dezamăgire pentru toată lumea. Scutiţi-ne pe 
amândoi de această ruşine. 

— Sunt scuze pe care nu le pot accepta pentru că v-am 
auzit cântând şi credeţi-mă, domnişoară Elvira, că dacă n- 


aş fi sigur că veţi fi apreciată, n-aş fi capabil să vă expun 


unui eşec. Cine are o voce ca a dumneavoastră nu trebuie 
să se ruşineze şi eu, la rându-mi, vă conjur să intonaţi 
cântecul acela dureros al sclaviei, pe care v-am surprins 
cântându-l atunci în grădină. Sunt sigur că toată lumea va 
fi entuziasmată. 

— De ce tocmai ăsta? îmi trezeşte amintiri atât de 
triste... 

— Poate tocmai de aceea sună atât de frumos pe buzele 
dumneavoastră!... 

— Ah! Vai de mine! suspină în sinea ei Elvira. Chiar cei 
care mă iubesc mai mult devin fără să vrea călăii mei!... 

Elvira dorise foarte mult să se scuze cu orice preţ. Să 
înceapă să cânte în faţa acelor oameni era pentru ea cel 
mai cumplit sacrificiu, dar nu mai putea să dea înapoi şi, 
amintindu-şi de sfatul înţelept al tatălui ei, nu se mai lăsă 
rugată şi acceptă braţul pe care Alvaro i-l oferi. O conduse 
la pian unde se aşeză cu graţia şi eleganța celei pe deplin 
familiarizate cu un asemenea instrument. 

O mulțime de persoane curioase,  palpitând 
nerăbdătoare, veniră în jurul pianului. Cavalerii erau 
nerăbdători să afle dacă vocea acelei femei era pe măsura 
extraordinarei ei frumuseți, dacă zâna era totodată şi 


sirenă; domnişoarele sperau, ca măcar pe acel tărâm să 


aibă plăcerea s-o vadă învinsă pe inegalabila lor rivală şi 
se gândeau s-o compare cu păunul din fabulă, care se 
plânsese lunonei că, deşi era cea mai frumoasă pasăre, îi 
dăduse un glas strident, neplăcut. 

Împrejurarea era delicată şi solemnă; fata se afla în 
situaţia unei primadone care, bucurându-se de o mare 
reputaţie, debutează în faţa unui public exigent şi erudit. 
În jurul ei se făcu tăcere deplină; părea că nimeni nu mai 
respiră, auzindu-se numai bătăile inimilor. Aşteptarea era 
apăsătoare. Alvaro, deşi îi cunoştea perfecțiunea vocii şi 
măiestria interpretativă, se arăta neliniştit şi emoţionat. 
Elvirei, însă, puţin îi păsa dacă va cânta bine sau rău; ar fi 
dorit să fie fata cea mai urâtă, antipatică şi proastă din 
sală, numai să fi rămas uitată şi liniştită într-un colţ. S-ar fi 
spus că avea o teribilă presimţire. Îl iubea însă pe Alvaro şi 
îi era recunoscătoare pentru zelul cu care se străduise s-o 
prezinte, plinde entuziasm, ca pe un model de frumuseţe 
şi talent în faţa acelei strălucitoare societăţi, dorind să-i 
dea satisfacţie şi să nu dezmintă măgulitoarea părere pe 
care o răspândise despre ea. Voia mai mult ca entuziasmul 
lui Alvaro să fie confirmat în public decât să fie ea 
aclamată. 


Aflată în faţa pianului, de îndată ce degetele ei delicate 


şi flexibile se aşezară pe clape, intonând câteva simple 
acorduri, fata se simţi minunat. Revela auditoriului un nou 
şioriginal aspect al frumuseţii sale. Fizionomia, a cărei 
expresie era, de obicei, de modestie, ingenuitate şi 
puritate, se însufleţi de o tainică lumină; bustul admirabil 
şlefuit se ridică mândru şi maiestuos, ochii pătrunzători se 
arătară plini de strălucire şi seninătate, sânii, care până 
atunci, doar palpitau ca undele unui lac într-o liniştită 
noapte cu lună, începură să tresalte agitaţi ca oceanul 
înspumat, gâtul se destinse alb şi zvelt ca cel al lebedei 
care se pregăteşte să scoată divine triluri. Era suflul 
inspiraţiei artistice care, atingându-i fruntea, o transforma 
în regina frumuseţii, în interpreta desăvârşită a armoniilor, 
cereşti. Acolo ea se simţea regină pe tronul său ideal; 
acolo era şi Caliope pe trepiedul ei sfânt supunând lumea 
cu sunetul înălţătoarelor şi inefabilelor armonii. În 
neliniştea şi tristeţea sufletului îşi găsea inspiraţia pentru a 
înfrânge dificultățile împrejurării nefericite în care se 
afla. Îşi scăldă buzele în lacrimile inimii şi vocea îi 
izbucni din piept cu o vibraţie atât de originală şi 
emoţionantă, în modulaţii atât de pure şi suave, atât de 
plină de sublime melancolii, încât lacrimilese rostogoliră 


pe obrazul obişnuiţilor acelui templu al plăcerii, râsului şi 


frivolităţii. 

Elvira avu un triumf imens. Nici nu terminase bine 
cântecul că toată lumea din salon izbucni în frenetice 
aplauze şi urale care zguduiau pereţii cu zgomotul lor 
ameţitor. 

— Zâna lui Alvaro e şi sirenă, spuse Geraldo unui tânăr 
în compania căruia l-am lăsat nu de mult. Are toate 
calităţile. Ce timbru pur şi suav! M-am simţit în al nouălea 
cer auzind armoniile corului de îngeri! 

E o artistă perfectă!... La teatru ne-ar face s-o uităm pe 
Malibran‘ şi şi-ar câştiga o reputaţie europeană. Alvaro are 
dreptate. O astfel de fiinţă nu poate fi o femeie obişnuită şi 
cu atât mai puţin o aventurieră. 

Orchestra, dând semnalul de începere a cadrilului, le 
întrerupse conversaţia. 

— Domnişoară Elvira, spuse Alvaro îndreptându-se spre 
protejata lui care se şi aşezase lângă tatăl ei, aminteşte-ţi 
că mi-ai făcut onoarea să-mi cedezi acest cadril. 

Elvira se strădui să surâdă şi Să-şi alunge teribila tristeţe 
care pusese stăpânire pe ea după ce părăsise pianul. 

Luă braţul oferit de Alvaro şi amândoi îşi ocupară locul la 
cadril. 


+ Maria Felicitas Garcia Malibran, celebră cântăreaţă franceză de 
origine spaniolă (1806-1836). 


Capitolul XII 


Cititorii cred că au ghicit mai de mult că presupusa 
Elvira nu este alta decât sclava Isaura, aşa cum Anselmo 
nu era altul decât administratorul Miguel, amândoi fiindu- 
ne vechi prieteni. Ştim, de asemenea, că Isaura nu era 
dotată numai cu un spirit superior, ci primise şi cea mai 
fină şi mai aleasă educaţie, în urma căreia nu-i erau 
străine distinsele maniere, limbajul elegant şi elevat şi alte 
calităţi care făceau ca această sclavă de excepţie să poată 
apărea şi chiar străluci în mijlocul celei mai aristocratice 
societăţi. 

Situaţia disperată în care se afla fiica lui, îi inspiră lui 
Miguel soluţia extremă a unei fugi precipitate pline de 
pericole. El îşi aducea aminte cu groază de jalnicul destin 
şi de aceleaşi împrejurări cărora mama lIsaurei le fusese 
victimă. Ştia bine că Leoncio, la fel de neîndurător ca şi 
tatăl său, ba încă mai corupt şi uşuratic, era capabil de 
fapte şi mai josnice. Pierzându-şi speranţa de a-şi vedea 
eliberată fiica, se gândi că ar putea folosi suma de care 


făcuse rost pentru a o smulge cu orice risc pe sărmana 


victimă din mâinile călăului. Ştia că în ochii lumii a fura o 
sclavă din casa stăpânilor ei şi ai acoperi fuga era mai 
mult decât o crimă, era un act dezonorant şi nedemn 
pentru un om; dar sclava era fiica lui adorată şi o fiinţă 
ingenuă gata să fie profanată de mâna unui stăpân crud şi 
mişel. Acest considerent îi justifica gestul în propriii săi 
ochi. 

E bine să vă spunem că nefericitul tată anunţase 
autorităţile ignorând protecţia legilor în favoarea fiicei sale 
pentru a nu mai fi victima violenţelor şi cruzimilor 
desfrânatului şi brutalului ei stăpân, dar toţi cei pe care îi 
Consultase răspunseseră la fel, spunând că ar pierde 
timpul dacă s-ar amesteca în aşa ceva. Autorităţile nu 
intervin în problemele care se ivesc în casele familiilor 
bogate. Renunţă la o asemenea idee. Să fii mulţumit dacă 
vei plăti doar cheltuieli de judecată şi nu-ţi vor intenta pe 
deasupra şi un proces după care să stai şi la puşcărie. 
Unde s-a mai văzut ca săracul să aibă dreptate în faţa 
bogatului, iar cel slab în faţa celui tare?... 

Miguel întreținea relaţii pe ascuns cu unii dintre vechii 
sclavi de pe moşia lui Leoncio, care, amintindu-şi cu 
nostalgie de timpul când Miguel era administrator, îi 
păstrau acelaşi respect şi afecţiune. Prin ei ştia exact ce se 


mai petrecuse la moşie. Aflând de cruzimea cu care era 
tratată fiica sa după moartea comandorului, nu mai pierdu 
nicio clipă şi îşi luă toate măsurile de siguranţă pentru a o 
fura şi a o pune la adăpost de barbarul ei stăpân. A doua zi 
în zori, după ce o furase, călători cu Isaura spre nord pe un 
vapor de negri al cărui căpitan era un portughez, prieten 
vechi şi devotat. Ajungând în Pernambuco şi trebuind să 
meargă mai departe pe coasta Africii, acesta îi lăsă în 
Recife promiţându-le că în trei-patru luni va fi înapoi, gata 
să-i ducă unde vor. Miguel, care în meseria lui de grădinar 
sau de administrator îşi petrecuse viaţa, încă din copilărie, 
într-un cerc foarte limitat de oameni, ave, a puţine 
cunoştinţe despre lume şi de aceea nu putea calcula toate 
consecinţele situaţiei dificile în care ar fi putut ajunge el şi 
fiica sa. De-a lungul anilor în care administrase moşia 
comandorului şi a altora, nu avuseseră loc decât una sau 
două fugi nesemnificative de sclavi, pentru câteva zile şi 
acelea doar până la vreo moşie vecină. Nu e de mirare 
deci că el ignorase drepturile pe care le avea stăpânul 
asupra sclavului şi nenumăratele mijloace care îi stau-la 
îndemână ca să-l prindă în caz de fugă. Înţelese apoi că în 
Pernambuco ar fi putut să trăiască în siguranţă cel puţin 


trei sau patru luni odată ce se izolau de societate şi căutau 


să-şi ascundă viaţa în cea mai desăvârşită singurătate. 

Isaura, cu toate că avea o inteligenţă pătrunzătoare, 
aflându-se departe de persoana care-i inspira atâta groază 
şi aversiune, se simţea liniştită şi, până la un anumit 
punct, neglija pericolele la care era expusă. Dar acest soi 
de linişte dură numai până în ziua în care îl văzu prima 
oară pe Alvaro. Îl iubi cu dragostea totală a sufletelor alese 
care iubesc pentru prima şi singura oară, dar acest 
sentiment, după cum putem bănui, putea deveni periculos 
şi riscant. 

Alvaro avea în înfăţişare, maniere, voce şi gesturi ceva 
deosebit, plăcut şi atrăgător care cucerea toate inimile. Ce 
n-ar fi făcut el pentru singura fiinţă care ştiuse să-i câştige 
dragostea? Isaura nu putu rezista farmecului său şi începu 
a-l iubi cu înflăcărarea şi entuziasmul unei inimi pure, cu 
imprudenţa şi orbirea unui suflet de artist, chiar dacă nu 
vedea în această dragoste mai mult decât un nou izvor de 
lacrimi şi suferinţe. 

Măsurând prăpastia care o separa de Alvaro, ştia bine că 
nicio speranţă nu-i putea alimenta acea pasiune funestă 
pe care ar fi trebuit s-o înăbuşe pentru totdeauna în 
străfundul inimii ca pe un rău care ar fi chinuit-o veşnic. 


Existenţa sa amară trebuia să primească din partea 


destinului şi lovitura aceea crudă care urma să-i spulbere 
orice speranţă şi să-i învenineze sufletul. 

O apăsa şi faptul că înşela societatea în ceea ce privea 
adevărata ei condiţie. Suflet sincer şi plin de scrupule, 
Isaura se ruşina de respectul şi consideraţia de care se 
bucura din partea puţinelor persoane, foarte apropiate, la 
care ştia că nu avea niciun drept; dar, considerând că o 
astfel de înşelăciune nu producea niciun rău societăţii, se 
consolase cu soarta. Avea dreptul prin tăcerea ei să lase 
să crească pasiunea pe care o insuflase tânărului ce 
ignora în continuare faptul că era o sclavă? Această 
tăinuire n-ar fi fost ca o jignire, o minciună, o trădare 
infamă, iar el n-ar fi avut toate motivele, aflând adevărul, 
s-o acopere cu amare acuzaţii, s-o dispreţuiască, s-o 
trateze, în sfârşit, ca pe o sclavă prefăcută, aşa cum 
merita? 

— Oh! Pentru mine ar fi mai groaznic decât moartea! 
exclamă ea frământată de ideile care nu-i dădeau pace 
nicio clipă. Nu, nu trebuie să-l înşel, ar fi o mârşăvie; o să-i 
dezvălui totul, e datoria mea şi trebuie s-o împlinesc. Va 
şti că nu poate, că nu trebuie să mă iubească, dar cel 
puţin n-o să aibă dreptul să mă dispreţuiască... O sclavă 
care procedează cu bună credinţă şi cinste poate, cel 


puţin, să fie stimată. Nu trebuie să-l înşel, trebuie să-i spun 
tot. 

Aceasta era hotărârea inspirată de loialitatea şi 
pudoarea ei nativă, de imboldurile unei conştiinţe curate, 
dar când sosea momentul mărturisirii, Isaura o amâna 
lipsindu-i curajul să distrugă din proprie voinţă dulcea 
himeră ce o făcea să uite pentru mai mult timp condiţia sa 
mizeră. 

Să mai dureze măcar o zi, îşi spunea, această iluzorie, 
dar inefabilă fericire. Sunt o condamnată care iese din 
temniţă şi se urcă pe scenă să joace, pentru câteva clipe, 
rolul reginei fericite şi puternice; când voi cobori voi fi din 
nou claustrată în închisoare pentru a nu mai ieşi niciodată. 
Trebuie să prelungesc aceste momente; nu ar fi drept să-l 
lipsesc pe condamnat de câteva clipe de fericire... Oricând 
voi putea să rup această colivie de aur, care mă face să 
mă simt ca în paradis, şi să mă prăbuşesc din nou în 
infernul suferințelor mele. 

În această nehotărâre, în această frământare, în care 
vocea pasiunii înăbuşea impulsurile raţiunii şi ale 
conştiinţei, se zbătu câteva zile până când Alvaro o 
convinse să accepte invitaţia la bal. De atunci Isaura 


înţelese că ar fi fost o josnicie, o infamie incalificabilă să-şi 


ascundă în continuare condiţia sa umilă. 

Nu trebuia să abuzeze de ignoranţa unui atât de 
generos tânăr! Era o sclavă fugită ce apărea la un bal 
împăunându-se la braţul lui în faţa celor mai strălucite şi 
nobile familii dintr-o capitală importantă. Însemna să 
răsplătească delicateţea şi amabilitatea de care dăduse 
dovadă Alvaro cu nerecunoştinţă şi ticăloşie. Conştiinţa 
Isaurei nu putea să accepte această lipsă de scrupule. E 
adevărat că Miguel, înspăimântat de consecinţele pe carei 
le expusese Al varo, se văzu nevoit să accepte amabila 
invitaţie; cu toate acestea, Isaura păstrase o tăcere 
absolută pe care cei doi bărbaţi o luaseră drept un semn 
de aprobare. 

Se înşelaseră. Isaura, rămânând tăcută, făcea eforturi 
deosebite pentru a înlătura apăsătoarea disimulare care îi 
măcina conştiinţa. Cu toate că îşi propunea să-i 
mărturisească totul, în momentul decisiv curajul o 
părăsea. Privirea tandră a tânărului o fascina, paralizându-i 
orice destăinuire. Isaura era ca un om nenorocit pe care 
circumstanţele fatale îl târau la sinucidere, dar care, 
ajungând la marginea prăpastiei înfricoşătoare în care 
dorea să se arunce, se retrăgea îngrozit. 


— Sunt o fiinţă slabă! gândea ea descumpănită. N-am 


curaj să împlinesc o datorie! Dar pentru orice există leac! 
Trebuie să audă din gura tatălui meu ceea ce eu n-am 
curajul să-i spun... 

Această idee îi veni în minte ca o soluţie salvatoare; 
agăţându-se de ea cu disperare, se hotărî să vorbească cu 
tatăl ei. 

— Tată, spuse ea, după ce Alvaro părăsise grădiniţa din 
faţa casei. N-o să merg la acest bal. Nu vreau, nu trebuie 
sub nicio formă să ajung acolo. 

— Nu mergi?!! exclamă Miguel uluit. Şi de ce n-ai spus 
când domnul Alvaro era încă aici? Acum ne-am dat şi 
cuvântul... 

— Pentru orice există leac, tată, îl întrerupse nervos 
fiica, şi în cazul meu el, este foarte simplu. Tată, du-te 
repede acasă la acest băiat şi spune-i ceea ce eu n-am 
avut curaj să-i spun. Spune-i cine sunt! 

Isaura devenise palidă. Vorbea grăbit; buzele ei albite 
tremurau, iar cuvintele pronunţate cu voce stridentă 
păreau smulse cu greutate din inimă. Era rezultatul 
efortului suprem pe care îl făcuse pentru a duce la 
îndeplinire o hotărâre atât de greu de înfăptuit. 

Miguel o privea consternat. 

— Ce-i cu tine? De ce eşti atât de schimbată?... [i-e 


rău?... Te doare ceva?... 

— Nu mă doare nimic, tată, nu te nelinişti pentru 
sănătatea mea. Trebuie neapărat să-l cauţi pe băiatul 
acesta şi să-i mărturiseşti totul... 

— Niciodată!... Ar fi o nebunie! Vrei să te văd închisă 
într-o temniţă, apoi dusă în fiare şi redată stăpânului, ca în 
cele din urmă să te văd murind în chinuri, în ghearele 
acelui monstru?. Oh! Isaura, pentru numele lui Dumnezeu, 
nu mai vorbi despre lucrurile astea! Atâta timp cât sângele 
îmi mai curge prin vene; cât mai am un gram de putere, 
trebuie să te salvez... 

— Să mă salvezi cu ajutorul unei mârşăvii, printr-o 
ticăloşie? îi răspunse plină de exaltare fata. Cum pot eu, 
fără să comit cea mai urâtă trădare, să fiu prezentată de el 
ca o domnişoară liberă într-un salon de bal?... Când acest 
domn şi alte persoane ilustre vor afla că au stat alături şi 
că au dansat cu o mizerabilă de sclavă fugită, ce se va 
întâmpla?... 

— Taci! o întrerupse Miguel supărat de izbucnirea fiicei 
sale. Nu vorbi aşa tare... Linişteşte-te, ei-nu vor şti 
niciodată nimic! O să părăsim cât se poate de repede 
aceste meleaguri. Chiar mâine dacă va fi posibil. O să ne 


îmbarcăm pe un vapor oarecare şi o să mergem foarte 


departe, poate spre Statele Unite. Acolo, după cum se ştie, 
vom fi în afara oricărei persecuții. 

— Ah! Tată! Ideea de a merge atât de departe, fără 
speranţa că într-o zi ne vom întoarce, îmi apasă sufletul. 

— Ce să facem, lIsaura!... Chiar dacă ar trebui să ne 
oprim la capătul pământului, tot ar merita pentru a scăpa 
de crudul tău stăpân. 

— Dar băiatul acesta, care se interesează atât de mult 
de noi, domnul Alvaro, nobil şi generos cum e, ştiind 
adevărul despre mine şi aflând şi împrejurările teribile care 
ne obligă să fugim şi să ne ascundem prin lume, poate ar 
vrea şi ar putea să ne ajute... 

— Şi cine ne garantează acest lucru?... Mai degrabă cred 
că el o să te dispreţuiască imediat ce va afla că nu eşti 
decât o sclavă fugită, dacă nu va fi chiar el, supărat de 
minciuna noastră, primul care să ne denunțe poliţiei. În 
situaţia în care ne aflăm e necesar să-i înşelăm pe toţi cei 
din jur. Dacă vom dezvălui, indiferent cui, secretul nostru, 
vom fi pierduţi. Şi acum curaj, draga mea, şi să mergem la 
bal; e un sacrificiu dureros, dar trecător pe care trebuie să 
ne clădim siguranţa. În curând vom fi departe şi dacă într- 
o zi vor afla cine eşti, nu va mai avea nicio importanţă 


pentru noi. Niciodată n-o să ne mai vadă şi nici n-o să ne 


mai audă numele. Îţi faci prea multe scrupule. Neştiind 
nimic despre tine, prezenţa ta nu îi poate jigni. Nu faci rău 
nimănui. Mai târziu toţi te vor ierta pentru că vor înţelege 
că ai vrut să-ţi salvezi viaţa... 

— Tată, se pare că ai dreptate, dar nu ştiu de ce inima 
mea refuză să facă un asemenea pas. 

— Trebuie să-l faci, fata mea, dacă nu vrei să murim 
amândoi. Dacă nu mergem la acest bal şi dispărem dintr- 
odată, ca şi cum ar fi fost absolut necesar, atunci 
bănuielile pe care am început să le stârnim ar lua 
amploare şi poliţia ar porni pe urmele noastre, căutându- 
ne peste tot. Este, într-adevăr, un sacrificiu, dar mult mai 
uşor decât urmărirea poliţiei, închisoarea, torturile şi 
moartea care te-ar aştepta în casa stăpânului tău. 

Isaura nu răspunse. Era-agitată, gândindu-se la viitorul 
dureros şi amar care o aştepta. 

Cuvintele tatălui ei o făcură să se prăbuşească într-o 
totală descurajare. Înspăimântată de atâtea lovituri, 
sufletul i se zbătea într-un noian de îndoieli şi ezitări, ca o 
bărcuţă în mijlocul oceanului înfuriat, scuturată de 
loviturile valurilor dezlănţuite. 

Strigătul conştiinţei ei cinstite şi delicate, încrederea şi 
sinceritatea inimii, care nu se putea obişnui cu înşelătoria, 


minciuna şi un vag presentiment care îi apăsa sufletul, o 
făceau să refuze să meargă la acel bal. Pentru câteva clipe 
păru să fie definitiv hotărâtă şi, fermă pe această poziţie, 
să spună: „Nu, n-o să merg”. 

Pe de altă parte, argumentele tatălui ei, care păreau 
atât de îndreptăţite, ca şi dorinţa de a-l mai vedea o dată 
pe Alvaro, de a se bucura câteva ore de prezenţa lui, o 
făceau să plutească pe marea nehotărărilor. Amintirea că 
în curând, poate chiar a doua zi, trebuia să părăsească 
acele meleaguri şi să se despartă de Alvaro, fără vreo 
speranţă de a-l mai vedea vreodată, fără a-şi lua rămas 
bun, fără ca el să poată şti cine este ea, îi chinuia inima. 
Să pleci fără a avea alături, la ceasul despărțirii fiinţa 
iubită, pe cineva la pieptul căruia să-ţi verşi lacrimile 
dorului; să pleci pentru aduce o viaţă de vagabond şi fugar 
plină de griji şi pericole, fără speranţa vreunei consolări, ca 
să ajungi poate în chinurile celei mai atroce sclavii. Oh, era 
îngrozitor! Dar deocamdată era singurul viitor pe care îl 
întrevedea. Cu toate acestea, mai avea încă înaintea ei o 
noapte întreagă de fericire, o noapte splendidă de bal şi de 
încântare cu iubitul ei, care o va privi cu pasiune, va simţi 
pe mână apăsarea mâinii lui adorate, îi va număra bătăile 


inimii care numai pentru ea va palpita. Oh! O astfel de 


noapte preţuia o veşnicie; după aceea puteau veni 
neliniştile, pericolele, sclavia şi chiar moartea. 

Inocentă şi modestă cum era, Isaura nu înceta totuşi să 
fie conştientă de valoarea ei. Văzându-se iubită de un 
tânăr dotat cu atât de nobile şi strălucite însuşiri ca Alvaro, 
i se confirma încă o dată ideea pe care şi-o făcuse despre 
ea însăşi. 

Cu perspicacitatea-i nativă şi puterea ei de pătrundere, 
se convinsese foarte repede că afecțiunea pe care i-o 
purta tânărul nu era un simplu omagiu adus farmecului ei, 
cu atât mai puţin un capriciu trecător al vârstei, ci o 
adevărată pasiune sinceră, energică şi profundă. Acesta 
era pentru ea un motiv care o făcea să se simtă 
orgolioasă, care o înălța în proprii ochi şi, pentru moment, 
o făcea să uite că era sclavă... 

— Sunt convinsă că sunt demnă de dragostea lui Alvaro, 
altfel el nu m-ar fi iubit; şi dacă sunt demnă de dragostea 
lui de ce nu aş fi demnă şi pentru a mă prezenta în 
mijlocul acelei strălucite societăţi? Răutatea oamenilor 
poate oare să distrugă ceea ce e bun şi frumos în natură? 

În timp ce Isaura, tăcută şi cu faţa ascunsă în mâini, se 
gândea la hotărârea pe care trebuia s-o ia, tatăl său, nu 
mai puţin neliniştit şi preocupat, se plimba prin grădină, 


aşteptând cu nerăbdare un răspuns definitiv de la fiica sa. 

— Voi merge, tată, la bal, spuse ea, în sfârşit, ridicându- 
se, dar am o presimţire groaznică. 

— Ce fel de presimţire, Isaura? 

— Nu ştiu, tată, dar presimt că se va întâmpla o 
nenorocire. 

— în ceea ce mă priveşte, Isaura, inima îmi Spune că de 


acest bal depinde salvarea noastră. 


Capitolul XIII 


Să nu-şi imagineze cititorul că balul la care asistăm s-a 
terminat deja. Mica digresiune pe care am făcut-o în 
capitolul anterior mi s-a părut necesară pentru explicarea 
Circumstanţelor neobişnuite în care se află eroina noastră 
o sclavă forţată de împrejurări să ia curajoasa hotărâre de 
a se duce la splendida şi aristocratica petrecere; 
slăbiciunea sau timiditatea de care poate fi scuzată nu e 
pe deplin justificată la o persoană cu o conştiinţă profundă 
şi o înţelepciune înnăscută. 

Balul continuă, dar nu mai era la fel de animat ca la 


început. Aplauzele frenetice, admiraţia generală, şi mai 


ales a cavalerilor, produseseră o stare de indiferentă în 
rândul celor mai frumoase şi mai spirituale doamne. 
Supărate pe partenerii lor din cauza omagiilor entuziaste şi 
sincere adresate celei pe care o proclamaseră şi regina 
balului. Ele nu mai doreau nici măcar să danseze. În loc de 
râsete şi de conversații vesele, se auzeau pe la colţuri, 
între diferite grupuri, răbufniri de răutate şi şoapte 
amestecate cu sarcastice şi prefăcute chicoteli. 

O nemulţumire generală le cuprinsese pe tinerele fete, 
asemănătoare zgomotelor surde şi profunde care vibrează 
de departe prin spaţiu precedând o mare furtună. Se părea 
că ele ghiciseră că femeia aceea, care prin farmecele şi 
însuşirile ei incomparabile le pusese în inferioritate pe 
toate, nu era altceva decât o sclavă. Multe dintre ele 
plecaseră, mai ales cele care se mângâiau cu vreo 
speranţă sau care credeau că aveau vreun drept asupra lui 
Alvaro. Reduse la tăcere, de succesul supărător al Isaurei 
şi nemaiavând curajul să rămână în continuare, luaseră 
prudenta hotărâre de a merge să-şi ascundă în 
singurătatea dormitoarelor supărarea şi ruşinea unei atât 
de crude şi grave înfrângeri. 

Putem spune, totuşi, că în mijlocul atâtor nobile 


doamne, deosebite prin farmecele spiritului şi trupului, 


erau multe care, cu nepăsare şi fără umbră de invidie, 
admiraseră frumuseţea Isaurei şi o aplaudaseră sincer. Ele 
reuşiseră să dea viaţă în continuare petrecerii, care altfel 
ar fi eşuat în întregime, Totuşi, nu e mai puţin adevărat că 
între reprezentantele sexului frumos, fără a ţine cont de 
pătura socială, în general, cel puţin jumătate sunt cuprinse 
de invidie, gelozie şi rivalități meschine. 

Să o lăsăm pe Isaura să ia parte la cadril, avându-l pe 
Alvaro ca partener. În timp ce dansează, să intrăm într-un 
salonaş unde se află mese de joc şi bufete asortate cu 
lichioruri, bere şi şampanie. Acest salonaş comunică direct 
printr-o uşă larg deschisă cu sala în care se dansează. Aici 
se află vreo şase tineri, în cea mai mare parte studenţi, 
dintre cei cu pretenţii extravagante şi excentrice ă la 
Byron şi care, scârbiţi de societate, de plăceri şi de femei, 
obişnuiesc să spună că n-ar schimba fumatul unui trabuc 
sau o cupă de şampanie pe cel mai dulce surâs al celei 
mai frumoase domnişoare; dintre cei neîncrezători care 
trăiesc declarând în versuri sau proză că încă din tinereţe 
au inima secată de scepticism sau mistuită de focul 
pasiunilor; şi, în sfârşit, dintre acei care se află 
întotdeauna în mijlocul tuturor balurilor şi reuniunilor, dar 


care îşi exprimă cu ostentaţie disprețul faţă de plăcerile 


societăţii şi frivolităţile vieţii. 

Între aceşti tineri se află unul asupra căruia trebuie să 
ne oprim puţin atenţia, deoarece va participa mai activ la 
întâmplările acestei povestiri. El nu este un blazat, ci, 
dimpotrivă, pare a fi un om plicticos, obişnuit, chiar 
prozaic. După înfăţişare arată mai bătrân decât colegii săi 
cu peste zece ani; are capul mare, faţa lată şi trăsături 
grosolane; fruntea, peste măsură de înaltă, are enorme 
protuberanţe care, după opinia lui Lavater, sunt semne de 
inteligenţă redusă şi de  meschinărie. Întreaga sa 
fizionomie, aproape grotescă, relevă mult egoism şi un 
caracter josnic. Ceea ce îl caracterizează însă cel mai mult 
este un deosebit spirit de avariţie care se observă din felul 
în care discută şi se comportă. E student, dar după 
neglijenţa îmbrăcăminţii, ce dovedeşte prost gust şi lipsă 
de eleganţă, pare mai degrabă un negustor ambulant. 
Studiază de cincisprezece ani, întreţinându-se din 
câştigurile unei taverne la care e asociat. Se numeşte 
Martinno. 

— Băieți, spuse unul dintre tineri, să facem o partidă de 
cărţi, în timp ce neisprăviţii ăştia îşi târâie picioarele în 
ritmul muzicii. 


— De acord! exclamă altul, aşezându-se la o masă şi 


luând cărţile. Dacă tot n-avem altceva mai bun de făcut, 
hai să jucăm! În fond, în asta constă viaţa. Când văd o 
„damă” de pică îmi tresare inima de o emoție mai 
puternică decât cea pe care o simţea Romeo când o privea 
pe Julieta... Alfonso, Alberto, Martinho, veniţi încoace! 
Haideţi la joc! Doar două-trei tururi... 

— Aş accepta invitaţia cu cea mai mare plăcere, 
răspunse Martinho, dacă n-aş fi ocupat cu un alt joc care, 
dintr-un moment în altul şi fără să risc nimic, poate să-mi 
bage în buzunar cinci milioane de reali curaţi. 

— Despre ce afurisit de joc vorbeşti?! N-ai să termini 
niciodată cu nebuniile tale?!! Lasă-te de prostii şi vino să 
jucăm. 

— Cine participă la un joc cu câştig sigur, ca mine, de ce 
trebuie să se vâre în riscurile jocului de cărţi, care şi aşa 
mi-a înghiţit o groază de bani? Refuz să dau dovadă de aşa 
o prostie. 

— Pe naiba, Martinho!... Nu ne spui şi nouă despre ce e 
vorba?... Ce blestemat de joc o mai fi şi ăla? 

— Hai, ghiciţi!... Nu sunteţi în stare. E un joc colosal. 
Dacă ghiciţi, vă dau o masă pe cinste la cel mai bun 
restaurant din oraşul ăsta, bineînţeles dacă şi eu voi 


câştiga la rândul meu. 


— N-o s-avem noi parte de masa aia, fiindcă nu ştim ce 
prostii îţi trec prin minte. Mai bine scoate repede banii şi 
treci la masa de joc. 

— Hai, lasă-mă în pace! spuse Martinho cu ochii aţintiţi 
spre sala de dans. Îmi calculez prima mişcare. Să 
presupunem că joc şah şi că voi da mat la regină... Zis şi 
făcut şi milioanele vor fi ale mele... 

— Fără îndoială, băiatul e nebun de legat. Martinho, 
spune-ne despre ce joc e vorba sau cară-te imediat şi nu 
ne mai pune răbdarea la încercare cu aiurelile tale. 

— Nebuni sunteţi voi. Jocul meu e următorul... dar ce-mi 
daţi ca să spun? Să ştiţi că e vorba despre ceva foarte 
important. 

— Vrei să ne aţâţi curiozitatea ca să ne ciupeşti de ceva 
gologani, nu-i aşa? De data asta te asigur că, în ceea ce 
mă priveşte, n-o să ai nicio şansă. Du-te la dracu cu jocul 
tău şi pe noi lasă-ne cu al nostru! Daţi cărţile, prieteni! Să-l 
lăsăm în pace pe Martinho cu scornelile lui! 

— Zi mai bine cu învârtelile lui. 

— Ah, prostănacilor! exclamă Martinho. Aţi rămas nişte 
copii nevinovaţi. Veniţi încoace, veniţi şi o să vedeţi dacă e 
nebunie sau şarlatanie. În sfârşit, vreau să vă explic jocul 


meu, căci sunt curios să aflu dacă avem aceeaşi părere. la 


uitaţi-vă, zise Martinho arătându-le o hârtie pe care o 
scoase din buzunar; nu e decât un anunţ despre un sclav 
fugit. 

— începe să devină interesant... 

— Precis eşti într-o ureche, Martinho! 

— Ce legătură are un anunţ despre un sclav fugit cu 
jocul tău? 

— Ai fost numit cumva poliţai? 

Toate aceste întrebări şi exclamaţii ieşeau de pe buzele 
tinerilor însoţite de interminabile hohote de râs care se 
întreceau cu orchestra balului. 

— Nu ştiu de ce vă minunaţi atât, răspunse Martinho 
energic. Probabil că n-aţi văzut încă acest anunţ care a 
venit separat din Rio de Janeiro şi a fost distribuit prin tot 
oraşul odată cu „Jornal de Comercio”. 

— Ce, noi suntem funcţionari ai justiţiei să ne ocupăm 
cu astfel de anunţuri? 

— Degeaba mă luaţi peste picior! E o afacere 
neobişnuită, dar recompensa nu e de disprețuit. 

— Sărmane Martinho! Cât de mult trebuie să te gândeşti 
la bani dacă ai ajuns să alergi după nişte sclavi fugiţi, într- 
o sală de bal! Păi aici crezi tu că o să întâlneşti astfel de 


oameni? 


— Ei, cine ştie!! Am motivele mele să cred că tocmai pe 
aici o să-i găsesc şi odată cu ei şi cele cinci milioane de 
reali care, între noi fie vorba, îmi vor pica foarte bine, căci 
magazinul asociatului meu n-a prea fost rentabil în ultima 
vreme. 

Martinho numea magazin amărâta de tavernă la care 
era asociat... Se aşeză apoi lângă uşa care dădea spre 
salon şi rămase acolo privind îndelung când la cei ce 
dansau, când la anunţul pe care îl avea în mână ca şi cum 
ar fi confruntat semnalmentele cuiva. 

— Ce dracu faci acolo, Martinho? izbucni unul dintre 
tineri care, amuzat de mimica lui Martinho, uitase de joc. 

— E smintit, nu glumă! observă un altul. Să caute un 
sclav fugit într-o sală de bal!!!... Asta mai lipsea! Dacă ar fi 
umblat după vreo prinţesă, desigur că ar fi căutat-o în 
colibele sclavilor. 

— O fi vorba de vreo servitoare sau vreo cameristă!?! 

— Lasă-l în pace. După ce că e negustor prost, mai are 
şi idei fixe. 

— Ea e! exclamă Martinho, îndreptându-se spre prietenii 
lui. Ea e, nu mai am nicio îndoială. E ca şi prinsă. 

— Cine, Martinho? 


— Ei, păi cine să fie!?! 


— Sclava care a fugit?!? 

— Da, domnilor, sclava care a fugit! E aici şi dansează. 

— Ha, ha, ha! Vrem s-o vedem şi pe-asta, Martinho! 

— Până unde vrei să-ţi duci farsa? 

— Sper ca gluma ta să aibă un deznodământ 
nemaipomenit! 

— Un astfel de joc e mai de preţ decât toate balurile din 
lume. 

— Dacă la toate petrecerile ar avea loc asemenea 
întâmplări, n-aş pierde niciuna. 

— Vă bateţi joc de mine? Vă previn că farsa are un uşor 
iz de tragedie. 

— Şi mai bine! Ţine-o aşa, Martinho! 

— Nu credeţi? Atunci ascultați şi o să-mi spuneţi pe 
urmă dacă e vorba sau nu de vreo farsă. 

Martinho se aşeză pe un scaun şi, despăturind anunţul, 
începu să-l citească. Ceilalţi se strânseră curioşi în jurul lui. 

— Fiţi atenţi! continuă Martinho. Cinci milioane de reali, 
iată un titlu pompos care, cuprinzând cifre semnificative, 
se află pe frontispiciul acestei opere nemuritoare care 
valorează mai mult decât //iada lui Camoes. 

— Şi decât Lusiada lui Homer, nu-i aşa, Martinho? Lasă- 


te de preambuluri sforăitoare şi să auzim anunţul. 


— Imediat îţi satisfac curiozitatea, spuse Martinho şi 
continuă să citească: „De pe moşia domnului Leoncio 
Gomes da Fonseca din Campos, provincia Rio de Janeiro, a 
fugit o-sclavă pe nume Isaura, ale cărei semnalmente sunt 
următoarele: ten alb şi delicat ca al oricărei europene; ochi 
negri şi mari, păr negru strălucitor, lung şi uşor ondulat; 
gură mică, roşie, cu buze frumos arcuite; dinţi albi şi 
regulaţi; nas bine proporţionat; zveltă, de statură mijlocie; 
pe obrazul stâng are o aluniţă, iar deasupra sânului drept 
o mică arsură de forma unui fluture; se îmbracă cu gust şi 
eleganţă; cântă perfect vocal şi la pian. Cum este 
prezentabilă şi a avut o educaţie aleasă poate trece, în 
orice societate, drept o domnişoară liberă şi de neam ales. 
A fugit însoţită de un portughez pe nume Miguel, care se 
dă drept tatăl ei. Cu siguranţă că şi-au schimbat numele. 
Cine o va prinde şi o va aduce sus-numitului stăpân, pe 
lângă faptul că i se vor plăti toate cheltuielile, va primi şi 
un premiu de cinci milioane de reali”. 

— E adevărat, Martinho? întrebă unul dintre tineri. Chiar 
aşa scrie pe hârtia aceea? Ne-ai schiţat portretul lui Venus 
şi ne spui că e o sclavă fugită!... 

— Dacă nu vreţi să mă credeţi, citiţi cu ochii voştri.: 


— într-adevăr, adăugă altul, o astfel de sclavă merită 


osteneala s-o cauţi mai mult pentru însuşirile ei, decât 
pentru cele cinci milioane de reali. Eu, dacă aş prinde-o, n- 
aş înapoia-o stăpânului nici pentru tot aurul din lume. 

— Nu mă mai mir că Martinho o caută aici, o fiinţă atât 
de încântătoare nu poţi întâlni decât în palatele princiare. 

— Sau în regatul zânelor... După semnalmente, îmi dau 
seama că nu poate fi vorba decât de această nouă 
frumuseţe care a apărut azi, aici... 

— Ai ghicit, confirmă Martinho. Şi acum priviţi la făptura 
aceea desăvârşită care dansează cu Alvaro. Bietul de el, 
ce mândru e!!! Dacă ar şti cu cine dansează, ar intra în 
pământ de ruşine. Uitaţi-vă cu atenţie, domnilor, şi spuneţi 
dacă semnalmentele nu corespund întocmai. 

— Perfect! sări unul dintre tineri. Extraordinar! îi văd 
aluniţa de pe obrazul stâng, care îi dă un farmec deosebit. 
Dacă ar avea şi fluturaşul acela pe sân, n-ar mai fi nicio 
îndoială. O, cerule! E posibil ca o fată atât de frumoasă să 
fie sclavă??!!! 

— Şi să aibă curajul să se prezinte la un asemenea bal! 
adăugă altul. Tot nu-mi vine să cred. 

— Las’ pe mine, spuse Martinho. Afacerea e ca şi 
încheiată, iar cele cinci milioane le şi aud zornăindu-mi în 


buzunar. Pe curând, dragii mei. 


Şi spunând acestea, împături cu grijă anunţul, îl băgă în 
buzunar apoi, frecându-şi mâinile, îşi luă pălăria şi plecă. 

— Mare mizerabil! exclamă unul dintre tineri. Câtă 
lăcomie la acest Martinho! Cred că e capabil s-o demaşte 
pe fata asta chiar aici, în plin bal. 

— Pentru cinci milioane e capabil de orice mârşăvie. O 
fiinţă atât de abjectă e o ruşine pentru societate. Trebuie 
să aranjăm să-l dea afară de la Academie. Cinci milioane 
aş da eu ca să fiu sclavul acelei frumuseți! 

— E groaznic! Cine ar fi crezut că în spatele acelui chip 
îngeresc se află o sclavă fugită!?! 

— Şi cine ne spune că în trupul sclavei nu se află 


adăpostit un suflet de înger?... 


Capitolul XIV 


Mândru şi foarte bucuros, Alvaro îşi conducea frumoasa 
parteneră prin mulţime, sub o ploaie de priviri de invidie şi 
admiraţie. Sub pretext că îi oferă ceva răcoritor de băut, o 
conduse într-o sală mai retrasă, aproape goală. Până 
acum nu-i făcuse Elvirei nicio declaraţie făţişă, de 
dragoste, deşi iubirea lui răzbătea în fiece clipă, tot mai 


înflăcărată, din priviri, din gesturi şi din cuvinte. În cele 
două luni care trecuseră de când o văzuse pentru prima 
dată, îi descoperise noi farmece şi, însuşiri. Era pe deplin 
convins că dintre toate fetele frumoase pe care le 
cunoscuse până atunci, Elvira era demnă întru totul de 
dragostea sa şi nu mai avea nici urmă de îndoială asupra 
purității sufletului ei, asupra sincerităţii afecțiunii pe care 
Elvira i-o nutrea. Se gândea, prin urmare, că putea să-şi 
lase inima pradă acelei pasiuni, pe care nu şi-o mai putea 
stăpâni, fără nicio teamă de a-şi compromite viitorul. 
Originea Elvirei nu-l preocupa câtuşi de puţin şi nu-şi 
pusese niciodată în gând s-o descopere. Diferenţa dintre 
clase era respinsă de principiile şi sentimentele sale 
filantropice, îi era indiferent dacă Elvira era o prinţesă pe 
care destinul o obliga să trăiască pe ascuns, sau dacă se 
născuse într-o colibă de pescari amărâţi, o cunoscuse, ştia 
că era una dintre fiinţele cele mai încântătoare şi mai 
adorabile din lume şi asta îi era de ajuns. 

Alvaro adopta în obiceiurile sale, cum ştim deja, 
severitatea unui quaker şi nu ar fi fost capabil să abuzeze 
de dragostea pe care spera că o inspirase frumoasei 
necunoscute, cuibărindu-şi în minte vreun gând necinstit. 


În seara aceea deci, tânărul îndrăgostit, uluit mai mult 


ca niciodată de noile calităţi pe care Elvira le etalase 
printre splendidele doamne de la bal, nu putea şi nici nu 
dorea să mai amâne declaraţia care îi ardea în priviri şi era 
gata să-şi ia zborul de pe buze, mai ales că se afla într-un 
loc unde nu putea fi auzit decât de Elvira. 

— Domnişoară, îi spuse cu o voce gravă şi emoţionată, 
dacă acasă la dumneavoastră sunteţi un înger, în 
saloanele de bal sunteţi o zeiţă. De mult inima mea vă 
aparţine, iar soarta-mi depinde doar de dumneavoastră. 
Funestă sau aducătoare de noroc, veţi fi mereu steaua 
mea călăuzitoare. Cred că mă cunoaşteţi îndeajuns ca să 
credeţi în sinceritatea cuvintelor mele. Am o avere 
considerabilă şi o poziţie onorabilă şi respectată în 
societate, dar n-aş putea fi fericit niciodată dacă 
dumneavoastră n-aţi consimţi să împărţiţi cu mine aceste 
bunuri pe care soarta mi le-a dăruit. 

Cuvintele lui Alvaro, atât de blânde şi pătrunse de o 
iubire sinceră şi profundă, care în alte împrejurări ar fi fost 
ca un balsam pentru Isaura, făcând-o fericită, erau acum 
pentru ea o groaznică şi dureroasă lovitură a destinului. 

Plină de teamă şi neîncredere, Isaura observase 
în timpul unei pauze privirile infamului Martinho 


care, sprijinit de uşa salonului, cu o hârtie în mână, 


o examina cu cea mai mare atenţie. Această 
imagine avusese asupra ei efectul unui fulger; nu se 
mai îndoia că fusese descoperită şi că nu mai avea 
nicio scăpare. Brusc o cuprinse ameţeala, i se 
întunecă privirea, i se păru că pământul îi fuge de 
sub picioare şi că va fi înghițită di imensitatea unei 
prăpăstii. Ca să nu cadă, a fost nevoită să se ţină cu 
amândouă mâinile de braţul lui Alvaro. 

— Ce s-a întâmplat, domnişoară? întrebă el 
speriat, Nu vă simţiţi bine? 

— Sunt puţin ameţită, răspunse Isaura cu o voce 
stinsă. Dar o să-mi treacă... Nu sunt obişnuită cu 
aglomeraţia... vârtejul dansului îmi face rău... 

— Dar trebuie să vă obişnuiţi, zise Alvaro luând-o 
de mână. Sunteţi făcută pentru a străluci în 
saloane... Dar dacă vreţi să plecaţi... 

— Nu, domnule, mai rămân puţin. Balul e pe 
sfârşite. 

Alvaro, atent la figurile cadrilului, nu observase 
paloarea de pe chipul lIsaurei. Aceasta se mişca 
mecanic şi nu vedea altceva decât figura 
respingătoare a lui Martinho, postat ca un sfinx 


ameninţător lângă uşa salonului. Isaura tremura ca 


un porumbel care simte gheara nemiloasă a uliului. 
Fiind atât de tulburată, nu ştia cum să răspundă 
sincerei şi înflăcăratei declaraţii de dragoste a 
tânărului. Păstră câteva momente de tăcere pe care 
Alvaro o luă drept timiditate sau emoție. 

— De ce nu-mi răspundeţi? continuă cu voce 
blândă. Numai un cuvânt ar fi de ajuns. 

— Ah! Domnule, murmură ea suspinând, ce pot eu 
răspunde frumoaselor dumneavoastră cuvinte? Ele 
mă încântă, dar... 

Isaura se întrerupse pe neaşteptate; un fior de 
gheaţă îi străbătu trupul, Alvaro o privi cu uimire şi 
nelinişte. 

— Oh, Doamne! exclamă ea cu un geamăt răguşit 
şi convulsiv. Îl zărise pe Martinho intrând în salon şi 
simţi cum îi îngheaţă sângele în vine. 

— lertaţi-mă, şopti ea, acum nu mai pot să vă ascult. Mă 
simt rău. Trebuie să plec. Dacă sunteţi amabil să mă 
conduceţi la tatăl meu... 

— Cu multă plăcere, domnişoară Elvira. Dar ce e cu 
dumneavoastră? Sunteţi atât de palidă!... Să chem un 
doctor?... 


— Mulţumesc, domnule Alvaro, nu vă neliniştiţi. E ceva 


trecător... Poate din cauza oboselii. Când voi ajunge acasă 
o să-mi revin. 

— Şi vreţi să plecaţi fără să-mi spuneţi un cuvânt de 
consolare sau de speranţă?... — De consolare, poate, dar 
de speranţă... Eu nu mai am nicio speranţă... 

— înseamnă că nu îmi împărtăşiţi sentimentele. 

Ba dimpotrivă, domnule... 

— Atunci vom fi împreună. 

— Asta nu se va întâmpla niciodată! 

— Nu mai înţeleg nimic. 

— Nu ştiu ce se va spun... Nenorocirea e că... 

Isaura tăcu brusc şi rămase împietrită degroază când 
Martinho se opri în faţa lor şi îi saluta respectuos. Indignat, 
Alvaro, care îl cunoştea foarte bine pe Martinho şi ştia ce-i 
poate pielea, fu cât pe ce să-l repeadă pe intrus, dar se 
opri la timp. 

— Domnule Alvaro, i se adresă Martinho, politicos, cu 
permisiunea Excelenței Voastre trebuie să-i spun două 
vorbe frumoasei doamne pe care o însoţiţi. 

— Frumoasei doamne! exclamă uimit tânărul. Ce ai 
dumneata comun cu domnişoara Elvira? 

— O chestiune foarte importantă. Dumneaei ştie despre 


ce este vorba mai bine chiar decât mine sau 


dumneavoastră. 

Crezând că Martidho fusese pus de vreun rival invidios 
să-l umilească şi să-l insulte, Alvaro se stăpâni cu greu să 
nu-i tragă o palmă. 

— îl cunoaşteţi pe acest bărbat? o întrebă pe Isaura: 

— Eu?!... Nici vorbă, îngăimă fata, pierită de spaimă. 

— Domnişoară Elvira, de ce tremuraţi? Pentru numele 
lui Dumnezeu, liniştiţi-vă! Sunt alături de dumneavoastră 
şi nimeni nu va încerca să ne jignească. 

— Nimeni nu vrea să vă jignească, domnule Alvaro, 
spuse Martinho. Problema e mult mai serioasă decât vă 
închipuiţi. 

— Atunci lasă ocolişurile şi spune clar ce doreşti! 

— De acord. Ar fi însă mai bine să discut între patru ochi 
cu stimata domnişoară. 

— Aaa! Aveţi secrete!... În cazul acesta nu o voi părăsi 
nicio clipă pe domnişoara Elvira şi, dacă nu vrei să ne spui 
de ce ai venit, te rog să pleci. 

— Nu fac eu asemenea prostie. Ar însemna să pierd 
cinci milioane, murmură Martinho. 

— Te sfătuiesc să nu mai abuzezi de răbdarea mea. 
Dacă nu vrei să vorbeşti, scuteşte-ne de prezenţa 


dumitale. 


— Oh, domnule! Dacă mă siliţi, nu mă costă nimic să vă 
fac pe plac. Cu părere de rău trebuie să vă declar că 
domnişoara care vă ţine de braţ este o sclavă fugită!... 

În primul moment, Alvaro rămase uluit auzind acea 
dezvăluire  cutremurătoare, deşi cunoştea răutatea şi 
obrăznicia lui Martinho. Gândindu-se o clipă, îşi întări 
convingerea că nu putea fi decât o farsă pusă la cale de 
vreun rival pentru a-l insulta. Martinho, care de multe ori 
servise ca instrument al răzbunărilor şi pasiunilor 
meschine ale unor fiinţe tot atât de josnice ca şi el, 
justifica neîncrederea lui Alvaro, care nu simţi decât 
dezgust şi indignare faţă de o purtare atât de infamă. 

— Domnule Martinho, strigă Alvaro cu voce aspră, dacă 
cineva te-a plătit ca să-ţi baţi joc de mine şi de această 
domnişoară, spune-mi cât ţi-a dat, fiindcă eu sunt gata să- 
ţi ofer de două ori pe-atât numai să ne laşi în pace. 

Pe faţa lată şi respingătoare a lui Martinho nu tresări 
niciun muşchi. 

— Vă spun încă o dată, ţipă el cu neruşinare, ca să-l 
audă toată lumea, această domnişoară este o sclavă fugită 
şi eu sunt însărcinat s-o duc stăpânului ei! 

Între timp, Isaura, zărindu-l pe Miguel, alergă spre el și i 
se aruncă în braţe. 


— Ce ruşine, tată! exclamă ea, izbucnind în plâns. 
Presimţeam eu!... 

— Omul ăsta e nebun, ţipă Alvaro clocotind de furie. 

Auzind aceste cuvinte, câţiva prieteni ai lui Alvaro îl 
prinseră pe Martinho şi încercară să-l scoată afară. 

— Uşurel, băieţi, uşurel!... rosti calm studentul. Nu mă 
condamnaţi înainte de a mă asculta. Voi citi acest anunţ şi, 
dacă nu am dreptate, vă dau voie să mă scuipaţi în obraz 
şi să mă aruncaţi pe fereastră. 

Această altercaţie atrăsese atenţia celorlalţi invitaţi 
care, mânaţi de curiozitate, se adunaseră în jurul 
adversarilor. Cuvintele  „domnişoara e o sclavă” 
pronunţate pe un ton răspicat de Martinho zburară din 
gură în gură cu o viteză incredibilă prin toate âncăperile 
spaţiosului edificiu. Până şi muzicanţii, portarii şi servitorii 
se îmbulzeau nerăbdători spre salonul unde avea loc 
incidentul, încăperea înţesată de lumea care era numai 
ochi şi urechi, dornică să afle ce se va întâmpla în 
continuare, devenise neîncăpătoare. 

În mijlocul acestei mulţimi tăcute, nemişcate şi uimite, 
Martinho, scoțând tacticos din buzunar anunţul, îl 
despături şi-l citi cu voce puternică şi răsunătoare. 


— E limpede ca lumina zilei că semnalmentele se 


potrivesc întocmai, continuă el. Numai un orb n-ar 
recunoaşte în această domnişoară pe sclava din anunţ. 
Dar pentru a alunga orice îndoială rămâne doar de văzut 
dacă are şi acel semn de arsură deasupra sânului, iar 
lucrul acesta se poate verifica imediat, cu permisiunea 
domnişoarei. 

Şi Martinho, cu o neruşinată dezinvoltură, se îndreptă 
spre Isaura. 

— Ajunge, zbir ticălos!... urlă Alvaro şi, înşfăcându-l pe 
Martinho, îl azvârli departe de Isaura, oprindu-se în zidul 
de oameni care urmăreau totul cu sufletul la gură. Ajunge! 
Nicio mişcare! Sclavă sau nu, n-o să-ţi pui tu mâinile 
murdare pe ea. 

Zdrobită de durere şi ruşine, Isaura se întoarse spre cei 
prezenţi şi, împreunându-şi mâinile, spuse cu o voce 
întretăiată: 

— Nu e nevoie să mă atingeţi! Doamnelor şi Domnilor, 
vă cer iertare! Am comis o mârşăvie, o ticăloşie de 
neiertat!... Dar Dumnezeu mi-e martor, o soartă nemiloasă 
m-a împins să fac acest pas. Omul ăsta a spus adevărul! 
Sunt... o sclavă!... 

Trupul slăbit al Isaurei se clătină ca o frumoasă statuie 
de marmură, pe care uraganul o smulge de pe piedestal, şi 


ar fi căzut, de bună seamă, dacă Alvaro şi Miguel n-ar fi 
ajutat-o la timp. 

„O sclavă!” Cuvântul trecu din gură în gură, făcu 
înconjurul saloanelor, ca mugetul sinistru al vântului, 
noaptea, printre crengile copacilor. 

Incidentul neobişnuit la care am asistat a avut acelaşi 
efect pe care îl are o explozie de proporţii uriaşe pe 
câmpul de luptă: la început spaimă şi uimire, apoi agitaţie 
şi zgomot. 

Alvaro şi Miguel o conduseră pe Isaura în salonaşul 
doamnelor şi aici, împreună cu câteva invitate, o ajutară 
să-şi vină în fire. Martinho, neliniştit şi nemulţumit, îi 
urmărea îndeaproape, temându-se să nu i se fure sclava. 

Se stârnise o larmă cumplită şi păreri contradictorii, 
iscate de acea dezvăluire neaşteptată, toţi se învălmăşeau 
făcâr. D un vacarm de nedesens. Consternarea şi ruşinea 
puseseră stăpânire pe doamnele şi domnişoarele din înalta 
societate, la vestea că fiinţa care le întrecuse pe toate în 
frumuseţe, eleganţă, talent şi graţie nu era decât o sclavă. 
Totuşi, la multe dintre ele cruda dezamăgire pentru ceea 
ce tocmai se întâmplase era amestecată cu o mulţumire 
tainică la gândul că atâţia cavaleri o copleşiseră cu 


atenţiile şi admiraţia lor pe frumoasa necunoscută. 


Erau umilite, dar şi răzbunate. Cât priveşte pe doamnele 
care aspirau la dragostea lui Alvaro, şi nu erau puţine, 
acestea jubilau aflând adevărul, iar nobilul tânăr deveni 
tinta glumelor lor răutăcioase. 

— Ce mai face sclavul sclavei? Cât de umilit s-o simţi 
după cele întâmplate! 

— Nici vorbă. Cred că o va elibera pe El vira şi se va 
căsători cu ea. Nebunul de Alvaro e capabil de orice 
prostie. 

— Şi ce-i rău în asta? Va avea în acelaşi timp şi nevastă 
şi bucătăreasă. 

Tristă consolare! Stigmatul captivităţii nu se putea 
şterge de pe frumoasa frunte a Isaurei. 

Printre bărbaţi impresia era cu totul alta. Majoritatea lor 
manifesta interes sau milă pentru soarta nefericitei şi 
frumoasei sclave. Prin toate colţurile se discuta cu 
înflăcărare despre acest caz. Câţiva, în ciuda confruntării 
semnalmentelor şi a mărturisirii Isaurei, încă se îndoiau de 
adevărul care sărea în ochi. 

— Nu, femeia aceasta nu poate fi sclavă. Aici este un 
mister care într-o bună zi se va risipi. 

— Ce mister? Cazul e foarte clar şi chiar ea-a spus-o. 


Dar cine o fi acest moşier brutal şi fără inimă care 


păstrează în sclavie o făptură atât de încântătoare?! 

— Trebuie să fie vreun sălbatic... 

— O fi vreun sultan cu gusturi alese, care o vrea în 
haremul lui. 

— Oricine ar fi, acest netrebnic trebuie constrâns să-i 
redea libertatea. Cum să fie sclavă într-o colibă o femeie 
care merită să fie regină într-un palat!?!... 

— Numai infamul de Martinho, cu instinctul lui drăcesc 
de avariţie, putea să adulmece o sclavă în persoana 
acestui înger! Ce neruşinare! Dacă aş da acum ochii cu el, 
aş fi capabil să-l strâng de gât! 

În acest timp, Martinho, care se înarmase cu un mandat 
de arestare şi era însoţit de un funcţionar al justiţiei, cerea 
cu insistenţă să-i fie predată Isaura. Alvaro, mizând pe 
influenţa şi prestigiul de care se bucura, se opuse cu 
înverşunare acestei, cereri şi luând ca martori persoanele 
care se aflau acolo, declară că el o protejează pe sclavă şi 
se angajează s-o predea stăpânului ei viu oricui ar fi cerut- 
o din ordinul acestuia. În zadar stărui Martinho; o mulţime 
de voci îl acoperiră de injurii. Martorii îl obligară să tacă şi 
să renunţe la pretenţiile lui. 

— Ah! Blestemaţii! Vor să mă fure! zbieră Martinho ca 


un apucat. Milioanele mele! Ah, cele cinci milioane se duc 


pe apa sâmbetei!... 
Apoi cobori scara, sărind câte două-trei trepte deodată, 


vociferând mânios. 


Capitolul XV 


A trecut dejao lună de la întâmplările pe care le-am 
povestit. Isaura şi Miguel, datorită curajoasei intervenţii a 
lui Alvaro, continuau să trăiască în aceeaşi căsuţă din 
cartierul Santo Antonio. Nu se mai puteau gândi să plece, 
nici să se ascundă; rămâneau acolo, la sfatul protectorului 
lor, aşteptând rezultatele demersurilor pe care le făcuse 
pentru ei, într-o perpetuă nelinişte. 

Alvaro se ducea în fiecare, zi la ei acasă, unde îşi 
petrecea ore întregi discutând despre mijloacele de 
eliberare a protejatei sale şi căutând să-i liniştească în 
speranţa că în viitor totul se va lămuri. 

Ca să aflăm ce s-a mai petrecut după nefericita 
întâmplare din seara balului, să-l urmărim conversaţia care 
a avut loc, în casa Isaurei, între Alvaro şi prietenul său, 
Geraldo. 

A doua zi după bal, Geraldo a plecat din Recife într-un 


orăşel de provincie unde fusese chemat pentru Chestiune 
importantă. După o lună, revenind în capitală, îl căută 
imediat pe Alvaro, îngrijorat şi totodată curios să afle 
deznodământul incidentului cu Martinho. Îl găsi acasă la 
Isaura. 

Recunoscând vocea prietenului său, Alvaro îi ieşi în 
întâmpinare, după ce îi asigură pe stăpânii casei că 
persoana care îl căuta era un prieten apropiat în care avea 
toată încrederea şi le ceru permisiunea să-l primească. 

Geraldo intră într-un mic salon, modest mobilat, dar 
curat şi răcoros. Peste tot întâlneai vaze cu flori; camera 
părea mai degrabă o grădină decât un salon. Lumina intra 
printr-o fereastră largă cu vedere spre mare. De acolo 
privirea, se strecura printre trunchiurile cocotierilor, ce 
răspândeau umbră şi răcoare în jurul casei, plutea pe 
suprafaţa oceanului, apoi se pierdea în profunzimea unui 
cer limpede şi plin de strălucire. 

Miguel şi Isaura, după ce urară bun venit musafirului şi 
schimbară cu el câteva cuvinte de  complezenţă, 
presupunând că cei doi prieteni doreau să rămână singuri, 
se retraseră discret. 

— Este o locuinţă minunată, Alvaro, şi nu e de 


mirare că îţi place să-ţi petreci aici o mare parte din 


timp, spuse Geraldo surâzând. Chiar seamănă cu 
sălaşul misterios al unei zâne. E păcat ca un 
blestemat să rupă vraja zânei tale transformând-o 
într-o simplă sclavă! 

— Ah! Nu glumi, prietene! Scena aceea m-a 
îndurerat profund, deşi, ţi-o spun sincer, n-a 
schimbat decât pentru câteva clipe sentimentele 
mele faţă de blânda Isaura. 

— Nu mai spune! Atât de departe a ajuns nebunia 
ta? 

— Ce vrei! Ăsta sunt! în primele momente, ruşinea 
şi furia m-au orbit: am urmărit aproape cu plăcere 
situaţia umilitoare prin care a trecut Isaura. Ce 
decepţie am avut! Am văzut pentru o clipă cum se 
dărâmă şi se preface în nisip minunatul castel pe 
care imaginaţia mea îl clădise cu nemărginită 
dragoste!... Să mă înşele o sclavă atâta vreme, iar 
la sfârşit să fiu batjocorit şi înjosit din cauza ei, în 
faţa celei mai alese societăţi din Recife! Nici nu-ţi 
închipui ce ruşine mi-a fost de acele distinse 
doamne pe care le privisem cu indiferenţă din cauza 
unei sclave!... 


— Ba mai mult, adăugă Geraldo, o sclavă care le-a 


jignit pe toate cu rara ei frumuseţe şi calităţile-i 
deosebite. Nici să fi vrut nu le-ai fi putut oferi o 
ocazie mai bună de a fi umilite. E o greşeală pe care 
nu ţi-o vor ierta niciodată, chiar dacă ştiu că şi tu 
erai păcălit. 

— Ei bine, Geraldo, eu, care atunci aş fi intrat în 
pământ de ruşine, astăzi mă bucur şi mă felicit că 
am prilejuit o astfel de întâmplare. Parcă Dumnezeu, 
intenţionat, a pus în scenă dramaticul episod pentru 
a arăta cât de falsă şi ridicolă este distincţia, pe 
care ţi-o oferă titlurile nobiliare moştenite şi averea, 
pentru a umili orgoliul şi îngâmfarea celor bogaţi şi 
de neam ales şi, în acelaşi timp, pentru a-i înnobila pe 
cei de condiţie umilă, demonstrând că o sclavă poate 
preţui mai mult decât o ducesă. Dintr-odată, curiozitatea, 
interesul şi compasiunea care le inspiră nenorocirea, dar 
mai ales dragostea care, în ciuda scandalului izbucnit a 
rămas neştirbită, m-au făcut să uit totul şi cu orice risc să 
iau apărarea frumoasei sclave. Abia reuşisem s-o readuc în 
simţiri pe Isaura şi s-o văd în afară de orice pericol că am 
şi alergat la şeful poliţiei, i-am explicat despre ce este 
vorba şi, fiindu-mi prieten, a fost de acord ca Isaura şi tatăl 


ei - află că într-adevăr e tatăl ei - să se întoarcă 


nestingheriţi acasă, eu garantându-i că nu vor părăsi 
oraşul. Cu toate acestea, în dimineaţa următoare, şeful 
poliţiei, gândindu-se la gravitatea situaţiei, a vrut s-o 
interogheze şi să-i verifice identitatea. Am însoţit-o la 
poliţie. Oh! Dacă ai fi văzut-o cum arăta!... Printre lacrimile 
pe care le vărsa răzbătea în toată strălucirea demnitatea 
umană. Nimic nu-i umbrea candoarea şi noblețea 
sufletului. Părea un înger al durerii exilat din cer şi târât în 
faţa tribunalelor umane. Am ajuns chiar să mă îndoiesc de 
cruda realitate. Şeful poliţiei, cu respectul şi admiraţia 
cuvenite unei făpturi atât de nobile şi graţioase, a tratat-o 
cu amabilitate şi a interogat-o cu bunătate şi delicateţe. 
Sfioasă şi îmbujorată, i-a mărturisit totul cu ingenuitatea 
sufletului său curat. Fugise împreună cu tatăl ei pentru a 
scăpa de dragostea unui stăpân uşuratic şi crud, care 
încercase prin violenţă să-şi satisfacă dorinţele. Dar Isaura, 
căreia o natură privilegiată, dublată de o educaţie aleasă, 
îi inspirase încă din copilărie sentimentul demnităţii şi al 
pudorii, a respins cu o eroică energie avansurile 
nedemnului stăpân. În sfârşit, ameninţată cu tortura, 
tratament barbar şi umilitor, a luat hotărârea să fugă. 

— Dacă e adevărat, motivul fugii e onorabil şi o 


transformă într-o eroină, dar, cu toate acestea, ea nu e 


decât o sclavă fugită. 

— Tocmai de aceea stârneşte interes şi compasiune. 
Isaura mi-a povestit viaţa ei şi cred că poate să-şi 
revendice dreptul d libertate. Mama actualului stăpân, cea 
care a crescut-o cu toată dragostea şi căreia îi datorează 
excelenta educaţie pe care o are, a declarat de 
nenumărate ori în faţa martorilor că după moartea sa o va 
elibera. Dispariţia fulgerătoare a acestei doamne, care a 
murit înainte să-şi facă testamentul, e cauza pentru care 
Isaura se mai află în mâinile unui stăpân uşuratic şi 
mârşav. 

— Şi ce vrei să faci acum? 

— Vreau să cer ca Isaura să rămână în libertate şi să fie 
numit un tutore pentru a-i apăra drepturile. 

— Şi unde crezi că vei găsi probe pentru a susţine 
revendicările de care vorbeşti? 

— Nu ştiu, Geraldo. Voiam să te consult şi te aşteptam 
cu nerăbdare. Te rog să mă lămureşti şi să mă sfătuieşti în 
această problemă. Am făcut deja primul pas şi a doua zi 
după bal i-am scris stăpânului Isaurei în cuvinte politicoase 
şi convingătoare cerându-i să-mi spună preţul eliberării ei. 
Rezultatul a fost contrar aşteptărilor. Netrebnicul şi gelosul 


rajah s-a înfuriat şi mi-a trimis o scrisoare insolentă, în 


care mă consideră seducător şi răpitor de sclave şi declară 
că va acţiona pe căi legale pentru a-i fi înapoiată sclava. 

— Câtă ticăloşie zace într-un om! spuse Geraldo după ce 
citi repede scrisoarea pe care i-o dăduse Alvaro. Dar 
lăsând la o parte obrăznicia... 

— Pentru care trebuie să-mi dea satisfacţie. 

— Lăsând la o parte obrăznicia, dacă nu ai argumente 
zdrobitoare pe care să le prezinţi în favoarea protejatei 
tale, el are dreptul incontestabil de a-şi revendica sclava 
oriunde s-ar afla aceasta. 

— Infam şi crud este acest drept, dragul meu Geraldo. E 
o ruşine că mai funcţionează o astfel de instituţie barbară, 
contra căreia protestează vehement civilizaţia, morala şi 
religia. Şi faptul că societatea tolerează ca un stăpân tiran 
şi brutal, împins de motive meschine şi ruşinoase, să aibă 
dreptul să tortureze o delicată şi nevinovată făptură, 
numai pentru că a avut ghinionul să se nască sclavă, este 
o crimă!... 

— Nu e chiar aşa, dragul meu Alvaro. Aceste abuzuri 
trebuie să fie reprimate, dar cum poate justiţia sau opinia 
publică să violeze căminul familial sau să se amestece în 
treburile cetăţeanului? Câte secrete oribile pe care le 


înlesneşte sclavia nu s-or fi Sscurgând prin conace şi moşii 


şi pe care, nu numai justiţia, dar nici măcar vecinii nu le 
cunosc... Cât timp va exista sclavia avem de unde da 
asemenea exemple. O instituţie prost organizată dă 
naştere multor abuzuri care vor dispărea numai tăind răul 
de la rădăcină. 

— Din nefericire aşa este; dar, dacă societatea lasă 
aceste victime pradă călăilor lor, există încă pe lume 
suflete generoase care să le apere sau să le răzbune. În 
ceea ce mă priveşte, protestez, Geraldo, cât timp inima 
îmi va bate în piept, mă voi strădui din răsputeri s-o 
eliberez din sclavie şi sper ca Dumnezeu să mă ajute într-o 
cauză atât de dreaptă şi sfântă. 

— După cum văd, Alvaro, nu procedezi aşa numai din 
spirit de filantropie, ci şi pentru că o iubeşti pe această 
sclavă. 

— Ti-am mai spus, Geraldo, o iubesc şi o voi iubi 
întotdeauna şi nu fac niciun secret din asta. E oare 
neobişnuit sau curios să iubeşti o sclavă? Bătrânul Avraam 
a iubit-o pe sclava sa Agar şi pentru ea şi-a părăsit soţia, 
pe Sara. Condiţia sa umilă n-a putut să-i fure lsaurei 
strălucitoarea aureolă de nevinovăție care o încununează. 
Frumuseţea şi candoarea sunt stele care luminează 


puternic chiar dacă zac în întunericul nenorocirii. 


— Frumoasă filosofie şi demnă de sufletul tău nobil, dar 
ce vrei? Legile lumeşti, convențiile sociale sunt opera 
oamenilor, imperfecte, nedrepte şi de multe ori crude. 
Îngerul suferă sub jugul sclaviei, iar demonul exultă pe 
culmile norocului şi ale puterii. 

— Aşa e, reflectă Alvaro cu deznădejde. Nu există vreo 
cale pentru a-i smulge călăului inocenta victimă? 

— Niciuna, Alvaro, cât timp nu poţi aduce nicio dovadă 
în favoarea drepturilor protejatei tale. Legea nu vede 
decât proprietatea în sclav şi face abstracţie de 
sentimentele omeneşti. Stăpânul are drepturi absolute de 
proprietate asupra  sclavului şi poate să-l piardă, 
eliberându-l, sau înstrăinându-l dintr-un motiv sau altul, 
sau dacă i se dovedeşte dreptul la libertate într-un proces, 
dar nicidecum pentru cruzimile pe care le săvârşeşte 
asupra nefericitului. 

— Mizerabile sunt legile astea ale voastre! Pentru a 
înşela bunăcredinţa şi a apăra necinstea, pentru a-l ruina 
pe sărac şi a favoriza rapacitatea celui bogat, sunt pline de 
stratageme de tot felul. Dar când se are în vedere un 
scop umanitar, când este vorba de apărarea 
nevinovăţiei în faţa abuzului de putere, a 


nenorociţilor sorții împotriva unei nedrepte 


persecuții, atunci legile ori sunt mute, ori sunt 
crude. În ciuda lor, voi face uz de toate forţele care 
îmi stau la îndemână pentru a o elibera pe Isaura 
din umilitorul jug care o apasă. Ţi-o spun deschis, la 
un asemenea gest mă îndeamnă nu numai 
generozitatea, dar şi o dragoste curată şi 
înflăcărată. 

Prietenul lui Alvaro se înfiora auzind hotărârea 
categorică rostită cu patos de prietenul său. 

— Niciodată nu m-am gândit. Îi spuse cu 
gravitate, că excentrica şi imposibila ta dragoste va 
ajunge la un asemenea grad de nebunie. Faptul că 
tu vrei să aperi o sclavă oarecare este un lucru 
demn şi firesc, dar restul nu trece însă de 
elucubraţiile imaginaţiei tale exaltate şi romantice. 
E demn de poziţia pe care o ocupi în societate să te 
laşi dominat de pasiune pentru o sclavă? 

— Sclavă! exclamă Alvaro şi mai înflăcărat. Cuvânt 
ce nu e decât o vorbă goală care nu exprimă nimic 
sau exprimă o minciună. Puritate de înger, 
frumuseţe de zână, iată realitatea! Poate un om sau 
o întreagă societate să contrazică opera Naturii şi 


să transforme îngerul care a căzut din mâinile 


Domnului pe pământ într-o sclavă?... 

— Dar, printr-o tristă fatalitate, îngerul a căzut 
din cer în mlaştina sclaviei şi, în faţa lumii, nimeni 
nu-l va putea curăța de pata care-i murdăreşte 
aripile. Alvaro, viaţa în societatea noastră este 
împânzită de capcane pe care trebuie să le ocolim 
dacă vrem să nu cădem în ele. Cine nu respectă 
convenienţele și ideile preconcepute riscă 
dezonoarea sau ridicolul. 

— Sclavia în sine este o dezonoare, o rană hidoasă 
pe faţa naţiunii care o suportă şi o apără. În ceea ce 
mă priveşte, n-am niciun motiv pentru a respecta o 
idee absurdă, rezultatul unui abuz care ne înjoseşte 
în ochii lumii civilizate. Măcar de-aş fi eu primul 
care să dea acest nobil exemplu, să servească, cel 
puţin, ca protest energic şi solemn împotriva unei 
sălbatice şi ruşinoase exploatări. 

— Eşti bogat, Alvaro, şi bogăţia ta îţi înlesneşte 
realizarea visurilor  filantropice şi  capriciilor 
imaginaţiei tale romantice. Dar bogăţia ta ori cât ar fi de 
mare nu va putea distruge niciodată prejudecățile 
oamenilor, nici nu va face ca această sclavă, de care, 


judecând după toate aparențele, vrei să-ţi legi destinul, să 


fie luată în consideraţie şi nici chiar admisă în cercurile din 
înalta societate. 

— Şi ce mă interesează pe mine înalta societate, odată 
ce vom fi bine primiţi de-prieteni? Şi apoi, Geraldo, lumea 
va iubi mereu banul. Aurul are o strălucire care şterge cu 
desăvârşire pecetea sclaviei. Fii convins că nu ne vor lipsi 
niciodată respectul şi consideraţia societăţii, atâta timp cât 
vom avea bani. 

— Ai uitat un lucru foarte important. Dacă n-o să poţi 
obţine eliberarea Isaurei? 

La această întrebare, Alvaro păli şi, chinuit de ideea unei 
asemenea alternative, fără a spune un cuvânt, privea trist 
în zare, când vizitiul său, care se afla cu şareta la poartă, 
veni să-l anunţe că îl caută cineva, pe el sau pe stăpânul 
casei. 

— Pe mine?! izbucni Alvaro. Dar ce, eu sunt la mine 
acasă?... Dar, dacă a întrebat şi de stăpânul casei, spune-i 
să intre. 

— Alvaro, zise Geraldo, uitându-se pe fereastră, 
dacă nu mă înşel, e poliţia, mi se pare că este şi un 
funcţionar de la justiţie. Vom asista oare la o scenă 
asemănătoare celei de la bal?... 


— Imposibil!... Cu ce drept vin aici să ne tulbure liniştea, 


când chiar poliţia m-a încredinţat că Isaura şi Miguel vor fi 
în siguranţă? 
— Nu te baza pe asta. Justiţia este o zeiţă schimbătoare 


şi mincinoasă. Azi va nega ce a promis ieri. 


Capitolul XVI 


Îndată ce a plecat de la bal, unde şi-a văzut zădărnicită 
încercarea de a o prinde pe Isaura, prima grijă a lui 
Martinho a fost să-i scrie stăpânului ei o lungă şi 
amănunţită scrisoare, comunicându-i că a avut norocul de 
a o descoperi pe sclava mult căutată. 

l-a povestit cu lux de amănunte tot ce a întreprins în 
acest scop până când a găsit-o la un bal şi s-a împăunat cu 
perspicacitatea unui poliţist, scriindu-i că, dacă n-ar fi 
existat el, nimeni nu ar fi fost capabil să dibuiască o sclavă 
în persoana unei fete atât de frumoase şi dotate. 
Mistificând faptele şi împrejurările într-un mod josnic şi 
calomnios, îi scrise în termeni vulgari că Miguel se 
stabilise în Recife cu Isaura cu scopul de a se folosi de 
frumuseţea fetei care, prin farmecele ei, întindea capcane 


feciorilor de bani gata. Acum areuşit să prindă un curcan 


gras şi uşor de jumulit. Acesta e un pernambucan pe nume 
Alvaro, milionar şi cam prostuţ, care făcuse pentru ea o 
pasiune oarbă. Tânărul pe care ea îl îmbrobodise în aşa fel 
încât era gata s-o ia de nevastă, a făcut prostia de a o 
aduce la un bal unde el, Martinho, a avut norocul s-o 
descopere. Acum ar fi fost deja în drum spre stăpânul ei 
dacă nu s-ar fi opus acest domn Alvaro, care în ciuda 
faptului că ştia de ce „neam” era aleasa lui, a avut 
neruşinarea s-o apere în mod scandalos. Bucurându-se de 
relaţiile înalte şi de influenţa pe care o are în ţinut, datorită 
bogăției sale, a reuşit să împiedice urmărirea şi, 
transformându-se în apărătorul ei, a refuzat să o predea. 
Crede că intenţia lui Alvaro este să încerce s-o elibereze ca 
s-o ia de soţie sau să şi-o facă amantă. A considerat de 
datoria lui să-i aducă la cunoştinţă cele întâmplate pentru 
ca Leoncio să-şi ia măsurile necesare. 

Acesta era, pe scurt, conţinutul scrisorii lui Martinho, 
scrisoare care a plecat spre Rio de Janeiro cu acelaşi 
transport ca şi scrisoarea lui Alvaro cu propunerea pentru 
eliberarea Isaurei. Leoncio, mulţumit de cele descoperite, 
dar gelos şi neliniştit datorită informaţiilor lui Martinho, se 
grăbi să le răspundă amându-rora. În coletul în care se afla 


răspunsul obraznic şi injurios adresat lui Alvaro se afla şi 


scrisoarea destinată lui Martinho, prin care acesta era 
autorizat să-i aducă sclava şi, pentru mai multă siguranţă, 
îi trimitea şi o procură şi câteva scrisori de recomandare 
ale unor persoane influente către şeful poliţiei ca să-l ajute 
în demersul său. 

Martinho se îndreptă în mare grabă spre sediul poliţiei 
şi, prezentându-i şefului toate hârtiile, îi ceru să ordone să 
i se aducă sclava. Văzând documentele cu care Martinho 
era blindat, şeful poliţiei înţelese că nu avea de ales şi 
emise un ordin scris pe care îl dădu unui ofiţer. Acesta, 
împreună cu doi sergenţi şi cu Martinho, plecă să 
îndeplinească ordinul. 

Prin urmare, Martinho era cel care, înarmat cu 
documente şi autorizat de poliţie, se prezentă cu escorta 
la uşa lIsaurei pentru a-i smulge lui Alvaro mult dorita 
prizonieră. 

— lar nemernicul ăsta! murmură Alvaro, printre dinţi 
văzându-l pe Martinho intrând. Era un muget de mânie 
neputincioasă pe care neliniştitul tânăr şi-l smulgea din 
străfundul sufletului. 

— Ce vrei de la mine, domnule? întrebă Alvaro pe un ton 
răstit. 

— Domnia Voastră mă cunoaşte foarte bine, răspunse 


Martinho, şi poate ghici motivul care mă aduce aici. 

— Habar n-am, dar mă uluieşte garda de poliţişti care te 
însoțesc. 

— Uimirea dumneavoastră va înceta când vă voi spune 
că am venit să reclam o sclavă fugită, pe nume Isaura, 
care a fost descoperită de mine la balul la care vă aflaţi şi 
dumneavoastră, şi pe care eu trebuia s-o trimit stăpân ului 
ei la Rio de Janeiro. Domnia Voastră s-a opus acestui fapt 
fără vreun motiv justificabil, păstrând-o până azi sub 
ocrotirea dumneavoastră fără niciun drept. 

— Stai puţin, domnule Martinho! Nu cred că ai 
competenţa de a da sau a lua dreptul cui ţi se năzare. Ştii 
foarte bine că sunt tutorele acestei sclave pe care o ţin 
sub protecţia mea cu aprobarea autorităţilor. 

— Această aprobare, dacă se poate numi astfel un lucru 
arbitrar, a încetat, căci dumneavoastră n-aţi adus nicio 
probă în favoarea sclavei, Şi, mai mult, continuă arătându- 
i o hârtie, iată ordinul scris al şefului de poliţie care a cerut 
să-mi fie predată sclava. În faţa acestui document nu vă 
puteţi opune. 

— După câte văd, domnule Martinho, spuse Alvaro după 
ce se uită repede peste hârtia pe care i-o întinsese, încă n- 


ai renunţat la purtarea dumitale mârşavă, transformându- 


te pentru un pumn de bani în cel mai groaznic instrument 
de tortură al călăului unei femei nefericite! Gândeşte-te 
bine şi ai să vezi că acţiunea asta meschină nu poate 
inspira decât oroare şi dezgust. 

Martinho, fiind însoţit de poliţie, consideră că avea 
dreptul să se poarte aspru şi arogant şi, în acelaşi timp, cu 
mult sânge rece. 

— Domnule Alvaro, eu am venit aici cu scopul de a cere, 
în numele autorităţilor, predarea unei sclave fugite şi nu 
pentru a asculta reproşurile dumitale pe care nu ai dreptul 
să mi le adresezi. Fă ceea ce legea ordonă şi prudenţa 
sfătuieşte, dacă nu vrei să mă folosesc de dreptul meu... 

— Ce drept?... 

— Să percheziţionez casa şi s-o iau cu forţa pe sclavă. 

— Pleacă de aici, zbir mizerabil! ţipă Alvaro, 
nemaiputându-şi înăbuşi furia. Să piei din fața mea, dacă 
nu vrei să-ți plăteşti scump îndrăzneala!... 

— Domnule Alvaro!... Ai grijă cum vorbeşti! 

Geraldo, deşi nu avea încredere în puterea de stăpânire 
a prietenului său, stătuse de-o parte, dar când văzu că 
furia şi nesăbuinţa lui Alvaro depăşiseră deja limitele, 
consideră de datoria lui să intervină. 


— Ce faci, Alvaro? spuse el cu voce scăzută. Nu vezi că 


izbucnirile astea nu reuşesc decât să te compromită şi să 
agraveze soarta Isaurei? Mai multă prudenţă, prietene! 

— Dar... ce trebuie să fac? 

— să i-o dai. 

— Niciodată!... replică Alvaro hotărât. 

Rămaseră  tăcuţi câteva clipe. Alvaro părea că 
reflectează. 

— Mi-a venit o idee, îi şopti el lui Geraldo. 

Şi fără să mai aştepte, se apropie de Martinho. 

— Domnule Martinho, vreau să-ţi zic două vorbe în 
particular, cu permisiunea domnilor aici de faţă. 

— La ordinele dumneavoastră, răspunse Martinho. 

— Mă faci să cred, îi zise Alvaro cu voce joasă luându-l 
de-o parte, că recompensa de cinci milioane de reali este 
motivul principal care te-a împins să procedezi în felul 
acesta cu o nefericită care nu ţi-a greşit cu nimic 
niciodată. E dreptul dumitale, recunosc, iar suma nu e de 
disprețuit. Dar dacă vrei să renunţi complet la această 
afacere şi să laşi în pace o biată sclavă, eu îţi dau dublul 
acestei sume. 

— Dublu!... Zece milioane de reali!... exclamă Martinho 
făcând ochii mari. 


— Cum ai auzit. Zece milioane de reali chiar azi. 


— Domnule Alvaro, mi-am dat cuvântul faţă de stăpânul 
sclavei. 

— Ce importanţă are?!... Spui că a evadat din nou sau te 
scuzi într-un fel... 

— Cum, când e un fapt atât de cunoscut că ea se află 
sub ocrotirea dumneavoastră?... 

— E, asta-i!... Dumneata hotărăşti, domnule Martinho; 
un om atât de întreprinzător şi isteţ ca dumneata îşi face 
probleme pentru un fleac!... 

— Bine, e în regulă, spuse Martinho după ce se gândi un 
moment. Dacă Domnia Voastră e atât de interesată de 
această sclavă, nu vreau s-o mai necăjesc cu afacerea 
asta, care drept să vă spun îmi repugnă. Accept 
propunerea. 

— Mulţumesc. Îmi faci un mare serviciu. 

— Dar cum s-o întorc eu ca să iasă bine? 

— Lasă, ai o imaginaţie bogată şi inventezi dumneata 
ceva. Martinho rămase câteva clipe gânditor, rozându-şi 
unghiile şi privind în pământ. Am găsit! exclamă. Să spun 
că sclava a dispărut din nou nu e convenabil şi v-ar 
compromite pe dumneavoastră care v-aţi făcut 
răspunzător de ea. Voi spune doar că, examinându-se cu 


atenţie cazul am recunoscut că fata pe care Domnia 


Voastră o are în grijă nu e sclava în chestiune şi gata. 

— Nu-i rău, dar toată povestea e atât de cunoscută... 

— Ce importanţă are! Domnia Voastră nu îşi aminteşte 
de semnul de arsură de deasupra sânului, care era 
menţionat în anunţ? Voi spune că nu s-a găsit un astfel de 
semn, care e foarte semnificativ şi iată distrusă identitatea 
persoanei. Voi adăuga că fata pentru care vă interesaţi, 
văzută noaptea e una, iar ziua e cu totul alta; că nu 
seamănă deloc cu frumoasa sclavă descrisă în anunţ şi că 
în loc de douăzeci de ani pare de patruzeci şi că toată 
acea tinereţe şi frumuseţe erau efectul machiajului şi a 
luminii tremurătoare a candelabrului. 

— Sunteţi foarte ingenios, observă Alvaro surâzând, dar 
cei care au văzut-o nu vor da crezare unor asemenea 
lucruri. Rămâne, totuşi, o problemă, domnule Martinho, 
destăinuirea pe care ea a făcut-o în public!... Va fi greu de 
tăgăduit. 

— Da de unde!... Dacă adăugăm că are accese de isterie 
şi halucinaţii e perfect... 

— Bravo, domnule Martinho, am încredere absolută în 
isteţimea dumitale. Şi pe urmă? 

— Comunic toate acestea şefului de poliţie, îi spun că nu 


mai am nimic cu afacerea, trec urmărirea în sarcina unui 


agent oarecare de poliţie, care o să vrea să-şi asume 
răspunderea, şi imediat îi scriu stăpânului sclavei că m-am 
înşelat, aşa că el o să renunţe să o mai caute aici şi o să-şi 
îndrepte cercetările spre alte locuri. Ce părere ai de planul 
meu?... 

— E grozav! Dar să nu pierdem timpul, domnule 
Martinho. 

— Plec chiar acum şi în mai puţin de două ore sunt 
înapoi să vă spun ce am rezolvat. 

— Eu nu pot să rămân prea mult timp aici. Dar te aştept 
acasă la mine şi acolo vei primi suma despre care am 
vorbit. 

— Puteţi pleca, spuse Martinho poliţailor care îl aşteptau 
la uşă. Prezenţa, voastră nu mai e necesară aici. Fără 
îndoială, continuă în sinea lui, suma se va dubla ca la jocul 
de cărţi. Această sclavă e o mină, care mi se pare că nu s- 
a epuizat încă. 

Şi plecă frecându-şi mâinile de mulţumire. 

— Ce afacere ai încheiat cu omul ăsta, Alvaro? întrebă 
Geraldo de îndată ce Martinho părăsi încăperea. 

— Excelentă, răspunse Alvaro, ideea mea a avut efectul 
scontat, ba chiar mi-a întrecut aşteptările. 


Şi în câteva cuvinte îi povesti prietenului său de târgul 


pe care îl încheiase cu Martinho. 

— Ce caracter abject are Martinho ăsta! exclamă 
Geraldo. De la un asemenea om nu te poţi aştepta /a 
nimic bun. Şi crezi că obţii mare lucru, Alvaro, 
procedând astfel?... 

— Ceva tot am să obţin. Reuşesc s-o mai păstrez 
pe isaura câtva timp. În timp ce Leoncio, crezând că 
sclava lui nu se află în Recife, o va căuta în altă 
parte, ea va rămâne aici liniştită sub ocrotirea mea, 
departe de persecuțiile şi chinurile unui stăpân 
barbar; eu voi avea timp să fac rost de probe care 
să justifice dreptul ei la libertate. În ceea ce 
priveşte restul, cu toate că ai motive să-mi 
consideri cauza iremediabil pierdută, cerul mă va 
inspira cum să procedez în continuare. 

— Te înşeli amarnic, sărmane Al varo!... Crezi că 
îndepărtându-l pe Martinho rămâi deocamdată în 
afara persecuțiilor şi cercetărilor întreprinse 
împotriva protejatei tale? Ce orb eşti! Nu vor lipsi 
denunțători la fel de ahtiați după bani, care pentru 
cinci milioane de reali, sumă fabuloasă pentru 
aceşti mizerabili, să nu pornească în căutarea unei 


capturi atât de prețioase. Mai ales acum că 


Martinho a dat alarma şi afacerea a atins un anumit 
grad de notorietate, în loc de unul vor apărea o sută 
de Martinho pe urmele frumoasei fugare şi nu vor 
avea altceva de făcut decât să urmeze drumul bătut 
de primul. 

— Eşti foarte realist, Geraldo, dar priveşti 
întotdeauna partea urâtă a lucrurilor. E foarte 
posibil ca minciunile inventate de Martinho să fie 
crezute şi ca nimeni să nu mai caute s-o descopere 
pe Isaura în persoana acestei fete care mă 
interesează şi chiar dacă mii de denunţători o vor 
căuta prin toate colţurile lumii, prea puţin îmi pasă. 
Oricum voi avea un răgaz care îmi poate fi de mare 
folos. 

— Bine, Alvaro, să zicem, că aşa o să se întâmple, 
dar nu-ţi dai seama că un astfel de procedeu nu e 
demn de tine?... Că îţi atragi în felul acesta 
epitetele jignitoare cu care te-a împroşcat Leoncio 
şi că devii chiar seducător şi hoţ de sclave? 

— lartă-mă, dragul meu Geraldo, nu-ţi pot accepta 
mustrarea. Ea nu îşi are sensul în împrejurarea 
deosebită în care ne aflăm. Eu n-am oferit refugiu 


unei sclave; apăr un înger şi ajut o victimă inocentă 


împotriva furiei unui călău. Motivele care mă 
constrâng şi calităţile persoanei pentru care fac 
lucrurile acestea îmi înnobilează purtarea şi sunt 
suficiente ca să mă justific înaintea conştiinţei mele. 

— Bine, Alvaro, faci cum vrei. Nu ştiu ce pot să-ţi mai 
spun ca să te împiedic să acţionezi, nu numai imprudent, 
dar, ca să fiu sincer, şi ridicol şi nedemn de tine. 

Geraldo nu-şi putea ascunde nemulţumirea faţă de 
pasiunea oarbă ce-l făcea pe prietenul său să comită acte 
pe care le califica drept absurdităţi groteşti şi nebunii care 
depăşeau orice măsură. De aceea, departe de a-l ajuta cu 
sfaturile lui şi a-i arăta mijloacele prin care ar fi putut grăbi 
eliberarea  Isaurei, căuta să-i schimbe hotărârea, 
prezentându-i situaţia mai dificilă decât era în realitate. De 
bunăvoie, dacă i-ar fi stat în putinţă, i-ar fi dat-o pe Isaura 
stăpânului ei numai pentru a-l opri pe Alvaro de a făptui 
acele, ridicole extravaganţe. 


Capitolul XVII 


Rămânând singur, Alvaro se aşeză la o masă. Îşi sprijini 


coatele pe ea cu fruntea în palme şi căzu pe gânduri. 


După liniştea care domnea în cameră, Isaura îşi dădu 
seama că nu mai erau persoane străine acolo şi se duse la 
el. 

— Domnule Alvaro, spuse ea apropiindu-se încet şi 
timid, iertaţi-mă... desigur că vă deranjez... aţi vrea poate 
să fiţi singur... 

— Nu, Isaura mea, tu niciodată nu mă deranjezi; 
dimpotrivă, eşti mereu binevenită lângă mine... 

— Dar vă văd atât de trist!... Mi se pare că am auzit 
voci. V-a supărat cineva, domnul meu?... 

— Nu s-a întâmplat nimic deosebit, Isaura. Nişte 
persoane l-au căutat pe Geraldo. 

— Atunci de ce sunteţi atât de trist şi abătut? 

— Nu sunt niciuna, nici alta. Mă gândeam la mijloacele 
prin care să te smulg din iadul sclaviei, îngerul meu, şi să- 
ţi redau poziţia pentru care te-a creat Natura. 

— Ah, domnule! Nu vă mai chinuiţi atât de dragul unei 
nefericite care nu merită atâta afecţiune. E zadarnic să 
luptaţi împotriva destinului implacabil care mă urmăreşte. 

— Nu vorbi aşa, Isaura, Te bucuri din plin de protecţia şi 
dragostea mea!... 

— Nu sunt demnă să aud din gura dumneavoastră 


aceste frumoase cuvinte. Dăruiţi-vă dragostea unei femei 


care s-o merite şi uitaţi de sărmana sclavă care a devenit 
nedemnă până şi de mila dumneavoastră, ascunzându-vă 
originea ei şi care v-a făcut de ruşine... 

— Taci, Isaura... Până când vrei să-ţi aminteşti de 
blestemata aia de întâmplare? Numai eu sunt vinovat că 
te-am obligat să mergi la bal şi ai avut dreptate să nu-mi 
dezvălui secretul tău. Uită povestea asta, ţi-o cer în 
numele dragostei noastre, Isaura. 

— Nu pot să uit pentru că remuşcările îmi trezesc mereu 
în suflet amintirea acelei slăbiciuni. Nenorocirea e o 
sfătuitoare rea care ne tulbură spiritual. Eu vă iubeam şi 
atunci, dar acum vă iubesc mai mult. lertaţi-mi această 
declaraţie care este, fără îndoială, o îndrăzneală în gura 
unei sclave. 

— Spune, Isaura, spune-mi mereu că mă iubeşti. Aş vrea 
să te ascult la nesfârşit rostind aceste vorbe. 

— Era o dragoste tristă, o dragoste de sclavă, fără 
zâmbet şi fără speranţă. Dar norocul de a fi iubită de 
dumneavoastră mă consola. lubindu-mă, mă înnobilaţi în 
propriii mei ochi şi aproape că uitam realitatea umilei inele 
condiţii. Tremuram la gândul că spunându-vă adevărul voi 
pierde pentru totdeauna această unică şi dulce mângâiere 
care-mi mai rămăsese de la viaţă. lertaţi, domnule, iertaţi 


o sclavă nenorocită care a avut nesăbuita îndrăzneală de a 
vă iubi. 

— Isaura, n-are rost să te frămânţi. Mă iubeşti şi eu te 
iubesc, de asemenea, pentru că te consider demnă de 
dragostea mea; ce vrei mai mult?... Dacă înainte de a-ți 
cunoaşte originea, te-am iubit fiind subjugat de farmecele 
tale deosebite, astăzi, când ştiu că la atâtea însuşiri adaugi 
nimbul nenorocirii şi al martiriului, te ador. 

— Mă iubiţi şi aceasta e ideea care mă chinuie cel mai 
mult!... La ce ne foloseşte această dragoste, dacă nici 
măcar nu pot avea norocul să vă fiu sclavă, ci trebuie să 
mor în mâinile călăului meu?... 

— Niciodată, Isaura! exclamă Alvaro înflăcărat. Bogăția, 
liniştea şi viaţa mea, voi sacrifica totul, pentru a te elibera 
din jugul groaznicului tiran. Dacă dreptatea de pe pământ 
nu mă va ajuta în această nobilă şi generoasă acţiune, 
dreptatea divină o va face pentru mine. 

— Oh! Domnule Alvaro!... n-o să vă sacrificați pentru o 
sărmană sclavă. Nu merit atâta devotament. Lăsaţi-mă cu 
destinul meu nefericit. Îmi ajunge bucuria de a fi meritat 
dragostea unui cavaler atât de nobil şi generos ca 
dumneavoastră. Această amintire mă va alina în suferinţa 


pe care o port în suflet. Nu pot să consimt să vă înjosiţi 


numele şi reputaţia, iubind o sclavă. 

— Fie-ţi milă, Isaura, nu mă mai chinui cu vorbele astea 
blestemate, pe care le repeţi mereu! Sclavă, tu!... Nu eşti, 
n-ai fost şi nu vei fi niciodată sclavă. Un om tiranic şi 
nedreptatea unei întregi societăţi nu pot condamna la 
sclavie o fiinţă care s-a născut demnă de respectul şi 
admiraţia tuturor! Nu, Isaura, eu voi şti să te ridic pe locul 
onorabil care-ţi este destinat şi pe care îl meriţi. 

Deşi aflase din noaptea balului că Isaura era o sclavă, 
Alvaro nu renunţase să o trateze cape o domnişoară de pe 
cea mai înaltă treaptă a ierarhiei sociale, cu respect, 
delicateţe şi condescendenţă. Se comporta în concordanţă 
cu înaltele principii după care se conducea şi cu nobilele şi 
delicatele sentimente ale inimii sale. Sfiala, inocenţa, 
talentul, virtutea şi nenorocirea erau pentru el lucruri 
sfinte şi demne de respect, fie că se întâlnesc la o prinţesă 
sau la o sclavă. Afecţiunea lui era atât de pură şi castă ca 
şi persoana asupra căreia se revărsa şi niciodată nu i-ar fi 
trecut prin minte să abuzeze de poziţia umilă şi precară a 
iubitei sale pentru a-i profana candoarea. Niciodată vreun 
gest mai îndrăzneţ sau vreo vorbă mai deplasată n-au 
adus pe faţa sclavei roşeaţa pudorii şi cu atât mai mult 


buzele lui Alvaro n-au atins cu vreun sărut chipul ei 


neprihănit. 

Acum, pentru prima dată, Alvaro, stăpânit de o dulce şi 
puternică emoție, pronunţând ultimele cuvinte, o înlănţui 
cu braţul şi o strânse cu blândeţe la piept. 

Erau am îndoi transpuşi de plăcerea acestei prime 
îmbrăţişări, când zgomotul unei trăsuri care opri la poartă 
îi făcu să se despartă. 

— Ei, e cineva acasă? se auzi o voce stridentă. 

În acelaşi timp, intră în salon vizitiul lui Alvaro şi îl 
anunţă că îl mai caută cineva. 

— Oh, Doamne Dumnezeule!... Ce s-o mai fi întâmplat? 
Or fi tot blestemaţii de poliţai?... se gândi Alvaro şi apoi se 
adresă Isaurei: 

— E mai prudent să te retragi, draga mea. Cine ştie cine 
o fi şi nu e bine să fii văzută. 

— Ah, eu nu sunt bună decât să-ţi stric liniştea! 
murmură Isaura plecând. 

O clipă după aceea, Alvaro văzu intrând în salon un 
tânăr frumos şi elegant, îmbrăcat după ultima modă şi 
etalând cele mai aristocratice şi alese maniere; dar în 
ciuda frumuseţii sale avea o privire întunecată care 
stârnea groază şi repulsie. 

— Ăsta precis nu e poliţai, gândi Alvaro arătându-i un 


scaun noului venit. Vă rog să luaţi loc şi să fiţi bun să-mi 
spuneţi cu ce vă pot fi de folos? 

— lertaţi-mă, răspunse cavalerul, rotindu-şi privirea 
curioasă prin salon, nu cu dumneavoastră doream să 
vorbesc, ci cu stăpânul casei sau cu fiica lui. 

Alvaro se cutremură. Era limpede că acel tânăr, chiar 
dacă nu avea aspect de poliţai, o căuta pe Isaura. Totuşi, 
pentru a se convinge că presupunerea lui era întemeiată, 
înainte de a-l chema pe stăpânul casei, vru să sondeze 
intenţiile vizitatorului. 

— întrucât sunt autorizat de stăpânii casei să mă ocup 
de toate problemele lor, Domnia Voastră poate să mi se 
adreseze şi să-mi spună ce doreşte de la ei. 

— Bine, domnule, mai ales că ceea ce vreau nu e niciun 
secret. Sunt sigur că aici se află adăpostită o sclavă fugită, 
pe nume Isaura şi am venit să o iau... 

— în acest caz trebuie să vorbiţi cu mine, pentru că eu 
sunt tutorele ei. 

— Aha! Probabil Domnia Voastră este domnul Alvaro!... 

— Chiar el. 

— Mă bucur că vă întâlnesc aici; eu sunt Leoncio, 
stăpânul sclavei Isaura. 


Leoncio... stăpânul  Isaurei! Alvaro rămase 


înmărmurit sub greutatea acestei cumplite şi 
fulgerătoare dezvăluiri. Mut şi tulburat contemplă 
pentru câteva clipe omul cu înfăţişarea sumbră care 
îi apăruse în faţa ochilor, implacabil şi sinistru ca 
Lucifer gata să ia victima şi s-o arunce în infern. O 
sudoare rece îi acoperi fruntea şi o nelinişte 
profundă îi strânse inima. 

— El e!... E chiar călăul!... Ah, sărmană lIsaura!... 
Acesta fu ecoul lugubru pe care inima lui îngheţată 


de deznădejde îl murmură. 


Capitolul XVIII 


Probabil că cititorul a rămas uluit ca şi Alvaro de 
apariţia neaşteptată a lui Leoncio în Recife, chiar în 
casa unde se afla refugiată sclava sa. 

Trebuie să vă spun de la început că nu s-a 
întâmplat nicio minune. 

După ce trimisese prin poştă cele două scrisori pe 
care le cunoaştem, una către Alvaro, cealaltă către 
Martinho, Leoncio rămase în continuare copleşit de 
tulburarea şi gelozia ce îi devorau sufletul. Vestea 


că Isaura se afla în mâinile unui tânăr frumos şi 
bogat, care o iubea nebuneşte, era pentru el un 
chin de nesuportat, o otravă care-i rodea sufletul şi 
îi provoca crize de disperare, răscolindu-i pasiunea 
năvalnică pentru sclava sa. Se afla la Curte, unde 
plecase de îndată ce primise veşti despre Isaura, cu 
scopul de a fi într-un loc de unde se puteau lua 
măsuri grabnice şi energice pentru capturarea ei. 
După ce expediase scrisorile în dimineaţa din ajunul 
plecării vaporului, îşi petrecuse restul zilei foarte 
preocupat. Teribila nelinişte în care se zbătea nu-i 
permitea să aştepte răspuns la scrisori; în acea 
epocă, în care abia se inaugurase navigația cu 
vaporul pe coasta Braziliei, călătoriile cu vaporul 
erau rare şi de lungă durată. Apoi, nu avea 
încredere în demersurile persoanelor necunoscute, 
căci poate n-ar fi luptat din răsputeri împotriva lui 
Alvaro care, după descrierea făcută, era o persoană 
influentă în ţinutul său, iar gelozia şi răzbunarea nu 
obişnuiesc, să încredinţeze executarea planurilor lor pe 
mâini străine. 

— Trebuie neapărat să merg chiar eu, gândi Leoncio, şi 


ferm în hotărârea luată se duse la ministrul justiţiei, cu 


care întreținea legături de prietenie, şi-i ceru o scrisoare 
de recomandare, care echivala cu un ordin către şeful 
poliţiei din Pernambuco, pentru a-l ajuta să descopere şi să 
captureze sclava. Leoncio se înarmase şi cu un mandat de 
arestare a lui Miguel, pe care îl denunţase ca hoţ şi 
tăinuitor de sclave. Furiosul „paşă” nu uitase nimic ca 
răzbunarea să-i fie cât mai cruntă. 

A doua zi, Leoncio călătorea spre nord în acelaşi vapor 
în care se aflau şi scrisorile, care au ajuns totuşi la 
destinaţie cu câteva ore înainte ca autorul lor să ajungă la 
sediul poliţiei din Recife. Aici îi înmână şefului scrisoarea 
pe care o avea de la ministrul justiţiei şi îl informă despre 
scopul vizitei sale. 

— Trebuie să vă spun, domnule Leoncio, zise şeful 
poliţiei, că nu au trecut nici două ore de când a plecat de 
aici o persoană autorizată de Domnia Voastră pentru a o 
prinde pe sclavă, iar cu puţin timp înainte de sosirea 
dumneavoastră a revenit declarând că s-a înşelat, că fata 
pe care pusese ochii nu poate fi sclava care vă, aparţine. 

— Un anume Martinho, nu-i aşa, domnule? 

— Exact. 

— Cum? Ce spuneţi? 


— Adevărul; încă sunt la uşă reprezentantul justiţiei şi 


poliţaii care l-au însoţit. 

— înseamnă că mi-am pierdut timpul venind până aici... 
oh! Nu, asta nu-i posibil! Crede-mă, domnule, e o minciună 
la mijloc... Se spune că acest domn Alvaro este foarte 
bogat. 

— Şi Martinho ăsta, un vagabond capabil de orice 
mârşăvie. Ca să vă convingeţi trebuie să verificaţi personal 
care este realitatea. 

— Tocmai asta vreau să fac. Voi merge acolo să văd cu 
ochii mei şi dacă e posibil, chiar acum. 

— Când doriţi. Se află încă aici reprezentantul justiţiei şi 
poliţaii care s-au întors de puţin timp de acolo şi nimeni nu 
este mai îndreptăţit ca ei să vă ajute, în cazul în care vă 
veţi recunoaşte sclava. 

— Mai am nevoie să-mi daţi acordul pe acest ordin, 
spuse Leoncio arătând documentul emis împotriva lui 
Miguel. Trebuie să fie pedepsit trădătorul care a avut 
îndrăzneala să-mi fure şi să-mi pervertească sclava. 

Şeful poliţiei îndeplini fără ezitare cererea lui Leoncio 
care, însoţit de mica escortă, urcă în trăsură şi se îndreptă 
spre casa lIsaurei, pe care am lăsat-o stând de vorbă cu 
Alvaro. 

Situaţia acestuia era disperată. Rivalul său venise 


înarmat cu drepturi incontestabile pentru a-l umili şi a-i 
sfâşia inima, furându-i fiinţa adorată, idolul sufletului său, 
care urma să cadă pradă pasiunii brutale a unui stăpân 
libertin. Nu avea altceva mai bun de făcut decât să se 
plece fără să crâcnească în faţa loviturii destinului şi, 
stând cu braţele încrucişate, s-o vadă pusă în fiare şi lovită 
de biciul călăului pe nobila şi angelica făptură, care îi 
făcuse inima să palpite de emoția unei iubiri sublime. 

Cumplită încercare la care era supus datorită unei legi 
absurde şi inumane! 

Josnicul şi uşuraticul stăpân se prezintă mândru şi 
arogant, având de partea lui legea şi autoritatea, dreptul şi 
forţa, pune gheara pe prizonieră, obiectul ambiţiei sau urii 
sale, pe care poate s-o fericească sau s-o distrugă după 
bunul său plac, în timp ce bărbatul cu suflet ales şi intenţii 
generoase, dezarmat în faţa legii, rămâne acolo, umilit, 
neputincios, subjugat, fără a putea întinde mâna 
nevinovatei şi nobilei victime pe care ar fi vrut s-o 
ocrotească. Astfel, printr-o stranie aberaţie, vedem legea 
slujind viciul şi tăind braţele virtuţii. 

Deci Alvaro stătea în faţa lui Leoncio, precum 
condamnatul în faţa călăului. Mâna fatalităţii îl strivea sub 
greutatea ei distrugătoare, fără a-i lăsa nicio portiţă de 


scăpare. 

Leoncio, spumegând de turbare şi gelozie, dorea să se 
răzbune pe rivalul său, nu cu noblețea cavalerului, ci 
căutând să-l înjosească prin forţa insultelor. 

— Ştiu că de mult timp, spuse Leoncio, continuând 
dialogul pe care l-am întrerupt în capitolul precedent, 
Domnia  Voastră păstrează această sclavă împotriva 
oricărei legi, înşelând autorităţile cu fal se dovezi pe care 
niciodată nu le veţi putea proba. Dar acum am venit chiar, 
eu s-o revendic, să vă dejoc planurile şi să vă dezvălui 
înşelătoria. 

— Nicio  înşelătorie, domnule. Am ocrotit o sclavă 
împotriva violenţelor unui stăpân care vrea să devină 
călăul ei. Asta-i tot. 

— Ah!... Acum aflu că oricine poate să sustragă un sclav 
din stăpânirea cuiva, sub pretextul de a-l proteja, şi că 
oricine are dreptul să vegheze asupra felului în care sunt 
trataţi sclavii altora. 

— Domnia Voastră vrea să-şi bată joc de mine şi vă 
declar că nu am niciun chef să fiu batjocorit. Vă asigur că 
doresc foarte mult libertatea acestei sclave, aşa cum îmi 
doresc fericirea, şi sunt dispus să fac orice sacrificiu pentru 
a o obţine. V-am oferit deja bani şi îmi menţin oferta. Vă 


dau ori cât cereţi... Vă dau o avere pentru această scla-vă. 
Spuneţi preţul... 

— Nici tot aurul din lume nu v-ar ajunge, pentru că nu 
vreau s-o vând pe Isaura. 

— Ăsta e un capriciu barbar... 

— Ei, şi! Oare nu pot avea capriciile mele, socotind că 
nu lezează drepturile nimănui? Oare Domnia Voastră nare 
capriciul de a o păstra pentru sine?... Dar capriciul 
dumneavoastră lezează drepturile mele şi tocmai asta nu 
pot tolera! 

— Nu, domnule, la mine nu este vorba de un capriciu, ci 
de un act nobil şi generos, pe când la dumneavoastră este 
vorba de tiranie, ca să nu spun mârşăvie. Domnia Voastră 
îşi murdăreşte onoarea menţinând în sclavie această fată 
şi jigneşte amintirea scumpei dumneavoastră mame, care 
a crescut-o cu atâta bunătate şi a educat-o pentru a 
deveni demnă de libertatea pe care dorea să i-o dea şi nu 
pentru a vă satisface capriciile. De unde se află, vă va 
blestema şi întreaga lume va fi de acord cu blestemul 
asupra celui care ţine în sclavie o fiinţă plină de virtuţi. 

— Destul, domnule!... Acum aflu că, sclava are dreptul 
la libertate, numai pentru faptul că e frumoasă şi dotată. 
Aflaţi că dacă mama mea n-a crescut această fată pentru 


a-mi satisface capriciile, cu atât mai puţin a crescut-o 
pentru a le satisface pe ale dumneavoastră, pe care nu v-a 
văzut niciodată. Domnule Al varo, dacă vreţi să aveţi o 
sclavă frumoasă ca amantă, căutaţi-vă alta, cumpăraţi-o, 
că în ceea ce o priveşte pe Isaura, puteţi să vă luaţi gândul 
de la ea. 

— Domnule Leoncio, aţi uitat desigur unde vă aflaţi şi, 
cu cine vorbiţi şi credeţi că sunteţi pe moşie şi discutaţi cu 
administratorul sau cu sclavii dumneavoastră. Vă avertizez 
că este cazul să vorbiţi pe un alt ton. 

— Gata, domnule! Să terminăm cu certurile inutile, eu n- 
am venit aici să primesc lecţii de comportare. Vreau să-mi 
daţi sclava, şi nimic mai mult. Nu mă obligaţi să uzez de 
dreptul meu şi s-o iau cu forţa. 

Al varo, înfuriat de răspunsurile grosolane ale lui 
Leoncio, îşi pierdu prudenţa şi sângele rece. 

înţelese că, pentru a ieşi cu bine din situaţia îngrozitoare 
în Care se afla nu avea decât două soluţii: să-şi omoare 
rivalul sau să fie omorât. Şi cedând mâniei şi disperării, 
sări din scaunul în care stătea, îl prinse pe Leoncio de 
guler şi îl scutură cu forţă. 

— Călăule, zbieră spumegând de furie. Sclava ta se află 


aici. Dar înainte de a o lua, trebuie să răspunzi insultelor 


pe care mi le-ai adus, ai auzit?... Sau crezi că şi eu sunt 
sclavul tău?... 

— Eşti nebun! exclamă Leoncio îngrozit, legile ţării 
noastre nu admit duelul. 

— Nu mă interesează legile!... Pentru un om cu 
demnitate, onoarea este deasupra legilor şi dacă nu eşti 
un laş cum cred... 

— Ajutor, vrea să mă omoare, strigă Leoncio, scăpând 
din mâinile lui Alvaro şi alergând spre uşă. 

— Mizerabile! strigă Alvaro, încrucişându-şi braţele 

În aceiaşi clipă, atraşi de zgomot, intrară în salon 

Isaura şi Miguel, apoi reprezentantul justiţiei şi poliţaii. 
Isaura stătuse cu atenţia încordată şi din camera alăturată 
auzise discuţia dintre cei doi tineri. Îşi dădu seama că 
totul era pierdut şi alergă să împiedice nebunia pe 
care Alvaro era gata s-o comită din dragoste pentru 
ea. 

— Sunt aici, domnule! spuse, venind în faţa stăpânului 
său. 

— lată-i! Ăştia sunt! exclamă Leoncio arătându-i 
poliţailor pe Isaura şi pe Miguel. Luaţi-i!... 

— Du-te, Isaura, du-te, murmură Alvaro cu voce stinsă. 


Nu te descuraja! Eu nu te voi părăsi! Ai încredere în 


Dumnezeu şi în dragostea mea. 

O oră mai târziu, Alvaro primea acasă vizita lui Martinho. 
Acesta venea grăbit să dea socoteală de misiunea sa, fiind 
nerăbdător să încaseze suma convenită. 

— Zece milioane! gândea el. E o avere! Acum da, pot să 
trăiesc liber!... Adio, tocite bănci!... Adio, cărţi slinoase pe 
care atâta timp v-am răsfoit degeaba!... Nu mai am nevoie 
de voi. O să vă arunc pe fereastră. Viitorul îmi este 
asigurat. În curând voi fi capitalist, bancher, comandor, 
baron şi o să vadă lumea cât valorez! 

Şi cu mania de a multiplica dobânzile şi speculaţiile 
bancare, Martinho însutise deja acea sumă, în imaginaţia 
sa. 

— Dragul meu domn Alvaro, am venit să-ţi spun că totul 
e în regulă, aşa cum am stabilit. Domnia voastră poate să 
trăiască liniştit în compania încântătoarei fugare, pentru 
că de aici înainte nimeni nu o să vă mai deranjeze. Într- 
adevăr, purtarea dumneavoastră e demnă de laudă. N-am 
mai pomenit obrăznicie mai mare! Să ţii în sclavie o fată 
atât de gingaşă şi dotată!... lată ce i-am scris mişelului de 
Leoncio. l-am turnat o groază de minciuni care îl vor 
dezorienta complet. 

Martinho începu să citească, dar Alvaro, impacientat, îl 


întrerupse. 

— Ajunge, domnule Martinho, îi spuse supărat. Treaba 
este rezolvată. Nu mai am nevoie de serviciile dumitale. 

— Rezolvată?... Cum aşa? 

— Sclava este în posesia stăpânului ei. 

— A lui Leoncio? Imposibil! 

— Totuşi este adevărul adevărat. Dacă vrei să afli 
amănunte, du-te la poliţie şi interesează-te. 

— Şi cele zece milioane ale mele? 

— Cred că nu ți le mai datorez. 

Martinho scoase un strigăt de disperare şi ieşi din 
casă val-vârtej, încât părea că se rostogoleşte pe 


scări. 


Capitolul XIX 


— Ai grijă cum aranjezi scaunele, Rosa! Eşti zăpăcită de- 
a binelea şi nu te pricepi la nimic. Se vede că nu eşti 
făcută să slujeşti în salon; locul tău e la bucătărie. 

— Ei, uite, cine s-a găsit să-mi dea lecţii!... Cine te-a 
chemat aici, obraznicule? Nici locul tău nu e în salon, ci în 
grajd. Du-te acolo şi ai grijă de caii tăi, Andre şi nu te mai 


băga unde nu-ţi fierbe oala! 

— Tacă-ţi gura, proasto! Îi zise André, schimbând locul 
câtorva scaune. Ştii numai să bârfeşti. Scaunele astea nu 
trebuie să stea aici... Mai uită-te şi la vaze!... N-ai şters nici 
oglinzile! Ce leneşă şi neîndemânatică eşti! Când era 
Isaura, totul strălucea, îţi făcea plăcere să intri în salon. 
Acum, ia uite! E limpede că eşti o nepricepută! 

— Bine că ai adus vorba despre asta! i-o întoarse Rosa, 
iritată. Dacă ţi-e dor de vremurile când Isaura era aici, du- 
te şi scoate-o de la carceră, unde îşi duce zilele. 

— Taci, Rosa! Fii atentă că şi tu poţi sfârşi acolo! 

— Eu nu, că nu sunt fugară. 

— Pentru că n-ai găsit încă un bărbat cu care să fugi, 
dacă n-oi fugi cu dracu! Săraca Isaura! O fată atât de bună 
şi de sensibilă să fie tratată ca o negresă de la bucătărie! 
Şi nu ţi-e milă de ea, Rosa? 

— De ce să-mi fie milă? Cine a pus-o să-şi facă de cap? 

— Uite, Rosa, eu sunt gata să suport pedeapsa pe care o 
suferă Isaura, dar, se înţelege, alături de ea. 

— Asta-i foarte simplu. Fă ce a făcut Isaura. Du-te să iei 
aer în Pernambuco, c-o să te întorci cu siguranţă lângă ea. 

— Ce n-aş da!... Dacă aş şti că mă închide cu ea, zău c- 


aş fugi! Nenorocirea e că sărmana Isa ura ne va părăsi pe 


toţi pentru totdeauna. Cât de mult o să ne lipsească!... 

— Cum să ne părăsească? 

— Ai să vezi! 

— A fost vândută? 

— Nu. 

— înstrăinată? 

— Nici vorbă. 

— E liberă? 

— Ce curioasă eşti! Aşteaptă, Rosa, ai puţină răbdare, 
că o să afli totul chiar azi. 

— Ai început cu secretele... Ce ştii tu şi ceilalţi nu ştiu? 

— Nu e niciun secret, Rosa. Fii atentă! Cât de curând o 
să-ţi dau o veste mare. 

— Vai, vai! făcu Rosa batjocoritoare. Ai şi mutră să aduci 
veşti. 

— Ssst. Rosa, că acu' vine stăpânul! 

După discuţia de mai sus, v-aţi dat seama că suntem din 
nou pe moşia lui Leoncio, în municipiul Campos, în acelaşi 
salon în care, la începutul acestei poveşti, am găsit-o pe 
Isaura intonând cântecul ei preferat. 

Trecuseră două luni de când Leôncio se dusese la Recife 
după Isaura. Leoncio şi Malvina se împăcaseră şi se 


întorseseră împreună la moşie. Câţiva sclavi, printre care 


Rosa şi Andre, spălau duşumelele, ştergeau praful şi 
aranjau mobila luxosului salon, martor impasibil al 
secretelor familiei, al atâtor scene mişcătoare şi 
înălţătoare sau ruşinoase şi sinistre, şi care în timpul 
absenței Malvinei rămăsese închis. 

Care este deci soarta Isaurei şi a lui Miguel de când au 
părăsit Pernambuco? Ce destin i-a rezervat Leoncio sclavei 
sale preferate? Cum s-a împăcat cu soţia sa? 

lată la ce vom răspunde cititorului, înainte de a continua 
această naraţiune. 

Leoncio, aducând-o pe Isaura la moşie, o ţinea într-o 
severă recluziune. Proceda astfel nu numai cu scopul de a 
o pedepsi sau a-şi potoli setea de răzbunare împotriva 
bietei sclave. Ştia cât de înflăcărată şi de profundă era 
dragostea pe care tânărul pernambucan i-o purta Isaurei, 
auzise ultimele cuvinte pe care i le adresase fetei: „Ai 
încredere în Dumnezeu şi în dragostea mea. Nu te voi 
părăsi”. Era o ameninţare, şi Alvaro, bogat şi curajoscum 
era, dispunea de multe mijloace pentru a şi-o pune în 
aplicare. De aceea, Leoncio nu numai că o închisese, dar şi 
înarmase toţi sclavii care fuseseră retraşi de la muncile 
câmpului şi care trăiau în alertă zi şi noapte, ca soldaţii din 


garnizoana unei fortărețe. 


Dar diabolicul Leoncio nu renunţa deloc la dragostea lui 
nebună şi nici nu-şi pierdea speranţa că va înfrânge 
încăpăţânarea Isaurei. 

Şi nu era numai dragostea sau pasiunea care îl chinuiau; 
era un capriciu tiranic, o dorinţă sălbatică şi demonică de a 
se răzbuna pe ea şi pe rivalul său. Dorea să fie a lui măcar 
pentru o zi şi, după ce ar fi fost pângărită, i-ar fi dat-o 
dispreţuitor rivalului, spunându-i: Vino să-ţi cumperi iubita! 
Acum sunt dispus s-o vând şi încă ieftin. 

Începu din nou cu o ploaie de promisiuni, declaraţii şi 
proteste, urmate de ameninţări, restricţii şi violenţe. 
Leoncio ezita în faţa torturii nu pentru că i-ar fi lipsit 
sălbăticia pentru asemenea lucruri, ci pentru că, ştiind 
temperamentul îndrăzneţ al Isaurei, înţelegea că folosind 
astfel de mijloace ar fi reuşit s-o omoare, iar moartea 
Isaurei nu-i satisfăcea pasiunea şi cu atât mai puţin 
răzbunarea. Încerca, totuşi, să se gândească la alte 
mijloace, nu numai pentru a călca în picioare ceea ce el 
numea orgoliul sclavei, ci şi pentru a ştirbi şi batjocori 
atitudinea generoasă a lui Alvaro, răzbunându-se astfel pe 
amândoi. 

În plus, Leoncio considerase absolut necesar să se 


împace cu Malvina, nu din cavalerism, morală şi cu atât 


mai puţin din afecţiune conjugală, ci dintr-un interes pe 
care cititorul îl va afla foarte curând. Deci, cu acest scop 
se dusese Leoncio la Curte s-o caute pe Malvina. 

Între „calităţile” pe care le avea Leoncio, minciuna, 
calomnia şi înşelătoria erau armele pe care le manevra cu 
abilitatea celui mai rafinat ipocrit. Se arătă pocăit şi 
ruşinat de felul în care o tratase şi jură să şteargă, prin 
comportarea sa viitoare, până şi amintirea rătăcirilor sale 
din trecut. Îi spuse, cu o sinceritate şi o candoare de 
înger, că, pentru câtva timp, se lăsase atras de 
farmecele lIsaurei, dar că asta nu era decât o 
rătăcire trecătoare, care nu i-a lăsat nicio urmă în 
inimă. 

Puse apoi în seama lIsaurei mii de perfidii. Susţinu 
că fata, ca o rafinată ce era, folosise cele mai 
subtile artificii pentru al seduce şi a-l provoca cu 
scopul de a-şi obţine eliberarea în schimbul 
favorurilor sale. Inventă multe alte minciuni şi, în 
sfârşit, o făcu pe Malvina să creadă că Isaura fugise 
de acasă sedusă de un tânăr care o curta demult 
fără ca ei să ştie; că acesta îi sugerase tatălui ei 
mijloacele prin care s-o elibereze şi că, nereuşind, 


aranjaseră împreună s-o fure; că, ajungând la 


Recife, un cavaler care era pe cât de bogat pe atât 
de extravagant, îndrăgostindu-se de ea, i-o suflă 
primului iubit; că Isaura, cu înşelătoriile ei, dându- 
se drept o doamnă liberă, l-a îmbrobodit în aşa hal 
încât sărmanul băiat era pe punctul de a se căsători 
cu ea şi, chiar după ce află că era sclavă, n-a vrut s- 
o părăsească fiind dispus să facă orice sacrificiu 
pentru a o elibera. Din mâinile acestui tânăr o 
smulsese el din Recife. 

Malvina, fiinţă ingenuă şi încrezătoare, cu inima 
deschisă duioşiei şi iertării, îl crezu pe Leoncio care 
debitase tot felul de minciuni numai pentru a-şi 
justifica mojiciile din trecut şi a-şi pregăti terenul 
pentru atitudinea pe care avea s-o ia de aici înainte. 

În calitate de soţie ofensată, altă dată s-ar fi 
supărat pe Isaura dacă şi-ar fi surprins soţul 
adresându-i cuvinte de dragoste; dar mânia ei 
începuse să se domolească şi s-ar fi risipit, dacă 
Leoncio n-ar fi venit cu false şi calomnioase 
informaţii, atribuindu-i Isaurei cele mai grosolane 
purtări. Din acel moment, Malvina începu să simtă 
pentru Isaura nu ură ci indiferenţă şi dispreţ 


amestecat cu milă, la fel cum ar fi simţit pentru o 


sclavă oarecare, obraznică şi prost crescută. 

Era tot ce-i trebuia lui Leoncio pentru a şi-o 
atrage de partea lui pentru pedepsirea şi 
răzbunarea pe care le plănuise împotriva nefericitei 
sclave. Ştia bine că Malvina, cu sufletul ei blând şi 
milos, n-ar fi consimţit niciodată la pedepse crude; 
ceea ce gândea el, aşadar, nu avea nimic barbar în 
aparenţă, chiar dacă era un chin, îngrozitor şi umilitor, 
impus unei inimi de femeie conştientă de frumuseţea şi 
graţia ei. 

— Şi ce ai de gând să faci cu Isaura? întrebă Malvina. 

— Să-i dau un soţ şi s-o eliberez. 

— Şi i-ai găsit acest soţ? 

— Păi ce, ducem lipsă de bărbaţi?... Ca să-l găsesc n-a 
fost nevoie să ies din casă. 

— Vreun sclav, Le6ncio?... Oh!... Asta nu! 

— De ce, odată ce-l eliberez şi pe soţ? Mi-am adus 
aminte de Andre care o sorbea din ochi; dar, chiar aşa 
fiind, nu vreau s-o dau amărâtului ăla. Am pentru ea ceva 
mult mai bun. 

— Pe cine, Leoncio? 

— Ei, pe cine!... Pe Belchior. 

— Pe Belchior!... exclamă Malvina râzând în hohot. Îţi 


baţi joc de mine! Fii serios! Cine e? 

— E Belchior, dragă. Vorbesc serios. 

— Te aştepţi cumva ca lsaura să vrea să se 
căsătorească cu acel monstru? 

— Dacă nu vrea, cu atât mai rău pentru ea; n-o să-i 
redau libertatea şi va trebui să-şi petreacă toată viaţa în 
lanţuri. 

— 0h!... Eşti prea crud, Leôncio! Ce nevoie are de 
libertate dacă nu i-o laşi pe aceea de a-şi alege un soţ? 
Dă-i libertatea, Leôncio, şi las-o să se căsătorească cu cine 
vrea. 

— Dacă o eliberez, se va duce val-vârtej în Pernambuco 
şi acolo se va arunca numaidecât în braţele neobrăzatului 
filfizon, bătându-şi joc de mine... 

— Şi ce-ţi pasă de asta, Leôncio? întrebă Malvina, cu un 
aer neîncrezător. 

— Ce-mi pasă?... zise Leôncio puţin derutat de întrebare. 
Ei, ce-mi pasă!... E ca şi cum ai întreba de ce am mândrie. 
Dacă ai şti cum m-a provocat maimuţoiul acela, jignindu- 
mă îngrozitor!... Cum m-a înfruntat cu ameninţări, zicând 
că trebuie să mi-o smulgă pe Isaura... Dacă nu mi-ai fi 
cerut-o tu şi mama mea, niciodată nu i-aş fi redat 


libertatea acestei sclave care nu mi-a făcut niciun serviciu 


şi pe care ar fi trebuit s-o tratez ca pe o prinţesă numai 
pentru a înfrânge vanitatea şi a pedepsi îndrăzneala şi 
obrăznicia acelui neruşinat fanfaron. 

— Bine, Leoncio, dar înţelege că Isaura mai 
degrabă s-ar lăsa arsă de vie decât să se 
căsătorească cu Belchior. 

— Nu-ţi face griji din pricina asta, draga mea. Am 
un plan şi sper s-o conving să se mărite cu Belchior 
de bunăvoie. 

— Dacă ea consimte, n-am niciun motiv să mă 
opun. 

Într-adevăr, Leoncio îşi pregătise cu abilitate 
planul său atroce. Aducându-l din Recife pe Miguel, 
sub stare de arest, împreună cu Isaura, la sosirea în 
Campos îl băgă în închisoare şi-l obligă să plătească 
toate cheltuielile şi daunele pe care le-a pricinuit cu 
fuga lIsaurei, evaluate la o sumă exorbitantă. De 
aceea, bietul om nu mai avea niciun ban şi încă mai 
datora o sumă enormă pe care nu putea s-o 
plătească decât în mulţi ani de muncă. Cum Leoncio 
era bogat, prieten cu miniştri şi avea mare influenţă 
în ţinut, autorităţile locale se pretară la toate 
aceste persecuții. 


După ce Leoncio, dezamăgit că nu putuse 
înfrânge rezistența încăpăţânată a  lIsaurei, îşi 
schimbă planul de răzbunare, se duse chiar el să-l 
caute pe Miguel. 

— Domnule Miguel, îi spuse pe un ton formal, am 
mare consideraţie pentru dumneavoastră şi pentru 
fiica dumneavoastră, în ciuda neplăcerilor şi 
daunelor pe care mi le-aţi provocat şi am venit să vă 
propun o cale de a înceta odată pentru totdeauna 
cu aceste intrigi, tulburări şi confuzii cu care fiica 
dumitale mi-a stricat liniştea familiei. 

— Sunt gata să accept orice propunere, domnule 
Leoncio, răspunse respectuos Miguel, dacă este 
dreaptă şi cinstită. 

— Nimic mai cinstit şi mai drept. Vreau s-o 
căsătoresc pe Isaura cu un om cumsecade şi să-i 
redau libertatea, dar pentru acest lucru am nevoie, 
de sprijinul dumitale. 

— Spuneţi-mi, cu ce vă pot fi de folos? 

— Ştiu că Isaurei îi repugnă căsătoria cu persoana 
pe care i-am destinat-o, datorită pasiunii nesăbuite, 
de care se pare că mai e stăpânită, pentru acel 


infam uşuratic din Pernambuco, care i-a băgat în 


cap o groază de gărgăuni şi a ameţit-o cu idei trăsnite şi 
cu speranţe deşarte. 

— Cred că ea trebuie să-şi amintească de băiatul acela 
numai cu recunoştinţă... 

— Ce recunoştinţă!... Crezi dumneata că lui îi mai pasă 
de ea?... Nici cât negru sub unghie. A fost un capriciu al 
unui cap tulburat, fantezia unui fante bogat, şi dovada iat- 
o aici; citeşte această scrisoare... Laşul are neruşinarea să- 
mi scrie, ca şi cum între noi nu s-ar fi petrecut nimic, pe un 
ton amical, anunţându-mă că s-a căsătorit!... Şi ce-mi pasă 
mie?!... Dar asta încă nu e totul; profitând de ocazie, îmi 
cere cu neobrăzare ca îndată ce mă voi putea lipsi de 
Isaura să-i spun şi lui, pentru că ar dori mult s-o aibă 
cameristă la soţia sa. lată unde poate ajunge cinismul şi 
impertinenţa!... 

— într-adevăr, domnule!... E greu de crezut aşa ceva din 
partea domnului Alvaro! 

— Păi convinge-te cu propriii ochi. Citeşte! Nu cunoşti 
scrisul ăsta?... 

Şi Leoncio îi arătă lui Miguelo scrisoare a cărei slovă o 
imita perfect pe cea a lui Alvaro. 

— E scrisul lui, nu încape nicio îndoială, spuse Miguel 


uluit de ceea ce tocmai citise. Pe lumea asta sunt multe 


ticăloşii greu de înţeles. 

— Şi, totodată, lecţii crude pe care nu trebuie să le 
dispreţuim, nu-i aşa, domnule Miguel?... Păstrează această 
scrisoare casă i-o arăţi fiicei dumitale; e bine ca ea să ştie 
tot pentru a nu mai conta pe acel bărbat şi pentru a-şi 
scoate din cap fumurile care, din nenorocire, încă îi mai 
tulbură judecata. Dumneata să faci tot ce-ţi stă în putere 
ca să-ţi determini fiica la această căsătorie avantajoasă, în 
urma căreia nu numai că te voi ierta de tot ce-mi datorezi, 
ci îţi voi restitui şi ceea ce mi-ai dat, ca să-ţi deschizi un 
magazin aici, în Campos, şi să trăieşti liniştit restul vieţii 
împreună cu fiica şi ginerele dumitale. 

— Dar cine e acest ginere? Domnia Voastră nu mi-aţi 
spus încă. 

— într-adevăr... Am uitat. E Belchior, grădinarul meu; 
nu-l cunoşti?... 

— Ba îl cunosc foarte bine! Oh, domnule!... Cu ce fiinţă 
nenorocită vreţi să-mi măritaţi fata!... Biata Isaura!... Mă 
îndoiesc că o să vrea. 

— Ce importanţă are cum arată dacă are un suflet bun 
şi e cinstit şi harnic? 

— Asta aşa e. Întrebarea e dacă ea îl vrea. 

— Sunt sigur că, sfătuită de dumneata, va fi de acord. 


— O să fac ceea ce-mi cereţi, dar mă îndoiesc că va 
accepta. 

— Dacă nu vrea cu atât mai rău pentru ea şi pentru 
dumneata: ce-am avut şi ce-am pierdut! Totul rămâne ca 
la început, spuse hotărât Leoncio. 

Miguel nu era omul care să lupte împotriva greutăților. 
Captivitatea îndelungată a fiicei sale, mizeria şi tristeţea 
erau pentru el fantasme, groaznice la care nu se putea 
gândi fără a nu simţi o deznădejde şi o spaimă cumplită. 
Nu găsi atât de scump preţul în schimbul căruia inumanul 
stăpân, scăpând-o de mizerie, îi acorda libertatea fiicei 
sale, şi acceptă propunerea. 


Capitolul XX 


În timp ce Rosa şi André ştergeau praful de pe mobila 
din salon, trăncănind vesel, o scenă tristă şi mişcătoare se 
petrecea într-o încăpere întunecoasă de lângă colibele 
sclavilor, unde Isaura se afla închisă de două luni. Legată 
de glezna-i fină cu un lanţ prins în perete, stătea pe o 
Buturugă plângându-şi soarta. 


Aici venise Miguel, la cererea lui Leôncio, pentru a-i 


aduce la cunoştinţă propunerea stăpânului ei şi a o sfătui 
şi convinge să accepte partida pe care i-o propunea. 
Tabloul pe care îl înfăţişau cele două fiinţe palide şi 
abătute datorită nenorocirii, era zguduitor şi dezolant. Se 
întâlneau după două luni mai amărâţi şi mai nenorociţi ca 
niciodată şi în loc de salut se îmbrăţişară cu deznădejde, 
izbucnind amândoi în lacrimi. 

— Da, fiica mea, trebuie să te resemnezi cu sacrificiul 
ăsta care, din nefericire, e singura noastră şansă. 

Vin să-ţi deschid uşile tristei temnițe în care de două 
luni trăieşti închisă, numai cu această condiţie. Este, fără 
îndoială, un sacrificiu crud, dar cu mult mai suportabil 
decât această grea captivitate care te va dobori cât de 
curând. 

— E adevărat, tată, călăul meu îmi dă posibilitatea să 
aleg între două juguri; eu încă nu ştiu care dintre ele e mai 
odios şi mai insuportabil. Se spune că sunt frumoasă; am 
fost educată ca o fată din lumea bună; mi-au insuflat o 
înaltă stimă faţă de mine însămi şi sentimentul pudorii şi 
demnităţii de femeie; sunt o sclavă invidiată de multe fete 
libere şi frumoase; am fost înzestrată cu un trup şi o minte 
deosebite; şi toate acestea pentru ce, Dumnezeule? Există 


o batjocură mai înjositoare?!... 


Un hohot convulsiv şi sinistru izbucni din pieptul Isaurei 
şi inundă încăperea lugubră ca un țipăt ascuţit de cucuvea 
printre morminte. 

— Nu e chiar aşa cum îţi închipui în mintea ta chinuită 
de suferinţă. Timpul şi răbdarea rezolvă multe. O să te 
obişnuieşti cu noul mod de viaţă, fără îndoială mai blând 
decât acest infern al martirilor şi ne vom putea bucura 
încă de zile, dacă nu fericite, cel puţin liniştite şi senine. 

— Pentru mine linişte nu poate exista decât în mormânt. 
Între cele două chinuri pe care le am de ales, eu văd ceva 
care îmi surâde ca o idee consolatoare, ca o cale pe care 
Dumnezeu o rezervă nefericiţilor ale căror nenorociri sunt 
fără leac. 

— Fără îndoială că vrei să-mi vorbeşti de resemnare, nu- 
i aşa, fetiţo? 

— Ah, tată când resemnarea nu e posibilă, numai 
moartea... 

— Taci, Isaura, nu vorbi prostii! Eu vreau, eu am nevoie 
ca tu să trăieşti. Ai tu inimă să-l laşi pe tatăl tău singur pe 
lume, bătrân, fără sprijin şi pradă mizeriei? Dacă mă 
părăseşti, ce se va alege de mine în împrejurările triste în 
care mă laşi?... 


— lartă-mă, bunul şi dragul meu tată. Ştiu că trebuie să 


trăiesc pentru tine, dar pentru asta trebuie să mă mărit cu 
un infirm?... Oh! E un supliciu prea mare! Să mă ţină 
închisă, să mă pună în jug, să ar desculţă, să mă 
pedepsească, în sfârşit, să mă trateze ca pe cea din urmă 
sclavă, dar să mă scutească de acest cumplit sacrificiu!... 

— Belchior nu e chiar atât de hidos cum ţi se pare; cu 
timpul te vei obişnui cu el. Nu l-ai mai văzut de mult. Acum 
n-o să-l mai cunoşti; nu mai are acea înfăţişare aspră şi 
dezagreabilă. Curaj, fetiţo! Când o să ieşi de aici, aerul 
libertăţii îţi va reda veselia şi liniştea şi chiar cu soţul pe 
care ţi l-a hărăzit Leoncio vei putea trăi fericită... 

— Fericită! exclamă Isaura cu un surâs amar. Nu-mi 
vorbi de fericire, tată. Dacă aş avea, cel puţin, inima liberă 
ca înainte... Dacă n-aş iubi pe nimeni... Oh! Nu era nevoie 
ca el să mă iubească, nu! Era de ajuns să mă vrea de 
sclavă, acel înger de bunătate care şi-a irosit în zadar 
generozitatea pentru a mă smulge din această mlaştină. 
Aş fi fost cu mult mai fericită la el în sclavie decât ca soţie 
a acestui amărât cu care vor să mă căsătorească. Dar vai 
mie! Oare trebuie să mă mai gândesc la el? Poate că, nobil 
şi bogat cum e, nu-şi mai aminteşte de sărmana sclavă!... 

— Da, fata mea, nu te mai gândi la el. Alungă-cţi din 
suflet această dragoste nebunească. 


— De ce, tată?... De ce să fiu nerecunoscătoare cu acest 
tânăr?... Oare el şi-o mai aminti de mine? 

— Umila ta condiţie nu-ţi permite să priveşti cu dragoste 
spre o persoană de rang atât de înalt; o prăpastie vă 
desparte. Dragostea pe care i-ai inspirat-o a fost doar un 
capriciu, o fantezie de domnişor. Mi-e foarte greu să-ţi 
spun asta, Isaura, dar e purul adevăr. 

— Ah, tată! Ce-mi spui! Dacă ai şti ce rău îmi fac astfel 
de cuvinte!... Lasă-mi cel puţin consolarea să cred că el m- 
a iubit şi că mă mai iubeşte încă. Ce interes avea să înşele 
o sărmană sclavă?... 

— Eu tare aş fi vrut să te scutesc de o altă neplăcere, 
dar trebuie să afli adevărul. Ah! Alvaro... Fata mea, 
pregăteşte-ţi inima pentru încă o lovitură. 

— Ce s-a întâmplat cu el? întrebă Isaura tremurând. 
Vorbeşte, tată! Doar n-a murit!?!... 

— Nu, fetiţa mea, dar... e căsătorit. 

— Căsătorit!... Alvaro căsătorit!... O! Nu, nu e posibil!... 
Cine ţi-a spus, tată? 

— Chiar el, Isaura. Citeşte această scrisoare. 

Isaura luă scrisoarea şi, tulburată, o parcurse în grabă. 
Nu spuse un cuvânt, nu scoase un suspin, nu-i curse o 


lacrimă şi, palidă, cu ochii în pământ, cu gura 


întredeschisă, mută, nemişcată, rămase acolo mult timp în 
aceeaşi poziţie, s-ar fi zis că fusese pietrificată ca soţia lui 
Lot5, când şi-a întors capul spre flăcările care mistuiau 
cetatea blestemată. Într-un târziu, se aruncă la pieptul 
tatălui său şi începu să plângă în hohote. 

Această descărcare parcă o calmă; ridică privirea, îşi 
şterse lacrimile, ai fi zis că-şi recăpătase liniştea, dar o 
linişte îngheţată, sinistră, de mormânt. Părea că sufletul ei 
se mistuise sub violenţa acelei lovituri distrugătoare şi că 
din Isaura rămăsese doar o fantasmă. 

— Sunt moartă, tată!... Nu mai sunt decât un cadavru... 
să facă din mine ce-or vrea... 

— Haide, fetiţo, spuse Miguel sărutând-o pe frunte. Nu 
te lăsa pradă disperării. Am credinţa că vei trăi şi vei fi 
fericită. 

Miguel, spirit timid şi umil, inimă bună şi sensibilă, dar 
străin de marile pasiuni, nu realiza grozăvia sacrificiului pe 
care i-l impunea fiicei sale. Înţelegând fericirea mai ales 
sub aspect material, îndrăznea să spere la zile fericite şi 
liniştite pentru fiica sa şi nu vedea că, cerându-i să se 


> Personaj biblic din Sodoma, oraşul destrăbălării, peste care 
Dumnezeu a trimis o ploaie de foc. Fiind prevenită, familia lui 
Lot putea scăpa cu condiţia să nu privească înapoi. Soţia 
acestuia n-a rezistat curiozităţii, iar drept pedeapsă a fost 
transformată într-o statuie de sare. 


mărite cu Belchior, îi răneşte inima. Dorea ca ea să 
trăiască, dar nu înţelegea că acea unire jignitoare, după 
chinurile cumplite prin care trecuse Isaura, era lovitura de 
graţie care îi curma zilele şi îi scurta suferinţele. 

Malvina se afla în salon aşteptând rezultatul discuţiei pe 
care Miguel o avusese cu fiica sa. Rosa şi Andre stăteau cu 
braţele încrucişate lângă uşa de la intrare. 

Malvina simţi o strângere de inimă la apariţia Isaurei 
agăţată de braţul lui Miguel, lividă şi desfigurată ca un om 
în agonie, cu părul răvăşit, călcând cu paşi nesiguri în acel 
salon unde, nu cu mult timp înainte, radiase de tinereţe şi 
frumuseţe, în acel salon care părea că repetă încă ultimele 
ecouri ale vocii sale suave şi melodioase. 

Tot frumoasă rămăsese sărmana sclavă! Ochii mari şi 
negri, melancolici, scânteiau ca lumânările funebre sub 
arcada întunecată a unei capele. Părul îi cădea inele în 
jurul gâtului şi prin el se zăreau umbre uşoare ca ghirlande 
de flori atârnând pe marmura statuilor patinată de vreme. 
În acea situaţie disperată, Isaura oferea sculptorului 
frumosul model antic al lui Niobe. 

— Asta e  lsaura!... Oh, Dumnezeule! Sărmana!... 
murmură Malvina văzând-o şi trebui să-şi şteargă două 


lacrimi pe care mila i le smulsese. Era pe punctul de a-i 


cere îndurare soţului ei, dar îşi aminti de înclinațiile 
perverse şi de comportarea urâtă pe care Leoncio le 
atribuise Isaurei -, calomniind-o, şi îşi impuse să o trateze 
cu indiferenţă. 

— Ei, Isaura, spuse Malvina cu blândeţe, ai luat vreo 
hotărâre?... Eşti hotărâtă să te căsătoreşti cu bărbatul pe 
care vrem să ţi-l dăm de soţ? 

Drept răspuns, Isaura îşi lăsă capul în pământ, fixându-şi 
privirea în podea. 

— Da, doamnă, răspunse Miguel pentru ea. Isaura este 
hotărâtă să se supună voinţei Domniei Voastre. 

— Face foarte bine. Nu e posibil ca ea să suporte în 
continuare un asemenea tratament inuman. Nu pentru 
asta a crescut-o cu atâta dragoste şi i-a dat o educaţie 
aleasă sărmana mea soacră. Isaura, în ciuda decăderii 
tale, îţi vreau binele. Îţi vom da libertatea şi un soţ 
cumsecade. Belchior e un băiat bun, paşnic şi harnic; cred 
că te vei înţelege bine cu el, mai ales că, pentru a obţine 
libertatea, niciun sacrificiu nu e prea mare. Nu e aşa, 
Isaura? 

— Fără îndoială, stăpână. Dacă aşa vreţi, mă supun cu 
umilinţă destinului. Mă scoateţi din mlaştină, continuă 


Isaura în gând, pentru a mă trimite în iad. 


— Foarte bine, Isaura. Eşti o fată înţeleaptă şi 
ascultătoare. Andre, du-te şi cheamă-l aici pe domnul 
Belchior. 

Am plăcerea să-l anunţ chiar eu că îşi va realiza, în 
sfârşit, visul său drag. Cred că domnul Miguel va fi 
mulţumit de hotărârea pe care am luat-o în legătură cu 
fiica sa. E o realizare să scapi de sclavie şi să te 
căsătoreşti cu un om alb şi liber! Isaura, cu toate că ai 
fugit şi te-ai ascuns prin lume, ca dovadă că îţi vreau 
binele, o să-ţi fiu naşă. Căsătoria cu Belchior va pune 
capăt suferințelor tale şi va restabili pacea şi liniştea în 
această casă. 

Malvina deschise apoi o casetă cu bijuterii, care se afla 
pe o măsuţă şi scoase din ea un frumos colier de aur pe 
care îl prinse la gâtul Isaurei. 

— Isaura, spuse ea, iată darul meu de nuntă! 

— Mulţumesc, buna mea stăpână, zise Isaura şi adăugă 
în sinea ei: Este laţul pe care călăul îl pune pe gâtul 
victimei. 

În acest moment, intră Belchior însoţit de André. 

— Am sosit, stăpâna mea, spuse el, ce doriţi de la umilul 
Vostru servitor? 

— Să te felicit, domnule Belchior, răspunse Malvina. 


— Dar nu ştiu pentru ce!... 

— Îţi spun eu. Află că Isaura va fi liberă şi... ghiceşte 
restul. 

— Şi va pleca, desigur... Oh, ce nenorocire!... 

— Am văzut că nu eşti un bun ghicitor. Isaura este 
hotărâtă să se mărite cu dumneata. 

— Ce-mi spuneţi, stăpână! lertaţi-mă, nu pot să cred!... 
Dumneavoastră râdeţi de mine. 

— Îţi spun adevărul. Ea este de faţă şi n-o să mă lase să 
mint. Pregăteşte-te, domnule Belchior, şi cât mai repede, 
că mâine trebuie să se oficieze căsătoria. 

— Oh, stăpâna mea! Zeița pământului! exclamă Belchior 
aruncându-se la picioarele Malvinei, lăsaţi-mă să vă sărut 
picioarele... 

— Ridică-te, domnule Belchior; nu mie, ci Isaurei trebuie 
să-i mulţumeşti. 

Belchior se sculă şi alergă să se prosterneze la 
picioarele Isaurei. 

— Oh! Prinţesa inimii mele! exclamă el, înlănţuind 
picioarele sărmanei sclave care, slăbită cum era, se clătină 
în urma efuziunii sentimentale a grădinarului. Cine nu ştia 
ce tragedie se ascundea sub farsa aceea mârşavă şi 
nemiloasă putea să râdă pe săturate. 


— Isaura!... Nu te uiţi la mine?!?... Ai la picioare pe 
sclavul tău Belchior! Uită-te la el, la acest adorator al tău 
care azi e mai mult decât un prinţ... Dă-ncoa mânuţa aia şi 
lasă-mă s-o acopăr cu sărutări... 

— Doamne Dumnezeule, ce farsă deşănţată mă obligă 
să joc! murmură Isaura în sinea ei şi, întorcându-şi capul, 
îşi lăsă mâna în voia lui Belchior care, într-un acces de 
entuziasm, izbucni în plâns ca un copil. 

— Ce scenă! spuse Andre Rosei. 

— M-aş fi măritat mai degrabă cu un crocodil! 

— Stăpânul nostru are nişte idei diabolice! Cine s-ar fi 
gândit să mărite o sirenă cu un ţap?!? 

— Invidiosule!... Ai fi vrut să fii tu în locul lui Belchior, d- 
aia strâmbi din nas. Lasă că aşa-i trebuie!... Ce-ar mai lipsi 
acum, ar fi ca stăpânul să te dea ca zestre Isaurei. 

— AŞ vrea eul!... Fac prinsoare că Isaura nu se mărită de 
bunăvoie!... Şi-apoi... ne-am înţelege noi... 

— Pleacă de aici, prostule!... Crezi că Isaura se uită la 
tine? 

— Nu fi obraznică Rosa! Deocamdată nu am altă soluţie 
decât să mă mulţumesc cu tine, care, la urma urmelor eşti 
destul de frumuşică, şi apoi... noaptea toate pisicile sunt la 
fel. 


— Eşti josnic!... Vezi-ţi de caii tăi şi gândeşte-te la cine 


vrei, numai la mine nu. 


Capitolul XXI 


— Leoncio, întrebă Malvina a doua zi de dimineaţă, ai 
luat toate măsurile pentru încheierea căsătoriei? 

— Cred că este a suta oară când mă întrebi asta, 
Malvina. Pentru a suta oară îţi voi răspunde că am luat 
toate măsurile. leri am trimis un mesager la Campos şi 
notarul trebuie să sosească dintr-o clipă în alta pentru a-i 
înmâna lsaurei, cu toată solemnitatea, certificatul de 
eliberare, iar preotul pentru a oficia căsătoria. Vezi bine că 
nu am uitat nimic. Ai grijă să fie cu toţii gata la timp! lar 
tu, trimite să aranjeze capela pentru slujba acestei 
căsătorii pe care am impresia că o doreşti cu mai multă 
ardoare, adăugă Leoncio surâzând, decât ai dorit-o pe a 
ta. 

Malvina ieşi din salon lăsându-l pe Leoncio în compania 
unui alt personaj care se afla acolo, pe nume Jorge, pe 
care cititorul nu-l cunoaşte. Spunând că era un parazit, 


încă n-am spus tot. 


Acest gen are multe specii, iar fiecare individ posedă 
caracterul şi înfăţişarea sa particulară. Era un bărbat 
spiritual, serviabil şi curtenitor, acestea fiind condiţiile 
indispensabile unui parazit. Jorge nu trăia din seva şi la 
umbra unui singur copac; acesta era un procedeu excelent 
care îi oferea o viaţă variată şi recreativă şi, în acelaşi timp 
devenise compania mai puţin supărătoare şi obositoare 
numeroşilor săi prieteni. Întreţinea relaţii de amiciţie cu 
toţi moşierii din ţinutul Paraiba, de la Sao Joao da Barra 
până la Sao Fidelis. Dacă e să-i dăm crezare, era mereu 
foarte ocupat cu o mulţime de afaceri importante, dar era 
gata oricând să renunţe la ele când intervenea invitaţia 
vreunui prieten pentru a petrece o săptămână sau două la 
moşia acestuia. 

În singurătatea în care se aflase Leoncio după ruptura 
cu Malvina, Jorge a fost pentru el un excelent refugiu, îi 
ţinea de urât nu numai la masă, dar şi la joc şi la 
vânătoare. Îl întreținea povestindu-i întâmplări amuzante 
şi scandaloase, îi aplauda rătăcirile, îi elogia cu afectare 
pasiunile morbide, în timp ce Leoncio, crezându-l un 
adevărat prieten, făcuse din el confidentul său, 
mărturisindu-i cele mai ascunse gânduri, planurile sale 


perverse şi cele mai intime probleme familiale. 


Pentru a intra mai bine în misterul planurilor atroce şi 
mârşave ale satanicului Leoncio, să auzim discuţia pe care 
o au aceste două fiinţe demne una de cealaltă. 

— Până la urmă, Jorge, am găsit un mijloc ingenios şi 
sigur de a învinge toate dificultăţile. În acest fel sper că 
totul se va aranja de minune. 

— Te felicit cu anticipație pentru izbândă şi te aplaud 
pentru combinaţia fericită a planurilor tale! 

— Cu această căsătorie este satisfăcută dorinţa soţiei 
mele, fără ca Isaura să scape complet de sub puterea 
mea. Cum tatăl ei este dependent de mine, voi şti să-l 
rețin la moşie ca şi pe acest grădinar stupid cu care o 
mărit şi apoi... tu ştii bine, timpul şi perseverenţa 
îmblânzesc fiarele cele mai sălbatice. Între timp, 
îndrăzneaţa sclavă va primi pedeapsa pe care o merită 
revolta sa incalificabilă. Trebuia să iau neapărat această 
hotărâre, fiindcă soţia mea refuza cu încăpățânare să se 
împace cu mine, atâta timp cât o păstram pe Isaura în 
sclavie. Nu mi-ar fi păsat de capriciile ei... asta între noi fie 
vorba, prietene. Mă încred în discreţia ta. 

— Poţi vorbi fără teamă. Inima mea este un mormânt 
pentru secretele prietenilor. 


— Bine. Îţi spuneam că mi-ar fi păsat foarte puţin de 


toanele şi capriciile soţiei, dacă afacerile mele nu erau la 
pământ, din păcate. În urma unor împrejurări nefavorabile, 
pe care n-are rost să ţi le descriu acum, averea mea este 
în pericol şi nu ştiu dacă îmi va sta în putinţă să o salvez 
fără un ajutor din afară. Or, socrul meu e singurul care, cu 
ajutorul creditului său, poate să susţină edificiul averii 
mele care e gata-gata să se prăbuşească. 

— într-adevăr, procedezi cu tact şi cu prudenţă. Oh! 
Socrul tău!... îl cunosc bine. Are o avere considerabilă, una 
dintre cele mai mari din Rio de Janiero; sunt sigur că te va 
ajuta. O iubeşte foarte mult pe fiică-sa şi n-o să vrea să-l 
vadă ruinat pe soţul ei. 

— Aşa gândesc şi eu. Dar încă nu e totul. Ascultă aici, 
Jorge! Rivalul meu, acest domn Alvaro, care a dorit-o atât 
de mult pe Isaura mea, căruia nu i-a fost ruşine s-o seducă 
şi s-o protejeze în public, într-un mod scandalos, acest 
grotesc campion al sclavelor străine, care a declarat că mi- 
o ia pe Isaura cu orice risc, va rămâne cu buza umflată. 
Vezi, deci, Jorge, câte avantaje obţin din această căsătorie. 

— Admirabil plan, Leoncio! exclamă Jorge cu emfază. Ai 
un tact deosebit şi o inteligenţă subtilă... Dacă ai fi făcut 
politică, te asigur că ai fi avut un succes remarcabil; ai fi 


fost un om de stat perfect. Acest nou Don Quijote, 


susţinător al libertăţii sclavelor străine şi frumoase, nu va 
găsi decât mori de vânt cu care să se lupte. Ce o să mai 
râdem de înfrângerea sa, dacă i-o da prin cap să-şi 
continue caraghioasa aventură. 

— Nu cred că o să facă o asemenea prostie, dar dacă 
apare pe-aici se lămureşte el... 

— Stăpâne, spuse Andre intrând în salon, la poartă se 
află nişte cavaleri care îţi cer permisiunea să intre. 

— Ah! Ştii, spuse Leôncio, sunt ei, persoanele după care 
am trimis: preotul, notarul şi ceilalţi... Bine. Nu ne mai 
lipseşte nimic. Au venit mai repede decât mă aşteptam. 
Spune-le să descalece şi să intre, André. 

Andre ieşi, iar Leôncio sună clopoţelul şi apăru Rosa. 

— Du-te imediat şi cheamă-le pe doamna Malvina şi pe 
Isaura, pe domnul Miguel şi pe Belchior. E nevoie de 
prezenţa lor. Sunt nerăbdător să văd sfârşitul acestei 
farse, spuse Leôncio prietenului său după ce plecă Rosa, 
dar vreau ca ea să fie reprezentată cu mare pompă ca să-i 
satisfac Malvinei capriciul şi, astfel, să-i înşel mai bine 
încrederea. Dar, rămâne între noi, această căsătorie nu 
este decât o glumă. Sunt sigur că Isaura îl dispreţuieşte 
din adâncul inimii pe amărâtul ăsta care îi va fi soţ numai 


cu numele. Sper că planul meu va avea efectul scontat. 


— În ceea ce mă priveşte, nu am nici cea mai mică 
îndoială de rezultatul planului tău atât de minunat 
întocmit. 

Nici nu termină bine de spus aceste cuvinte, că în uşa 
salonului şi apăru un tânăr şi frumos cavaler, îmbrăcat 
într-un elegant costum de călătorie, însoţit de trei sau 
patru persoane. Leôncio, care se arătase grăbit să-i 
întâmpine, murmură în sinea lui: 

„Oh, nu sunt cei pe care îi aşteptam!... Dacă nu mă 
înşel, e Alvaro!...” 

— Domnul Leôncio! spuse cavalerul salutându-l. 

— Domnul Alvaro, răspunse Leôncio, am onoarea să vă 
primesc în casa mea. Luaţi loc, vă rog... Aţi venit deci să 
faceţi o plimbare pe aici, prin provinciile noastre din sud?... 

Acestea şi alte fraze banale, rosti Leoncio, căutând să-şi 
revină după tulburarea în care îl aruncase neaşteptata 
apariţie a lui Alvaro, în acel moment critic şi solemn. 

În aceeaşi clipă intrară în salon, pe altă uşă, Malvina, 
Isaura, Miguel şi Belchior. Erau îmbrăcaţi deja pentru 
oficierea căsătoriei. 

— Doamne Dumnezeule!... Ce văd?!?... murmură Isaura 
scuturând zdravăn braţul lui Miguel. Mă înşel?... Nu... El 
e... 


— Chiar el... Dumnezeule!... Cum e posibil!?!... 

— Oh! exclamă Isaura şi această simplă exclamaţie ca 
un suspin exprima uşurarea unui tumult de nelinişti care îi 
apăsaseră inima. Cine ar fi privit-o cu atenţie, ar fi văzut o 
uşoară roşeaţă pe faţa ei, pe care durerea şi suferinţele 
păreau că o condamnaseră la o veşnică şi marmoreană 
paloare; era aurora speranţei a cărei timidă culoare 
înflorea pe chipul ei. 

— Nu mă aşteptam la vizita dumneavoastră, continuă 
Leoncio redobândindu-şi sângele rece şi aerul său arogant. 
Sosirea Domniei Voastre astăzi, în această casă, pare un 
eveniment de bun augur, aş zice chiar providenţial. 

— Da?... Mă bucur. Dar n-aţi avea bunătatea să-mi 
spuneţi de ce? 

— Cu multă plăcere. Aflaţi că protejata dumneavoastră 
va fi chiar azi eliberată şi se va căsători cu un om 
cumsecade. Aţi venit la momentul oportun pentru a vă 
convinge cu proprii ochi de realizarea ţelurilor 
dumneavoastră filantropice. Voi fi bucuros dacă aţi vrea să 
asistați la acest act care va fi şi mai solemn datorită 
prezenţei dumneavoastră. 

— Şi cine o eliberează? întrebă Alvaro surâzând 
sardonic. 


— Cine altul decât eu care sunt stăpânul ei legitim? 
răspunse Leoncio sigur pe el. 

— lar eu vă declar că n-o puteţi face dumneavoastră, 
spuse Alvaro cu fermitate. Această sclavă nu vă mai 
aparţine. 

— Nu-mi mai aparţine?!... urlă Leoncio ridicându-se 
brusc. Aţi înnebunit sau vă bateţi joc de mine? 

— Niciuna, nici alta, răspunse Alvaro calm. Vă repet: 
această sclavă nu vă mai aparţine. 

— Şi cine îndrăzneşte să-mi ia dreptul pe care îl am 
asupra ei? 

— Creditorii dumneavoastră, domnule, răspunse Alvaro 
cu aceeaşi siguranţă. Moşia cu toţi sclavii şi casa cu toate 
mobilele ei luxoase nu vă mai aparţin. De azi înainte 
dumneavoastră nu mai puteţi dispune nici de cel mai 
neînsemnat obiect. Uitaţi-vă, continuă arătându-i un teanc 
de hârtii, am în mâinile mele toată averea dumneavoastră. 
Debitul depăşeşte cu mult activul; ruina este completă şi 
iremediabilă. 

La un semn al lui Alvaro, un secretar care îl însoțea îi 
prezentă lui Leoncio mandatul de sechestru pe toate 
bunurile sale. Leoncio, smulgând hârtia, o parcurse cu 


ochii scânteind de furie. 


— Cum aşa! exclamă el. Atât de violent şi de brutal se 
rezolvă problemele astea? Oare nu pot obţine o amânare 
ca să-mi salvez onoarea şi bunurile? 

— Creditorii dumneavoastră şi-au manifestat deja toată 
înţelegerea şi v-au acordat toate amânările posibile. Şi să 
ştiţi că acum eu sunt unicul dumneavoastră creditor; toate 
creanţele dumneavoastră se află în mâinile mele şi nu sunt 
dispus să admit tranzacţii şi niciun fel de amânare. 

— Ah, drace! urlă Leoncio izbind cu piciorul în podea şi 
smulgându-şi părul din cap. 

— Doamne Dumnezeule!... Ce nenorocire!... Şi ce 


ruşine!... exclamă Malvina suspinând. 


Capitolul XXII 


să lăsăm un moment în suspensie scena din capitolul 
precedent şi să întrerupem dialogul dintre cei doi tineri. Ei 
rămân unul în faţa celuilalt, ca leul mândru şi generos ce 
domină tigrul periculos şi laş, care mârâie în zadar sub 
ghearele puternice ale adversarului său. Şi trebuie 
să explic cum a apărut Alvaro în casa stăpânului 


Isaurei, gata să dejoace planurile diabolice ale 


acestuia, chiar în momentul în care ele urmau să fie 
puse în aplicare. 

După ce rămăsese fără Isaura, Alvaro căzuse în 
cea mai neagră deznădejde. 

Cu orgoliul rănit şi frustrat de obiectul dragostei 
sale, batjocorit şi disprețuit de aroganţa unui 
obraznic adept al sclaviei, căzu pradă unei cumplite 
disperări. Geraldo, de cum auzi de lovitura primită 
de prietenul său, alergă în ajutorul acelui suflet 
nobil, atât de crud încercat de destin. Datorită 
sprijinului şi sfaturilor prietenului său, Alvaro se 
mai linişti şi încercă să se resemneze. Ajunse să se 
convingă că cea mai bună soluţie care îi rămânea, în 
acea grea împrejurare, era s-o uite pe Isaura. 

— Tot efortul pe care îl vei face pentru a o elibera, 
îi spunea prietenul său, va fi curată nebunie şi nu-ţi 
va aduce decât neplăceri, acoperindu-te de ridicol. 
Ai avut deja două decepţii cumplite: cea de la bal şi 
aceasta, ultima, încă mai tristă şi mai umilitoare. 
Aproape că deveniseşi un infractor, vrând să-ţi 
dispuţi o sclavă cu propriul ei stăpân. Următoarele 
decepţii vor fi şi mai dureroase, te asigur, şi te vor 


duce la pierzanie. 


Ascultându-l pe Geraldo, Alvaro căuta să-şi 
impună voinţa şi să renunţe la dragostea pentru 
Isaura. Dar în zadar. După o lună de luptă cu sine 
însuşi, de înăbuşită revoltă împotriva impulsurilor 
inimii, Alvaro se simţi slab şi înţelese că o 
asemenea tentativă era o luptă fără sens împotriva 
forţei atotputernice a destinului. Degeaba căuta să 
şteargă amintirea delicatei sclave, cufundându-se în 
înaltele preocupări ale spiritului sau în distracţiile 
frivole ale societăţii. Isaura îi apărea în toate visele, 
când strălucind de frumuseţe şi graţie, plină de 
farmec şi seducătoare ca în noaptea balului, când 
palidă şi abătută, strivită de greutatea nenorocirii 
sale, încătuşată, cu ochii aţintiţi asupra lui, 
rugători, parcă implorându-l: „Nu mă părăsi! Numai 
tu poţi sfărâma fiarele astea care mă apasă”. 

Într-un târziu, ajunse la convingerea că el fusese 
ales pentru a înfăptui nobilul şi generosul act de ao 
smulge din sclavie şi de a-i da în societate locul onorabil 
pe care şi-l câştigase prin frumuseţe, talent şi virtute. 

De aceea, se hotărî, oricare ar fi fost rezultatul, să 
continue această generoasă încercare, ca un fanatic sau 


ca străfulgerat de o inspiraţie divină. 


Alvaro plecă spre Rio de Janeiro. Mergea la întâmplare, 
fără vreun plan stabilit, fără să ştie bine ce trebuia să facă 
pentru a-şi atinge scopul, dar avea o intuiţie vagă că cerul 
îl va ajuta. Dorea, în primul rând, să ia legătura cu vecinii 
lui Leoncio pentru a culege informaţii despre el. 

Ajunse la Curte cu gândul de a pleca imediat spre 
Campos. Dar înainte de a-şi continua drumul, încercă să se 
intereseze de afacerile lui Leoncio printre comercianţi. 

— Oh! îl cunosc foarte bine, spuse numaidecât primul 
negustor căruia i se adresase Alvaro. Băiatul ăsta e falit. 
Dacă şi Domnia Voastră sunteţi creditorul lui puteţi să vă 
luaţi adio de la bani. În cel mai bun caz nu poate să achite 
decât jumătate din datorii. 

Această descoperire fu pentru Alvaro ca fulgerul ce cade 
în faţa călătorului rătăcit într-o noapte cu furtună şi-i 
luminează drumul. 

— Şi Domnia Voastră îi sunteţi creditor? întrebă Alvaro. 

— Din nefericire, unul dintre cei mai importanţi... 

— La cât se ridică averea lui Leoncio? 

— La mai nimic, în prezent, pentru că aşa cum v-am 
spus, pasivul său întrece poate cu mai mult de două ori 
valoarea tuturor bunurilor sale. 


— Şi acest pasiv la ce sumă e calculat, cu aproximaţie? 


— Cam la patru-cinci sute de milioane de reali, în timp 
ce moşia din Campos cu sclavi şi cu celelalte accesorii nu 
valorează poate două sute de milioane. l-am acordat 
acestui moşier mai multe amânări decât prevede legea; nu 
suntem obligaţi la mai mult şi acum ne-am decis să ne 
ducem peste el cu portăreii. 

— Care sunt ceilalţi creditori? N-aţi vrea să mi-i 
spuneţi?! 

— De ce nu, răspunse comerciantul şi îi dădu lui Alvaro 
numele şi adresele celorlalţi creditori. 

Într-adevăr, afacerile lui Leoncio, încă din ultimii ani ai 
vieţii tatălui său, erau într-un continuu regres. Bătrânul 
comandor, dedându-se în ultima parte a vieţii la excese şi 
desfrâu, care nu sunt scuzabile nici măcar la tinereţe, 
trăind mai tot timpul la Curte şi neglijând administraţia 
moşiei, risipise o sumă importantă din averea sa. Datorită 
proastei administrări, recoltele începură să scadă simţitor, 
iar numărul sclavilor se reduse din cauza morţii sau 
frecventelor evadări, bătrânul comandor sau fiul său 
continuând să-i înlocuiască cu alţii noi pe care îi cumpăra 
pe credit, îngreunând astfel restituirea datoriilor. 

După moartea comandorului, lucrurile merseră din ce în 


ce mai rău. Leoncio, cu educaţia şi caracterul pe care le 


cunoaştem, nu era omul cel mai potrivit pentru a conduce 
şi administra o mare moşie. 

Rătăcirile sale şi, în ultimă instanţă, nefasta şi 
prosteasca pasiune pentru Isaura îl făcură să-şi piardă 
capul, aruncându-se pe panta cheltuielilor fără socoteală, 
la care s-au adăugat şi cele făcute în urma fugii Isaurei, 
când a poruncit să fie căutată prin toate colţurile 
imperiului, definitivând astfel ruina sa totală. În scurt timp, 
tânărul moşier deveni insolvabil. Când creditorii săi au 
aflat acest lucru era deja prea târziu. Apelând îndată la 
mijloacele executive, înainte ca situaţia să devină şi mai 
dezastruoasă, nu şi-ar mai fi recuperat nici jumătate din 
ceea ce li se cuvenea. 

După ce discută cu creditorii lui Leoncio, Alvaro le 
propuse cumpărarea tuturor creanţelor la jumătate din 
valoarea lor. Pentru a evita orice adversitate pe care un 
asemenea procedeu ar fi atras-o asupra sa, le declară că 
n-a avut nicio intenţie să-l jignească sau să-l distrugă pe 
nefericitul moşier ci, dimpotrivă, dorea să-l protejeze şi să- 
| scutească de ruşinea unei riguroase execuții 
judecătoreşti. Şi, într-adevăr, în ciuda dispreţului şi 
aversiunii pe care Leoncio le merita, Alvaro nu pretindea 


să folosească mijloacele extreme ale răzbunării, care, 


printr-o întâmplare, îi căzuseră în mână. El era de zece ori 
mai bogat de cât Leoncio şi, neavând altă soluţie, era 
dispus să plătească, pentru eliberarea lsaurei, o sumă 
egală cu toată averea adversarului său. 

Acum, când prin forţa destinului deţinea toată bogăţia 
rivalului său capricios, arogant şi fără inimă, Alvaro 
generos ca întotdeauna, nu dorise nici în această situaţie 
să-l vadă ajuns în mizerie. 

Creditorii n-au ezitat niciun moment să accepte 
propunerea. Şi, pe bună dreptate, au preferat să lichideze 
socotelile într-un mod mult mai uşor şi mai rapid, în bani 
gheaţă, primind jumătate, decât să se supună unor 
cheltuieli de durată şi dificultăţilor unei execuții 
judecătoreşti a sclavilor şi a bunurilor lui Leoncio, când nu 
exista niciun indiciu că ar obţine mai mult decât le oferea 
Alvaro. 

Stăpân pe toată averea lui Leoncio, Alvaro, plecă spre 
Campos cu scopul de a trece chiar el la sechestrul 
bunurilor acestuia şi, înarmat cu toate hârtiile şi 
documentele, însoţit de un secretar şi de reprezentanţi ai 
justiţiei, se prezentă în casa lui Leoncio pentru a-i anunţa 
sentinţa pierzaniei sale. 

— Ei, drăcie! exclamă Leoncio smulgându-şi părul din 


cap în disperare, după ce auzi din gura lui Alvaro acea 
veste cumplită. Uluit şi aproape nebun de violenţa loviturii, 
ieşi în fugă pe uşă. 

— Mai aşteaptă, domnule, spuse Alvaro, prinzându-l de 
braţ. Acum, în ceea ce o priveşte pe sclava despre care 
vorbeam mai înainte, ce vrei să faci cu ea? 

— S-o eliberez, v-am mai spus, răspunse Leoncio 
obraznic. 

— Şi încă ceva. Parcă mi-aţi spus că o veţi căsători? 
lertată să-mi fie întrebarea, aveţi pentru asta 
consimțământul ei? 

— Oh! Nu! Nu! Am fost forțată, domnule! exclamă 
Isaura cu îndrăzneală. 

— Într-adevăr, domnule Alvaro, interveni Miguel, ea 
urma să se căsătorească fiind obligată. Domnul Leoncio, 
ca o condiție a eliberării ei, a obligat-o să ia în căsătorie pe 
acel sărman, pe care Domnia Voastră îl vede acolo... 

— Cu omul acela?! exclamă Alvaro uluit şi indignat, 
privind către piticul pe care Miguel i-l arătase cu degetul. 

— Da, domnule, continuă Miguel, şi dacă ea nu s-ar fi 
supus acestei căsătorii ar fi trebuit să-şi petreacă tot restul 
vieţii într-o carceră întunecoasă cu picioarele în lanţuri, 


aşa cum a trăit de când a venit din Recife. 


— Călăul! strigă Alvaro  nemaiputându-şi stăpâni 
indignarea. Mâna dreptăţii divine se abate, în sfârşit, 
asupra ta pentru a-ţi pedepsi faptele monstruoase! 

— Ce  ruşine!... Ce oprobriu, Dumnezeule! exclamă 
Malvina, prăbuşindu-se pe un fotoliu şi ascunzându-şi faţa 
în mâini. 

— Sărmană, Isaura! spuse Alvaro cu emoție întinzând 
mâinile spre ea. Vino la mine... Am dorit din adâncul inimii 
să te eliberez din jugul apăsător şi umilitor care te-a 
chinuit pentru că am văzut în tine puritatea unui înger, 
nobila şi mândra resemnare a martirei. A fost o misiune 
sfântă pe care cred că am primit-o din cer şi pe care azi o 
văd încununată de succes. În sfârşit, Dumnezeu prin mine 
răzbună inocenţa şi virtutea umilite şi-l loveşte pe călău. 

— Termină cu mascarada, domnule, strigă Leoncio 
agitându-se furios. Asta nu e decât o infamie, o trădare, o 
hoţie... 

— Isaura, continuă Alvaro cu vocea la fel de sigură şi 
gravă, dacă acest călău a avut în mâinile sale, cu puţin 
timp în urmă, libertatea şi viaţa ta şi n-a vrut să ţi le dea 
decât cu condiţia căsătoriei cu o fiinţă diformă şi 
nenorocită, acum îl ai tu în mâinile tale, da, pentru că eu îl 


am în ale mele şi ţi-l dau ţie. Isaura, acum tu eşti stăpâna 


şi el sclavul: dacă nu vrea să-şi cerşească pâinea va trebui 
să recurgă la generozitatea noastră. 

— Domnule! exclamă Isaura alergând să se arunce la 
picioarele lui Alvaro. Oh! Cât sunteţi de bun şi generos cu 
această nefericită sclavă!... Dar în numele acestei 
bunătăţi, în genunchi vă rog, iertare! lertare pentru ei!... 

— Ridică-te, îngerul meu! spuse Alvaro întinzând mâinile 
spre Isaura; ridică-te; nu la picioare, ci în braţele mele, 
aici, aproape de inimă trebuie să te arunci, pentru că, în 
ciuda prejudecăţilor, mă consider cel mai fericit dintre 
muritori putând să-ţi ofer mâna ca soţi... 

— Domnule, ţipă Leoncio spumegând de mânie şi cu 
ochii rătăciţi, ai aici tot ce-mi aparţine; poţi să-ţi satisfaci 
răzbunarea, dar îţi jur, niciodată nu vei avea plăcerea să 
mă vezi implorându-ţi mila. 

Şi, furios, intră într-un dormitor vecin cu salonul. 

— Leoncio, Leoncio!... Unde te duci? strigă Malvina 
repezindu-se după el. Nu apucă, însă, să ajungă la uşă că 
se şi auzi explozia asurzitoare a unei Împuşcături. 

— Vai!... ţipă Malvina şi se aruncă la pământ. 


Leoncio îşi zburase creierii cu un foc de pistol. 


Sfârşit 


